Kulhudhuffushi Online - Mithakethin kakuluge rihun luikohdhey\nމިތަކެތިން ކަކުލުގެ ރިހުން ލުއިކޮށްދޭ\nޚަދީޖާ އާދަމް - 1 އަހަރު ކުރިން - 14 އޯގަސްޓް 2017\nކަކުލުގައި ރިހުމަކީ ބައެއް މީހުންނަށް ހީވެފައި އޮންނަ ގޮތުގައި ރަނގަޅު ކުރަން ވަރަށް އުނދަގޫ ކަމެކެވެ. އެހެން ނަމަވެސް ކުރީކޮޅު މިކަމަށް ސަމާލުކަން ދީގެން ފަރުވާ ކުރެވިއްޖެނަމަ މިއީ ގޭގައިވެސް ފަރުވާ ދެވިދާނެ ކަމެކެވެ.\nކަކުލުގައި ރިހުމަކީ ކުޅުމުގެ ތެރޭގައި އުޅޭމީހުންނަށް އާންމުކޮށް ދިމާވާކަމެކެވެ. މީގެ އިތުރުން ބަރުދަން އިތުރުވުމާއި ސިއްހީ އެކި މައްސަލަތަކުންވެސް މިހެން ދިމާވެއެވެ. ދެން ގޭގައި މިކަަމަށް ފަރުވަ ދެވިދާނެ ގޮތްތަކަށް ބަލާލަމާ ހިނގާށެވެ.\nއެޕަލް ސައިޑާ ވިނެގާ\nމިއީ ގިނަ ސިއްހީ މައްސަލަތައް ހައްލުކުރުމަށް ބޭނުން ކުރެވިދާނެ އެއްޗެވެ. އެގޮތުން ކަކުލުގެ ރިހުމަށް ފަރުވާ ކުރުމަށްވެސް މިއީ ރަނގަޅު އެއްޗެކެވެ. އެގޮތުން2ތަށި ފެނަށް2ސަމުސާ ވިނެގާ އަޅައިގެން ދުވަހުގެ އެކި ފަރުމަތިން ބޯށެވެ. ނުވަތަ ހޫނުފެނަށް ދެ ޖޯޑު ވިނެގާ އަޅާ ކަކޫލައިގެން 30 މިނެޓް ވަންދެން އިނދެލާށެވެ.\nގޭގައިވެސް ފަސޭހައިން ތައްޔާރުކޮށްލޭނެ އިނގުރު ސަޔަކީ ދުޅަވުމުންނާ ދުޅަވުމާއި ގުޅިގެން ރިހޭ ރިހުމުން ދުރުކޮށްދޭ އެއްޗެކެވެ. އިނގުރުގައި ހިމެނޭ އެންޓި-ފްލެމެންޓަރީ ޕްރޮޕަޓީގެ ސަބަބުން ދުޅަވުމާއި ދުޅަވުމާއި ގުޅިގެން ރިހޭ ރިހުމުން ދުރުކޮށްދެ އެވެ.\nލުނބޯގައި ހިމެނޭ ކްރިޓިކް އެސިޑްގެ ސަބަބުން ހުޅުހުޅުގައި ހުންނަ ޔޫރިކް އެސިޑް ކްރިސްޓަލްސްތައް ނެތިކޮށްލުމަށް އެހީތެރިވެ ދެއެވެ. ލުނބޯ ފޮތިކޮށްލުމަށްފަހު ފޮތިކޮޅަކަށްލައި ރިހޭ ހިސާބުގައި އައްސާލަށެވެ. ލުނބޯލައި ފޮތިކޮޅު އޮންނަށް ވާނީ ސެސިމީ ތެޔޮ ހޫނުކޮށްލާފައި އެއިން ފޯކޮށްލާފަ އެވެ. މިގޮތަށް ކޮންމެ ދުވަހު2ފަހަރު ފޮތިކޮޅު އައްސައިގެން5މިނެޓާ 10 މިނެޓާ ދެމެދު މަޑުކޮށްލާށެވެ.\nކުޅުދުއްފުށީގައި ބޭއްވި ޕީޕީއެމް ވެހިކަލު ބުރަށް: ގަޑިއިރަކަށް ކާރަކަށް 200ރ\nއަންނަ އަހަރު ޒޫޓޯޕިއާ2ކާއެކު އިތުރު ކާރޓޫންތަކެއް


ރަސޫލާ صلى الله عليه وسلم އަށް ފުރައްސާރަ ކުރުމަކީ އާދައިގެ ކަމެއް ކަމުގައި ދެކެނީ ހެއްޔެވެ!؟ – DhiSalafiyyah\nރަސޫލާ صلى الله عليه وسلم އަށް ފުރައްސާރަ ކުރުމަކީ އާދައިގެ ކަމެއް ކަމުގައި ދެކެނީ ހެއްޔެވެ!؟\n10/06/2022 އީމާންކަން, ޢަޤީދާއާއި ފިރުޤާތައްއަލްއަޚް މުޙައްމަދު ޖަޒްލާން ޢުމަރު\nﷲއަށް ޙަމްދު ހުއްޓެވެ! އެކަލާނގެއީ ޢާލަމުތަކަށް ވާ ރަޙުމަތެއްކަމުގައި މުޙައްމަދު صَلَّىٰ اللهُ عَلَيْهِ وَسَلَّم ރަސޫލު ކަމާއިގެން ފޮނުއްވި އިލާހެވެ. އަދި މުޙައްމަދުގެފާނީ ނަބީކަން ޚަތިމުކުރައްވާ ނަބީކަލޭގެފާނު ކަމުގައި އެއިލާހު ލެއްވިއެވެ. اللهم صَلِّ عَلَىٰ سَيِّدنَا مُحَمَّد وَعَلَىٰ آلِه وَصَحْبِهِ وَسَلَّم.\nރަސޫލާ صَلَّىٰ اللهُ عَلَيْهِ وَسَلَّم ދެކެ ލޯބިވުމަކީ މުސްލިމެއްގެ އީމާންކަމާ ގުޅިފައިވާ ކަމެކެވެ. އެހެނީ އިތުރުއެކަލޭގެފާނަށް ލޯބި ކުރުމަކީ އެކަލޭގެފާނަށް ތަބާ ވެ އެކަލޭގެފާނު ގެންނެވި އެއްޗެއްގައި ހިފޭނޭ ހަމައެކަނި މަގެވެ. އަދި ކިއެއް ހެއްޔެވެ! އަދި އެކަލޭގެފާނަށް ލޯބިކުރުމާއި އެކަލޭގެފާނަށް ތަބާވުމަކީ ސީދާ ﷲއަށް ލޯބިވުމުގެ ތެރެއިން ހިމެނޭކަމެއްކަމުގައި ޤުރުއާނުގައި ﷲ އެވަނީ އަންގަވައިފައެވެ. އެކަލާނގެ ވަޙީ ކުރައްވައިފައިވެއެވެ.\nقُلْ إِن كُنتُمْ تُحِبُّونَ اللَّهَ فَاتَّبِعُونِي يُحْبِبْكُمُ اللَّهُ وَيَغْفِرْ لَكُمْ ذُنُوبَكُمْ ۗ وَاللَّهُ غَفُورٌ رَّحِيمٌ ﴿٣١﴾ [سورة آل عمران ٣١]\nމާނައީ: [ކަލޭގެފާނު ވިދާޅުވާށެވެ! ތިޔަބައިމީހުން، اللَّه އަށް ލޯބިވާކަމުގައި ވަނީނަމަ، ފަހެ، ތިޔަބައިމީހުން، ތިމަންކަލޭގެފާނަށް ތަބާވާށެވެ! އޭރުން، اللَّه، ތިޔަބައިމީހުންދެކެ ލޯބިވެވޮޑިގެންވާނެއެވެ. އަދި ތިޔަބައިމީހުންނަށްޓަކައި، ތިޔަބައިމީހުންގެ ފާފަތައް ފުއްސަވައިދެއްވާނެއެވެ. اللَّه އީ، ގިނަގިނައިން ފާފަފުއްސަވާ، ރަޙީމުވަންތަ އިލާހެވެ.]\nއިތުރުއެކަލޭގެފާނުދެކެ ލޯބިވުމަކީ މުސްލިމެއްގެ ކިބައިގައި ހުންނާން ޖެހޭ އަސާސީ ޞިފައެއްކަން އަންނަނިވި ޙަދީޘުންވެސް ސާފު ވެއެވެ. ރަސޫލާصَلَّىٰ اللهُ عَلَيْهِ وَسَلَّم ޙަދީޘް ކުރެއްވިއެވެ:\n((لاَ يُؤْمِنُ أَحَدُكُمْ حَتَّى أَكُونَ أَحَبَّ إِلَيْهِ مِنْ وَالَدِهِ وَوَلِدِهِ وَالنَّاسِ أَجْمَعِينَ)) . \nމާނައީ: [އެ މީހެއްގެ ބައްޕައާއި އެ މީހެއްގެ ދަރިއާއި އެ ނޫންވެސް އެންމެހާ މީސްތަކުންނަށްވުރެ ބޮޑަށް ތިމަންކަލޭގެފާނު ދެކެ ލޯބިވެއްޖައުމަސް ދާންދެން، ތިޔަބައިމީހުންކުރެ އެއްވެސް މީހަކު އީމާނެއް ނުވެއެވެ.]\nނަމަވެސް ހިތާމައަކީ، މިއަދުގެ ބައެއް އިސްލާމީ މުޖުތަމަޢުތަކުގައިވެސް ރަސޫލާ صَلَّىٰ اللهُ عَلَيْهِ وَسَلَّم ގެ އަބުރަށް އަރައިގަތުމަށް މަސައްކަތް ކުރާ މީހުން ފާޅުވެފައިވާ ކަމެކެވެ. މިފަދަ މީހުން އެފަދަ ކަންކަން ކުރަނީ މުސްލިމުންގެ ނަމުގައި ތިބެއެވެ. މީސްތަކުންނަށް ތަރައްޤީއާއި ތަހުޒީބުގެ ދަޅަ ދައްކަމުންނެވެ! މިފަދަ މީސްމީހުން އެ ތިބީ ނުރައްކާތެރި އަނދަވަޅެއްގެ ތުންފަތް މަތީގައިކަން ކަށަވަރެވެ. ކީރިތި މާތް ނަބިއްޔާ صَلَّىٰ اللهُ عَلَيْهِ وَسَلَّم ގެ އަބުރަށް އަރައިގަންނަ މުސްލިމެއްގެ ޢުޤޫބާތަކީ އެ މީހަކު ޤަތުލުކުރުންކަމުގެ މައްޗަށް ޢިލްމުވެރީންވަނީ އިޖުމާޢު ވެގެންނެވެ.\nއެ ގޮތުން އިމާމު އިބްނުލްމުޛިރު ވިދާޅުވެފައި ވެއެވެ: [ސަލާމާއި ޞަލަވާތް ލެއްވި ނަބީކަލޭގެފާނަށް ފުރައްސާރަ ކޮށްފި މީހެއްގެ މައްޗަށް އޮތީ ޤަތުލުކުރެވުން ކަމާމެދު ދަންނަބޭކަލުން ކުރެ ޢާންމު ހުރިހާ ބޭކަލުންނެއްވަނީ އިޖުމާޢުވެގެންނެވެ. ދަންނަބޭކަލުން ކުރެ މިފަދައިން ވިދާޅުވާ ބޭކަލުންގެ ތެރޭގައި ހިމެނި ވަޑައިގަންނަވަނީ: مَلِك بن أَنَس (އިމާމު މާލިކު)، اللَّيْث بن سَعْد، أَحْمَد بن حَنْبَل (އިމާމު އަޙްމަދު)، އިމާމު ޝާފިޢީ، إِسْحَاق އަދި އެ ބޭބޭކަލުންނަށް ތަބާ ވީހައި ބޭކަލުންނެވެ.] \nޤާޟީ ޢިޔާޟު އެ ކަލޭގެފާނުގެ “އައްޝިފާ ފީ ޙުޤޫޤިލްމުސްޠަފާ” އެވެ ކިޔުނު ފޮތުގައި އިމާމު އިބްނުލްމުންޛިރުގެ މި ބަސްފުޅު ނަޤުލު ކުރެއްވުމަށް ފަހު އިތުރަށް ވިދާޅުވެފައި ވެއެވެ: [އުންމަތުގެ އެކި ކަންކޮޅުތަކުގެ ދަންނަބޭބޭކަލުންނާއި އުންމަތުގެ ސަލަފުންގެ ކިބައިން އެފަދަ، (ނަބިއްޔާ صَلَّىٰ اللهُ عَلَيْهِ وَسَلَّم އަށް ފުރައްސާރަ ކުރި)، މީހެއްގެ ލޭ ޙުއްދަވުމާ މެދު ޚިލާފެއް ވާކަމެއް އަހަރެމެންނަށް ނޭނގެއެވެ. ދަންނަބޭކަލުން ކުރެ ކިތަންމެ ބޭކަލެއްވަނީ، ނަބިއްޔާ صَلَّىٰ اللهُ عَلَيْهِ وَسَلَّم އަށް ފުރައްސާރަ ކުރާ މީހާގެ މައްޗަށް އޮތް ޢުޤޫބާތަކީ؛ އެފަދަމީހާ ޤަތުލުކުރުން ކަމުގެ މައްޗަށް އިޖުމާޢު ނަޤުލު ކުރައްވައިފައެވެ. އަދި އެ މީހެއްގެ މައްޗަށް ތަކުފީރު ކުރެވޭނޭ ކަމުގެ މައްޗަށްވެސް އިޖުމާޢު ނަޤުލު ކުރައްވައިފައެވެ.]\nމުޙައްމަދު ބްނު ސުޙުނޫނު ވިދާޅު ވިއެވެ: [ނަބިއްޔާ صَلَّىٰ اللهُ عَلَيْهِ وَسَلَّمއަށް ކުޑައިމީސްކޮށް އެކަލޭގެފާނަށް ފުރައްސާރަ ކޮށްފި މީހާއަކީ ކާފިރެއް ކަމަށާއި؛ އެފަދަ މީހަކަށް ﷲގެ ޢަޛާބު ހުރި ކަމުގެ ވަޢީދު ހިނގަހިނގައި ވާކަމުގެ މައްޗަށް ޢިލްމުވެރީން އިޖުމާޢު ވެއެވެ. އަދި އުންމަތުގެ (ދަންނަބޭކަލުންގެ) އަރިހުގައި އެފަދަ މީހެއްގެ ޢުޤޫބާތަކީ ޤަތުލު ކުރުމެވެ. އަދި އެފަދަ މީހެއް އެއީ ކާފިރެއް ކަމުގައި ނުވަތަ އެ މީހަކަށް ޢަޛާބުވާ ކަމާމެދު ޝައްކު ކޮށްފި މީހަކުވެސް ކާފިރު ވާނެއެވެ.]\nބޮޑެތި އިމާމުވެރި ބޭބޭކަލުން ކުރެ އިސްޙާޤު ބްނު ރާހުވައިހިގެ ކިބައިން އައިސްފައިވެއެވެ. އެ ކަލޭގެފާނު ވިދާޅުވިއެވެ:\n“ﷲއަށް ނުވަތަ އެކަލާނގެ ރަސޫލާ صَلَّىٰ اللهُ عَلَيْهِ وَسَلَّم އަށް ފުރައްސާރަކޮށްފި މީހަކު، ނުވަތަ ﷲ ބާވައިލެއްވި ތަކެތީން ކުރެ އެއްޗެއް އެއްފަރާތް ކުޅަ މީހަކު ނުވަތަ ﷲގެ ނަބިއްޔުން ކުރެ ނަބިއްޔެއް ޤަތުލުކޮށްފި މީހަކީ؛ އެ މީހަކު އެ ކުޅަ ޢަމަލުގެ ސަބަބުން ކާފިރެއް ކަމާ މެދު މުސްލިމުންވަނީ އިޖުމާއު ވެގެންނެވެ. އެ މީހަކީ ﷲ ބާވައި ލެއްވި (އެހެން) ހުރިހާ އެއްޗެއް ތެދު ކުރާ މީހެއް ނަމަވެސް މެއެވެ.]\nއެހެންކަމުން މިފަދަ ޢަމަލެއްކޮށްފި މީހަކު ތަޙުޤީޤުކޮށް، އެމީހެއްގެ މައްޗަށް ޙުކުމްކޮށް އަދި ޝަރީޢަތުގައި ކަނޑައަޅުއްވާފައިވާ ޢުޤޫބާތް ތަންފީޒުކުރުމަކީ މުސްލިމު ވެރިންގެ މައްޗަށް ލާޒިމުކަންކަމެވެ. އަދި މިފަ ފުރައްސައިގެ ޢަމަލުތައް ހުއްޓުވުމަށްޓަކައި އެކަށީގެންވާ ފިޔަވަޅުތައް އަޅަން ޖެހޭނެއެވެ.\nއަދި މި މަޤާމުގައި މުހިންމު ނުކުތާއެއް ފާހަގަ ކޮށްލަމާ ތޯއެވެ! މިއަދުގެ ދުނިޔެ ބަވަނަ ވެފައި މި ވާ މިންވަރުގެ ސަބަބުން އެއްވެސް އިރެއްގައި، ބޭރުގެ ކާފަރު ޤައުމަކަށް ދަތުރުކޮށްފައި ނުވާ ކުޑަކުޑަ ކުއްޖާގެ ކިބައިގައިވެސް ކާފަރުންގެ ބައެއް ޞިފަތައް އަށަގެންފައި ވެއެވެ. ކާފަރުންގެ ގިނަ މީހުނީ ދީނީ ކަންކަމުގައި މާ ބޮޑު ފަރުވާލެއް ބަހައްޓާ ބައެއް ނޫނެކެވެ. މީގެ ސަބަބުން އެ މީހުން އަމިއްލައަށްވެސް އެއީ ކަލާނގެކަމުގައި ދަޢުވާ ކުރާ ފަރާތްތަކަށް ޢައިބު ކިޔައި ފުރައްސާރައިގެ ޢިބާރާތައް ބޭނުން ކޮށް އުޅެއެވެ. ސަމާސާއާއި ކުޅިވަރެއްގެ ގޮތުގައެވެ.\nހިތާމައަކީ އެ މީހުންގެ މި ނުބައި ޞިފަ؛ މިއަދު ބައެއް ޒުވާން މުސްލިމުންގެ ކިބައިގައިވެސް އަށަގެންފައި ވާ ކަމެވެ. ސަކަރާތް ޖެހުމާއި ކުޅިވަރުތަކުގެ ތެރޭގައި ގަދަ ކީރިރިވަންތަ ﷲއަށް ނިސްބަތް ކޮށްވެސް ހިތަށް އަރާ ހަމަކޮންމެ ބަހެއް، ޖުމުލައެއް ބޭރު ކޮށްލަނީއެވެ. އޭގެ އާޚިރު ނަތީޖާއާ މެދު ބުއްދި ކޮށްލުމަށް އެއްވެސް އަހަންމިއްޔަތެއް ދެވޭބާވައެވެ! ދަންނާށެވެ! ރަސޫލާ صَلَّىٰ اللهُ عَلَيْهِ وَسَلَّمގެ މާތް ޞަޙާބީންނަށް މަދީނާގެ މުނާފިޤުންވެސް ޢައިބު ކިޔައި ހެދީ ހަމަ މަޖަލަކަށޭ އެ މީހުން ބުންޏެވެ. ނަމަވެސް ދީނުގެ އެއްވެސް ކަމަކަށް ހަޖޫ ޖެހޭފަދަ މޭރުމަކުން، މަޖަލަކަށް ކަމުގައި ވިޔަސް ނުވަތަ “ސީރިއަސް” ކޮށް ވިޔަސް ޢައިބު ކިޔުމުގެ ނުރައްކާ ތެރިކަން ﷲވަނީ ބަޔާން ކުރައްވައިފައެއެވެ. އެކަލާނގެ ވަޙީ ކުރައްވައިފައިވަނީ:\nوَلَئِن سَأَلْتَهُمْ لَيَقُولُنَّ إِنَّمَا كُنَّا نَخُوضُ وَنَلْعَبُ ۚ قُلْ أَبِاللَّهِ وَآيَاتِهِ وَرَسُولِهِ كُنتُمْ تَسْتَهْزِئُونَ ﴿٦٥﴾ لَا تَعْتَذِرُوا قَدْ كَفَرْتُم بَعْدَ إِيمَانِكُمْ ۚ إِن نَّعْفُ عَن طَائِفَةٍ مِّنكُمْ نُعَذِّبْ طَائِفَةً بِأَنَّهُمْ كَانُوا مُجْرِمِينَ ﴿٦٦﴾ [سورة التوبة 65 – 66]\nމާނައީ: [ހަމަކަވަރުން، ކަލޭގެފާނު، އެއުރެންނާ ސުވާލު ކުރައްވައިފިނަމަ، އެއުރެން ދަންނަވާނެކަން ކަށަވަރެވެ. ހަމަކަށަވަރުން، ތިމަންމެން ހަމައެކަނި ވާހަކަދައްކާލައި، ކުޅިވަރު ކުޅޭކަމުގައި ވީމުއެވެ. ކަލޭގެފާނު ވިދާޅުވާށެވެ! ތިޔަބައިމީހުން ތިޔަ މަލާމާތްކޮށް އުޅުނީ، اللَّه އާއި، އެއިލާހުގެ އާޔަތްތަކާއި، އެއިލާހުގެ ރަސޫލާއަށް ހެއްޔެވެ؟ ތިޔަބައިމީހުން ޢުޛުރު ނުދައްކާށެވެ! ތިޔަބައިމީހުން އީމާން ވުމަށްފަހު، ތިޔަބައިމީހުން ތިޔަތިބީ ކާފިރު ވެފައިކަން ކަށަވަރެވެ. ތިޔަބައިމީހުންގެ ތެރެއިން ބަޔަކަށް ތިމަންއިލާހު ޢަފޫ ކުރެއްވިޔަސް، އަނެއްބަޔަކަށް ތިމަންއިލާހު ޢަޛާބު ދެއްވަމެވެ. އެއީ ހަމަކަށަވަރުން، އެއުރެން ކުށްވެރި ބަޔަކު ކަމުގައި ވީކަމަށްޓަކައެވެ.]\nމި އާޔަތުގައި ﷲ މިވަނީ މަޖަލަކަށޭ ކިޔައި ދީނުގެ ކަންކަމަށް ފުރައްސާރަ ކުޅަ މީހުންނަކީ ކާފިރުންކަމުގައި އިޢުލާން ކުރައްވައިފައެވެ. މިއީ ކިހައި ނުރައްކާތެރި ކަމެއް ތޯއެވެ!\nއަޅުގަނޑުމެން މުސްލިމުން ކަމުގައި ދަޢުވާ ކުރާއިރު، ދީނުގެ ޝިޢާރުތައް ނަގަހައްޓައި، އެ ޝިޢާރުތަކަކީ އޭގެ ސަބަބުން ﷲ އަޅުގަނޑުމެން ޢިއްޒަތްތެރި ކުރައްވައި މާތްކުރެއްވި ކަންތައްކަން އަޅުގަނޑުމެން ހަނދާން ބަހައްޓަން ޖެހެއެވެ. އަޅުގަނޑުމެންގެ ދީނުގެ ޝިޢާރުތަކަށް އަޅުގަނޑުމެން ރައްކާތެރިވާ ފަދައިން، އެ ޝިޢާރުތަކަށް އެހެން ބަޔަކުވެސް ޢައިބު ކިޔައި ފުރައްސާރަ ކުރުމަށް އަޅުގަނޑުމެން ފުރުޞަތު ދީގެން ނުވާނެއެވެ.\n ޞަޙީޙު އަލްބުޚާރީ (15)\n الإِشْرَاف علَى مَذَاهِب العُلَمَاء (8/60)، الإقْنَاع (2/584)\n الشِّفَا في حُقُوق الُمُصْطَفَىٰ (2/215)\n السَّيْفُ المَسْلُول عَلَى مَنْ سَبَّ الرَّسُول (120)


ގޭގަ އޮތްނަމަ ތިހެން ނުވީސް! – Faanooz\nގޭގަ އޮތްނަމަ ތިހެން ނުވީސް!\nOctober 14, 2018 | ފާނޫޒް.ކޮމް\n“ގޭގަ އޮތްނަމަ ތިހެނެއް ނުވީސް!”. މިއީ ވަރަށް އާންމުކޮށް އަހަރެމެންނަނަށް އިވޭ ވާހަކައެކެވެ. މަގުމަތިން ފޮށުމުގެ ޝިކާރައަކަށް ނުވަތަ ރޭޕްގެ ޝިކާރައަކަށް ވެފައިވާ މީހުނާއި ދިމާލަށް ހަމަ އާންމުކޮށް ބުނެ އުޅޭ އެއްޗެކެވެ. އެކަމަކު ސުވާލަކީ، އަންހެން ކުދިން ހަމަ އަބަދު އޮންނަންވީ ގޭގަހެއްްޔެވެ؟ ނުވަތަ އަންހެންކުއްޖަކު މަގުމަތިން ފެނިއްޖިއްޔާ “ހޯއްގޮވާ” ފޮށުން މަޖުބޫރުހެއްޔެވެ؟\nގިނަ ބަޔަކު ޤަބޫލުކުރަނީ މިގޮތަށް މިވަނީ އެ އަންހެންކުދިންގެ ސަބަބުން ކަމަށެވެ. އެކުދިން ލާ ހެދުން މާ ކުރުވެފައި ބާރުވުމުން ކަމަށެވެ. އެކުދިން އެހެން މީހުނަށް “ދެއްކުމުގެ ގޮތުން” ޖައްސައިގެން ތިބޭ މޭކަޕް މާ ގަދަކަމުން ކަމަށެވެ. އެކަމަކު އަންހެން ކުދިންނާއި މަގުމަތިން ފޮށެނީ ހަމައެކަނި މިސަބަބުތަކާއި ހެދިހެއްޔެވެ؟ ހަމައެކަނި ކުށަކީ އަންހެން ކުދިންގެ ހެދުން އެޅުމުގެ ވައްޓަފާޅިތޯއެވެ؟ ނުވަތަ ކޮށްފައި ހުންނަ މޭކަޕް ހެއްޔެވެ؟ ފިރިހެނުންގެ އަހުލާގުގައި މައްސަލައެއް އުޅޭކަމަށް ހަމަ އެކެއްގެވެސް ތިބުނާ “މޮޑާން” ސިނކުޑިތަކަށް ޤަބޫލު ނުކުރެވޭ ހެއްޔެވެ.\nއަދި އެއްވާހަކަ އެބައޮތެވެ. މީސްމީޑިޔާގައި ކޮށްލާ ކޮމެންޓްއަކަށް ރިޕްލައި ކުރުން އެއީ އެ އަންހެން މީހާ “ބަޑި” މުވެއް ނޫނެވެ. އަދި އެއީ މަގުމަތިން ފެނިގެން “ބޭބީ” އޭ ކިޔާ ގޮވަން ދެވޭ ލައިސެންސެއްވެސް ނޫނެވެ. ފޭސްބުކްގައި މީމްސްތައް ހަދާާ، އަންހެން މީހުން ފޭސްބުކްގައި ކޮމެންޓް ކުރީމާ ރިޕްލައިކޮށް މަގުމަތިން ގޮވީމާ ބަލާނުލައޭ ބުނާ މީހުންނަށް ބުނެލަން އޮތީ ހަމަ ބޮލުގައި ތެތް ކަމެއް ނެތީ ހެއްޔެވެ؟ މިދެކަންތައް އެއްވަރު ކުރަން ތިބާގެ ސިނކުޑިއަށް ވިސްނުން އައިނަމަ، ތިމާއަށް ހެޔޮ ވިސްނުން ދެއްވާތޯ ހެއްދެވި ކަނލާންގެ ކިބައިން ދުޢާ ދަންނަވަމެވެ.\nމުޖުތަމަޢުގައި ހުރި މިފަދަ މައްސަލަތަކާއި މެދު ވިސްނާ ފިކުރު ނުކުރާކަމީ އެންމެންވެސްް ހިތާމަކުރަންޖެހޭ ކަމެކެވެ. ފޮށުމަކީ މާ މޮޅު ކަމެއް ނޫނެވެ. އަންހެނުންނަށް އިޙުތިރާމް ކުރަންވެސް ޖެހެއެވެ. މި މައްސަލައަށް މިއަދު ހައްލު ނުހޯދައިފި ނަމަ މާދަމާ މި ކުޑަކުޑަ “ޖަޒީރާ ރާއްޖޭގައިވެސް” ރޭޕް ފަދަ ނުބައި ނުލަފާ ކަންކަން ފެނިގެން ދިޔުން އެކަށީގެންވެއެވެ. ކޮންމެ މިއީ ޤަބޫލުކުރަންޖެހޭ ކަމެކެވެ! އަންހެން ކުދިންނަށް މަގުމަތީގައި ކުރާ ފުރައްސާރައަކީ އެކުދިންނަށް ކުރާ ތަޢުފީފެއް ނޫނެވެ. އެއީ ހަމަ ފޮށުމެވެ!\nތީ ހަމަ ތެދެއް މިއުޅޭ ފިރިހެނުން އުޅޭ ގޮތް ހަމަ އެއީ\nފޮށެނީކީ ނޫނޭ ގެޓް ވެބަޔަ\nތިބާގެ ސިނކުޑިއަށް ވިސްނުން އައިނަމަ، ތިމާއަށް ހެޔޮ ވިސްނުން ދެއްވާތޯ ހެއްދެވި ކަނލާންގެ ކިބައިން ދުޢާ ދަންނަވަމެވެ.\nއައުރަ ނިވާކުރަން އެންގެވީ ކޮން ފަރާތަކުން\nމަދުވިސް ކަން ޔަގީން


Mieehey loiybakee ? - Episode: 10 – adduLIVE\n1 Oct 12, 2019, 00:32 ޝައިން\nއެދުވަހަށްފަހު ޒީޝާންގެ މިޒާޖަށް ބަދަލުއައެވެ. އެކަމުގެ ސަބަބުން ޒައިކްއާއި ދެމެދުގައި ކުރިން އުފެދުނު އެކުވެރިކަމުގެ ގުޅުންވެސް މަޑުމަޑުން ހީނަރުވާން ފެށިއެވެ. ޒައިކް ފެނުނަސް ޒީޝާން ފޫހިވެއެވެ. ޒީކްގެ ކަންކަން ކުރުންވެސް އޭނާއަށް ބުރައަކަށް ވާންފެށިއެވެ. އޭނާގެ ދިރިއުޅުން ދާންޖެހޭނެ ގޮތަކީ އަދި މިއީ ކަމުގައި އޭނާ ގަބޫލެއް ނުކުރެއެވެ. މިނޫން އެހެންގޮތެއް އޭނާ ހޯދަން އެބަޖެހެއެވެ. އަދިވެސް ވަގުތު ފާއިތެއް ނުވެއެވެ. އަދިވެސް އެނޫންގޮތަކަށް ދިރިއުޅުން ބަދަލުކޮށްލުމުގެ ފުރުސަތު އޭނާއަށް އެބައޮތެވެ.\nޒަލަފް އަދިވެސްހުރީ ހުސްކޮށެވެ. ވީއިރު، އޭނާއަށް ޒައިކްގެ ކިބައިން ވަރިވެގެން ގޮސް ޒަލަފްގެ މީހަކަށް ވެވިދާނެއެވެ. ޒަލަފް އޭނާދެކެ ހަޤީޤަތުގައިވެސް ލޯބިވާކަމުގައި ވަނީނަމަ އަދިވެސް އޭނާ ގަބޫލުކުރާނެއެވެ. މިޚިޔާލުތައް ހިތައްއައުމުން އޭނާއަށް ބޭއިޚްތިޔާރުގައި ހިނިތުންވެލެވުނެވެ. އެހެންކަމުން މަޑުމަޑުން ޒަލަފްއާދިމާއަށް އަނެއްކާވެސް އޭނާގެ ހިތްލެނބެންފެށިއެވެ. ޒައިކްއަށް އެނގުމަކާއި ނުލައި ޒީޝާން މަޑުމަޑުން އޭނާއާ ދުރަށްދާން ފެށިއެވެ.\nއަނެއްކޮޅުން ޒައިކް، ޒީޝާންއާއެކު ފާގަތި މުސްތަޤުބަލް ހޭދަކުރާނެ ގޮތްތައް ރާވަމުންދިޔައެވެ. އައިޝާ ދުނިޔޭގައި އޭނާ ހަދަންފެށި އަމިއްލަ ގޭގައި ޒީޝާންއާއެކީ އުފާވެރި ދިރިއުޅުމެއް އުޅުމުގެ އުފާވެރި ހުވަފެންތައް ދެކެމުން ދިޔައެވެ. ޒައިކްގެ މައިންބަފައިންގެ އުއްމީދަކީވެސް އެއީއެވެ.\nނަމަވެސް ތަދުބީރު ކުރަހާ ކޮންމެ ކުރެހުމަކާ އެއްގޮތަކަށް ތަޤުދީރުގެ ގަލަމުން ކުލަޖެހިގެން ނުދާނޭކަން އެއީ އެންމެންވެސް ގަބޫލުކުރާނޭ ހަޤީޤަތެކެވެ. އިންސާނުން ހީވެސް ނުކުރާފަދަ ގޮތްގޮތަށް ދުނިޔޭގެ ކަންކަން ބަދަލުވެގެން ދާއުސޫލުން އަނެއްކާވެސް ޒީޝާންގެ ދިރިއުޅުމަށް އިންޤިލާބެއް އައީއެވެ. ޒީޝާންއާއި ޒަލަފްގެ މެދުގައި އުފެދުނު ލޯބީގެ ހުޅުކޮޅު ކަނިވެ ނިވެމުން ދަނިކޮށް އަނެއްކާވެސް، އެޔަށް ދިރުމެއް ލިބިގެން ހިނގައްޖެއެވެ. އަމަލީގޮތުން ދެމީހުންގެ މެދުގައި ގުޅުމެއް ނުއުފުދެނުނަމަވެސް ދެމީހުންގެ މެދުގައި ބަދަލުކުރެވޭ ސިއްރު ނަޒަރުތަކާއި ލަދުރަކި ހިނިތުންވުންތަކުން ދެހިތުގައިވެސް ލޯބީގެ އާރާގެއް އަނެއްކާވެސް ކުޅެވެން ފަށައިފިއެވެ. އެކަކުވެސް އިސްވެ ލޯބީގެ އެއްވެސް ވާހަކައެއް ނުދެއްކިނަމަވެސް ގުޑްނައިޓް މެސެޖްތަކުން ދެހިތުގެ ހާލު ބަޔާންކޮށްދެމުން ދިޔައެވެ. މިއީ ގޯހެއްކަން އެނގޭއިރުވެސް އެގުޅުން މަޑުމަޑުން ބަދަހިވަމުން ދިޔައެވެ.\nކުލާސްތެރޭގައި އުޅޭއިރު، ފިލާވަޅު ބުނެދިނުމުގެ ބަހަނާގައި އިރުއިރުކޮޅުން ޒީޝާންގެ ގާތަށް ޒަލަފް ދެއެވެ. އެންމެނާއި ސިއްރުން ދެމީހުންގެ ލޮލާއި ލޮލުން ހިތުގެ އުދާސްތައް ބޭރުކުރަމުން ދިޔައެވެ. މީގެ އިތުރުން ހަވީރުގެ ވަގުތު ތަކުގައި ކޮންމެވެސް ބަހަނާއެއް ދައްކާފައި ސުކޫޓަރގައި ޒީޝާން ބުރުޖަހަން ނުކުތުންވެސް އާދައަކަށް ވެއްޖެއެވެ. ގިނަދުވަސް ދުވަހު އޭނާދަނީ ޒީކްވެސް ގޮވައިގެންނެވެ. އޭނާ އާއްމުކޮށްދަނީ ބޮޑުމަގު އަތިރިއަށެވެ. އޭނާގެ ފަސްފަހަތުން މުގޯލިއަޅަމުން ޒަލަފްވެސް ދެއެވެ. މީހުނަށް ފެންނަ ހިސާބުގައި ދެމީހުން ވާހަކަދައްކަނީ ހަމައެކަނި ފޯނުންނެވެ. ނަމަވެސް އެއްވެސް މީހެއްގެ ހިލަމެއް ނުވާ ވަގުތު ތަކުގައި ޒީޝާންގެ ގާތަށް އައިސް ޒަލަފް ވާހަކަ ދައްކައެވެ. ޒީކް ކުޅެން ވެލިގަނޑަށް ދޫކޮށްލާފައި ދެމީހުން އެކިއެކި ވާހަކަ ދައްކަން ތިބެއެވެ.\n" ހާދަ ބިރުންނޭ ތިއިންނަނީ؟…." ޒިޝާން ވަށައިގެން ހޯދާލުމުން ޒަލަފް ބުނެލިއެވެ.\n" މީހަކު އަތުވެދާނެތީ…." ޖެހިލުންވެފައި ޒީޝާން ބުނެލިއެވެ.\n" އަސްލު އަހަރެންވެސް ބޭނުމެއްނުވޭ އެއްވެސް ހާލެއްގަ ޒީ ބަދުނާމުވާކަށް…އެކަމު ދެކޭހިތްވާތީ އާދެވެނީ….ޒީއަޅެ މެރީނުކޮށް ހުރިނަމަ…." ޒަލަފް އާހެއް ބޭރުކޮށްލަމުން ބުނެލިއެވެ.\n"އަހަރެންވެސް ތިހެން ހިތަށްއަރާ…ޒަލް…އަހަރެންނަށް އިންތިޒާރު ކުރާނަންތަ؟…" ޒީޝާން އަސަރާއެކީ އަހާލިއެވެ.\n" މުޅި އުމުރަށްވެސް…." ވަރަށް ޔަޤީންކަމާއެކީ ޒަލަފް ޖަވާބުދިނެވެ.\n" މި އިންތިޒާރުގެ ނިމުން ވަރަށް އަވަހަށް އަންނާނެ..އިންޝާ ﷲ….އޭރުން މިގޮތަށް ބިރުން އުޅޭކަށް ނުޖެހޭނެ…" އުއްމީދުން ފުރިގެންވީ ހިނިތުންވުމަކާއެކު ޒީޝާން ބުނެލިއެވެ.\nދުވަހަކީ ހުކުރު ދުވަހެވެ. އާދައިގެމަތިން ޒައިކް ފަތިސްނަމާދުކޮށްގެން އައިސް މަސްފެންގަނޑު ސާފުކުރަން ފެށިއެވެ. އޭރުވެސް ޒީޝާން އޮތީ ނިދާފައެވެ. ޒައިކް ފަތިސްނަމާދަށް ދަމުން ގޮވިނަމަވެސް، އެނބުރި އަންނައިރު އަނެއްކާވެސް ޒީޝާން އޮންނަނީ ނިދާފައެވެ. އެހެންކަމުން ޒީޝާންއަށް އުނދަގޫނުކުރަންވެގެން އަމިއްލައަށް ކޮފީއެއް ތައްޔާރުކޮށްލައިގެން އޭނާ ކޮފީބޮއެވެ. އެއީ ކޮންމެދުވަހެއްގެވެސް އާދައެވެ. ޒައިކް މަސްފެންގަނޑު ސާފުކުރުމުގައި އަވަދިނެތި އުޅެނިކޮށް އޭނާގެ ބައްޕަވެސް މިސްކިތުން އައިސް ގޯތިތެރޭގައި ހުރި ޖޯލިފަތީގައި އިށީނެވެ.\n" ދަރިފުޅާ! ބައްޕަ ވާހަކައެއް ބުނަންތަ؟…" އިރުކޮޅަކު ހިމޭނުން އިނުމަށްފަހު ހަމީދު ބުނެލިއެވެ.\n" އާނ…ކީކޭ ބައްޕާ؟…" ބައްޕައާ ދިމާއަށް އެނބުރިލަމުން ޒައިކް އެހިއެވެ.\n" މިހާރު ދަރިފުޅުމެންގެ ކައިވެންޏަށްވެސް ހަމަހަށްވުރެ ގިނަދުވަސްވީ….އެކަމު ބައްޕައަށް އަދިވެސް ފެންނަނީ ދެމީހުން، ދެބީރައްޓެހިން ފަދައިން އެކަކު އަނެކަކާ އެއްވެސް ގުޅުމެއްނެތް ގޮތަކަށް އެމީހަކާ އެމީހެއް އުޅެނިކޮށް….ބައްޕައަށް ހީވަނީ އަދިވެސް ޒީޝާން ބޭނުންވާ ވަރަށް ދަރިފުޅަށް ވަގުތު ނުދެވޭހެން…ނޫންނަމަ ޒީޝާން ދަރިފުޅަށް ވަގުތު ނުދޭހެން…މިއީ ބައްޕަ ދައްކަން އެންމެ އެކަށީގެންވާ ވާހަކައެއްވެސްނޫން…އެކަމަކުވެސް ހަމަ ފެންނަ މަންޒަރުތަކުން ހިތަށް ކެތްނުވެގެން ބުނެލީ….ބައްޕައަށް ހީވަނީ ދެކުދިން އެކަނި ވަކިން ގެއެއްގަ އުޅެން ފެށުންހެން އެންމެ ރަނގަޅުވާނީ….އޭރުން ދެކުދިންގެ މެދުގަ ތިއޮތް ބީރައްޓެހިކަން ނެތިކޮށްލަން ފަސޭހަވާނެ…އަދި ޒީޝާންވެސް ގެވެހިކުއްޖަކަށް ބަދަލުވާނެ….މިކަމަކަށް ދަރިފުޅު ކީކޭ ބުނަނީ؟…" ޒައިކްގެ ޚިޔާލަށް ހަމީދު އެހިއެވެ.\n" އަހަރެންވެސް މިވިސްނަނީ ތިކަމާ…..މިހާރު ގޭގެ މަސައްކަތް އަލުން ފަށަން ބަޔަކާ ވާހަކަވެސް ދައްކައިފިން….އޭރު ރާނާ ހިޔާކޮށް ސިމެންތިވެސް ޖަހާފަ އެހުރީ….ދެންހުންނާނީ ދޮރުފަތް ހަރުކޮށް ކުލަލުން މައިގަނޑު ކަމަކަށް….ދެންހުރި ކުދި ކުދި ކަންކަން އަހަރެންނަށްވެސް ކޮށްލެވޭނެ….އެހެންވީމަ އެމަސައްކަތް ބަޔަކާ ހަވާލުކުރާނަން ވަރަށް އަވަހަށް….ބައްޕަމެންވެސް އެކަނިވާނެތީއާ ޒީޝާންވެސް އޭނާގެ މަންމަމެންނާ ދުރަށް ގެންދަން ބޭނުންނުވާތީ މިމަޑުކުރީ….އެކަމު ބައްޕަ ތިބުނިހެން ދެމީހުން ވަކިން ގެޔަކަށް ދިޔުން ރަނގަޅުހެން ހީވަނީ…." ޒައިކް އޮޅުންފިލުވައިދިނެވެ.\n" ބައްޕަމެންނަށްވުރެ ބޮޑަށް ދަރިފުޅުގެ އަމިއްލަ ދިރިއުޅުމާމެދު ވިސްނަންވީ….ޒީކްއަށްވެސް ރަނގަޅު މުސްތަޤުބަލެއް ލިބޭނީ އޭރުން…" ހަމީދު ވިސްނައިދިނެވެ.\nމެންދުރު ވަގުތެވެ. ޒީޝާން ފެންވަރައިގެން ނުކުމެ ބޮލުގައި ތުވާލި އޮޅާލައިގެން ގޮސް ޑްރެސިންޓޭބަލް ކުރިމަތީގައި އިށީނެވެ. ޒައިކް ހުކުރަށް ގޮސްވުމާއި ޒީކްވެސް ނިދާފައި އޮތުމުން އޭނާއަށް އުނދަގޫކުރަން ނާންނާނެކަން އެނގޭތީ ވަރަށް ހަމަޖެހިލައިގެން ޑްރެސިން ޓޭބަލް ކުރިމަތީގައި އިނދެ ގައިގާ ލޯޝަންލާން ފެށިއެވެ. އޭނާވަރަށް ގަޔާވެގެން ލޯޝަންލަމުން ދަނިކޮށް އިންޒާރަކާވެސް ނުލައި ކުއްލިއަކަށް ކޮޓަރީގެ ދޮރުހުޅުވިއްޖެއެވެ. ސިހިފައި އަޑެއް ލައްވާލަމުން އަވަސް އަވަހަށް ބޮލުގައިވާ ތުވާލި ނަގައި ހަށިގަނޑު ނިވާކުރަމުން ފާޚާނާއަށް ދިއުމަށް އަވަސްވެގަތެވެ. އޭނާގެ ނަސީބުދެރަކަމުން ގޮނޑީގައި އަޅައިގެންފައި އޭނާ ވެއްޓުނެވެ.\n" އާއު…" ޒީޝާންއަށް ވީތަދުން އަޑެއްލައްވާލެވުނެވެ.\nކޮޓަރިއަށް ވަތްގޮތަށް ފާޑަކަށް ހުއްޓުން އަރާފައިހުރި ޒައިކްއަށް ބޭއިޚްތިޔާރުގައި ޒީޝާންގެ ގާތަށް ދެވުނެވެ.\n" ތަދުވިތަ؟" ޒީޝާންއާ ދިމާއަށް ގުދުވެލަމުން ޒައިކް އެހިއެވެ. ފަޔަށް ތަދުވިވަރުންނާއި ގަތްލަދެއްގެ ބޮޑުކަމުން ވަގުތުން ޒީޝާންއަށް ރޮވުނެވެ. އެފަދަގޮތަކަށް ޒައިކްގެ ކުރިމަތީގައި އޭނާގެ ހަށިގަނޑު ހާމަވާކަށް އޭނާ ނޭދެއެވެ. ޒައިކް ހަދާނެގޮތެއް ނޭނގިފައި އިރުކޮޅަކު ވިސްނާލަން އިނދެވުނެވެ. އެހެންއިނުމަށްފަހު ކުއްލިއަކަށް ޒީޝާން އޭނާގެ އަތްދަނޑިމައްޗަށް އުފުލާލައިގެން ގޮސް އެނދުގައި ބޭއްވިއެވެ. އެއާއެކު ބެޑްޝީޓް ގައިގާ އޮޅާލަމުން ޒީޝާން ކުރިޔަށްވުރެވެސް ބާރަށް ރޯންފެށިއެވެ. އެވަގުތު ޒައިކްގެ ކަންބޮޑުވުން އިތުރުވެގެން ދިޔައެވެ.\n" ކިހިނެއްވީ؟…މާބޮޑަށް ތަދުވީތަ؟…" ކަންބޮޑުވެ، ހާސްވެފައި ހުރެގެން ޒައިކް އެހިއެވެ. ޒީޝާން އެތެރެއިން ރުޅިގަދަވަމުން ދިޔައީ ޒައިކް އަދިވެސް ދާން ނޫޅެ ހުރީތީއެވެ. އޭނާ އެހާބޮޑަށް ލަދުގަތްއިރުވެސް ޒައިކްއަށް އެކަން އިހުސާސް ނުކުރެވުނީތީއެވެ.\n" ޕްލީޒް ބުނެބަލަ ވީގޮތެއް….މަންމަމެން އަތުވެދާނެ ޒީ ރޯއަޑަށް…." ޒައިކްހުރީ އިންތިހާއަށް ކަންބޮޑުވެފައެވެ.\n" މިތަނުންދޭބަލަ!…ޕްލީޒް ދޭބަލަ!…" ބާލީހުން މޫނު ފޮރުވައިގެން އިނދެ ރޮމުން ރޮމުން ޒީޝާން ބުންޏެވެ.\n" އޯކޭ…އެކަމް ޒީގެ ފަޔަށް…" ޒައިކް އެއްޗެއް ބުނަން އުޅުނެވެ.\n" އަހަރެންނާ ގާތްނުވާތި! ދުރަށްދޭ!….މިބުނީނު ދާށޭ!…" ޒައިކް ގާތްވާހެން ހީވުމުން ޒީޝާން ނުރުހިފައި ހަޅޭއްލަވައިގަތެވެ.\nޒީޝާންގެ އަޑުއިވިފައި ޒައިކް ހުރި ފިޔަވަޅުމަތީގައި ހުއްޓުނެވެ. ޒީޝާން އެރޮނީ އޭނާކަމެއް ކޮށްފާނެތީ ބިރުން ހެއްޔެވެ؟ އަޖާއިބެއް ކަހަލަ އަންހެން ކުއްޖެކެވެ. އޭނާ އެހާ ކަންބޮޑުވެފައި އެހުރީ ޒީޝާންއަށް މާބޮޑަށް ތަދުވީކަމުގައި ހީކޮށްގެންނެވެ. ނަމަވެސް ޒީޝާން ވިސްނަމުން އެދިޔައީ އޭނާ ކަމެއްކޮށްފާނެތީއެވެ. އޭނާއަށް ޒީޝާން ކުޑަވެސް އިތުބާރެއް ނުކުރަނީ ހެއްޔެވެ؟ ޒައިކް ހިތްހަމަނުޖެހުނުވަރުން ވަގުތުން ކޮޓަރިން ނުކުތެވެ. އޭނާ އެކޮޓަރިއަށްވަނީ ޒީޝާން އިންކަމަކަށް ނޫނެވެ. ތަޅުނުލާހުރުމުން ވަދެވުނީއެވެ. ނަމަވެސް ޒީޝާން އޭނާއާމެދު ވިސްނާނީ ގޯސްކޮންނެވެ. ޒައިކް ކާކޮޓަރިއަށް ވަދެ އައިސް އަލަމާރިން ފެންފުޅިއެއްނަގައި ތިންހަތަރުކޯވަރު ފެންބޯލިއެވެ. އެއްވެސް ހުރަހެއްނެތި ޒީޝާން ފެނުމުން އޭނާގެ ހިތަށް ލޮޅުމެއް އެރިކަންގައިމެވެ. ނަމަވެސް ޒީޝާންގެ ވަނާތަކަށް ނަޒަރެއް ހިންގާލާކަށް އޭނާއަކަށް ފުރުސަތެއް ނުލިބުނެވެ. އޭނާގެ ހަލާލު އަނބިމީހާގެ ގޮތުގައިހުރިއިރުވެސް އެފަދަ އުފަލެއް އޭނާއަށް ލިބުމެއްނެތެވެ. ނުވިތާކަށް އޭނާގާތްވެދާނެތީ ބިރުން އޭނާ ކޮޓަރިންވެސް ބޭރުކުރީއެވެ. ޒީޝާން ނުރުހިފައި އޭނާއަށް ހަޅޭއްލަވައި ގަތުމުން އޭނާގެ މޫޑުވެސް ގޯސްވެއްޖެވެ.\n" ދަރިފުޅާ..ކިހިނެއްވީ؟ އަނެއްކާ ތަބީއަތް ގޯސްވީތަ؟…" ކާކޮޓަރިއަށް ވަތްވަގުތު، އައިސްއަލަމާރީގައި ލެނގިލައިގެން ދެލޯމަރައިގެން ހުރި ޒައިކް ފެނުމުން ހައްވައަށް އަހާލެވުނެވެ.\n" ނޫން…ކަމެއްނުވޭ….." ތަބީއަތް ހަމައަކަށް އަޅުވާލަމުން ޒައިކް ބުނެލިއެވެ.\n" ކާންވީނު…." ހައްވަ އެހިއެވެ.\n" މިވަގުތަކު ނުކާނަން…ސުކޫލަށްދާން ޖެހިގެން މިދަނީ.." އެހެން ބުނުމަށްފަހު ޒައިކް ކާކޮޓަރިން ނުކުތުމަށް އަވަސްވެގަތެވެ. ގިނައިރު ގޭގައި މަޑުކޮށްފިނަމަ އޭނާގެ މޫޑު އިތުރަށް ގޯސްވާނެއެވެ.\nއެތައްއިރަކު ރޯންއޮތުމަށްފަހު ޒީޝާން ތެދުވީ ޒައިކް ދިޔައީކަން ޔަޤީންވުމުންނެވެ. ޒީޝާން ހެދުންލައި ތައްޔާރުވެގެން ވެސް ކޮޓަރިން ނުކުންނަން ނުކެރިފައި އެތައްއިރަކު އިނެވެ. އެހެން އިންދައި ހައްވަ އައިސް އޭނާއަށް ކާންގޮވިއެވެ.\n" ދަރިފުޅު ބަލީތަ؟…ހާދަފާޑަކަށް ތިއިނީ…." ޒީޝާންގެ މިލާފައިވާ މޫނު ފެނުމުން ކަންބޮޑުވެފައި ހައްވަ އެހިއެވެ.\n" ނޫން…ކަމެއްނުވޭ….މިދަނީ ކާން…." ހައްވަ އިތުރު ސުވާލެއްކޮށްފާނެތީ ޒީޝާން އަވަހަށް ކޮޓަރިން ނުކުތެވެ.\n" ހަމީދު ތިއައިއިރު ޒައިކް ނުދެކެންތަ؟….ސުކޫލަށް ގޮސް އެބައަންނަމޭ ބުނިމީހާގެ ޚަބަރެއްނުވި….މިއޮއްފަދަ ހުކުރު ދުވަހުވެސް ސުކޫލުގަ ކުރަނީ ކީއްތަ؟" ބޭރުން އައިސް ވަތް ހަމީދު ފެނިފައި ހައްވަ ސުވާލުކުރިއެވެ.\n" ނުދެކެން…..އެއީ އާއްމުކޮށް އޭނާ ކަންތައްކުރާގޮތެއްނު…..މިސްކިތަށް ގޮސް އައިސް އަނެއްކާވެސް ސުކޫލަށެއްނު ދަނީ….ކައިވެނިކުރީމަވެސް ޒައިކްއަށް ގޭގަ މަޑުކުރެވޭނެ ވަގުތެއްނުވޭ….އަބަދު އެހާބުރަކޮށް ނޫޅެ އަނބިދަރިންނަށްވެސް ވަގުތުދޭން ޖެހޭނެއްނު…." ހަމީދު ކުޑަކޮށް ނުރުހިފައި ބުންޏެވެ.\n" އެސޮރު މިހާރު ގެޔަށްއާދޭ ވަރަށް އަވަހަށް…. މެންދުރު ބަތްކާންވެސް އާދޭ….އިއްޔެވެސް އެކެއްޖެހިއިރު އައިގޮތަށް އުޅުނީ ގޭގަ…އެކަމު މިއަދު ނޭނގެ ވީގޮތެއް….ހުކުރުން އައިސް ނުވެސްކައި ސުކޫލަށޭ ކިޔާފަ އެދިޔައީ…" ހައްވަ އޮޅުން ފިލުވައިދިނެވެ.\nއެމީހުންގެ ވާހަކަތައް އަޑުއަހަން އިން ޒީޝާން ބަހެއްވެސް ނުބުނެ ހިމޭންކަމާއެކު ކަމުން ދިޔައެވެ. މިއަދު ޒައިކް އެދިޔައީ ނުރުހިގެންހެން ހީވާތީ އޭނާއިނީ ކޮންމެވެސް ވަރަކަށް ކަންބޮޑުވެފައެވެ. ނަމަވެސް ޒައިކް އެގޮތަށް ހުއްދައަކާ ނުލައި ކޮޓަރިއަށް ވަނީތީ ޒައިކްދެކެ ރުޅިއައުން އޭނާއަށް ހައްޤުކަމުގައި އޭނާ ގަބޫލުކުރިއެވެ.\nއެންމެން ކައި އަވަދިވީއިރުވެސް ޒައިކްގެ އެއްވެސް ޚަބަރެއްނުވިއެވެ. އެންމެފަހުން ހައްވަ ޒައިކްއަށް ގުޅިއެވެ. ނަމަވެސް އޭނާ ފޯނަށްވެސް ޖަވާބެއް ނުދިނެވެ.\nޒައިކް އޭނާއަށް ޚާއްސަކުރެވިފައިވާ ކޮޓަރީގައި އިނެވެ. ގޮނޑީގައި ލެނގިލައިގެން ދެލޯމަރާލައިގެން އޭނާއިނީ ފުން ވިސްނުމަކަށް ގެއްލިފައެވެ. އޭނާ ކައިވެނިކުރީ، ޚަރީފުވެފައިވާ އޭނާގެ އެކަނިވެރި ދިރިއުޅުމަށް ބަހާރު މޫސުން އަންނާނެ ކަމުގައި ހީކޮށްފައެވެ. އޭނާގެ އާރޯކަން ގެއްލިފައިވާ ހިތަށް ޒީޝާންގެ ލޯބިން ދިރުމެއް ލިބޭނެ ކަމުގެ ފުރިހަމަ އުއްމީދުގައެވެ. ނަމަވެސް ކައިވެންޏަށް ހަމަސްވެގެން ދިޔައިރުވެސް އޭނާ ހީކުރިފަދަ އެއްވެސްކަމެއް ހާސިލެއް ނުވިއެވެ. ޒީޝާންގެ ދުރުހިލޭކަމުން އޭނާގެ ހިތަށް އަނިޔާލިބުން ނޫންކަމެއް ނުވިއެވެ. އެއީ ޒީޝާންގެ މޮޔަކަމުން އުޅޭގޮތެއް ކަމުގައި ކުރިން އޭނާއަށް ހީކުރެވުނެވެ. ނަމަވެސް ދުވަހެއް ދުވަހަކަށް ޒީޝާންގެ ފުށުން އޭނާއަށް ފެންނަނީ ދުރުހިލޭކަމާއި ނުރުހުންތެރިކަމެވެ. އޭނާ ނުކުރާ ކުށެއްގެ އަދަބު ލިބޭކަމުގެ އިހުސާސް ކުރާކަށް އޭނާވެސް ބޭނުމެއް ނޫނެވެ. ދެން އޮތް ގޮތަކީ ސީދާ ޒީޝާންއާ ސުވާލުކޮށްގެން ސަބަބު އޮޅުން ފިލުވުމެވެ.\nޒައިކް ގެޔަށްއައީ އެދުވަހުގެ އިރުއޮއްސުމާއި ގާތްވެފައި ވަނިކޮށެއެވެ. އޭރު ޒައިކް ޚަބަރެއް ނުވެގެން އޭނާގެ މަންމަހުރީ ކަންބޮޑުވެފައެވެ. ނަމަވެސް އޭރުވެސް ޒީޝާން ގެޔަކުނެތެވެ. ޒީކް ގޮވައިގެން އޭނާވީ ބޭރަށް ގޮހެވެ. ޒައިކް ކިތަންމެ އިރަކު ބޭރުގައި އުޅުނު ނަމަވެސް ޒީޝާންއަކަށް ފަރުވާލެއްނެތެވެ. އޭނާ ލަހުންއައީ ކީއްވެތޯވެސް ޒީޝާން ނުބަލާނެއެވެ. އަނެއްކޮޅުން ޒައިކްގެ މަންމަ ހުންނަނީ ޒައިކްއަށް ކަމެއް ބޭނުންވޭތޯ ބަލަބަލައެވެ. ކުރިއެކޭ އެއްގޮތަށް މިހާރުވެސް ޒައިކްގެ ހުރިހާ ކަމެއްކޮށްދެނީ އޭނާއެވެ. ޚުދު ޒައިކްއަށްވެސް އެކަން އެނގެއެވެ. ނަމަވެސް އޭނާ އަދިވެސް ކެތްކުރަމުންދަނީ ޒީޝާންއަށް ވިސްނޭނެ ދުވަހަކަށެވެ.\nމެންދަމުގެ ވަގުތެވެ. ދެލޯމަރައިގެން އޮތްނަމަވެސް ޒީޝާން އޮތީ ނިދާފައެއް ނޫނެވެ. ޒައިކްއައިސް ކޮޓަރިއަށް ވަނުމުން އޭނާ ނިދާކަމަށް ހެދުނީއެވެ. މެންދުރު ދިމާވި ހާދިސާއަށްފަހު ޒައިކްގެ މޫނުދެކޭކަށްވެސް އޭނާ ބޭނުމެއްނުވިއެވެ. އެހެންކަމުން އޭނާ އުޅުނީ އިރުއޮއްސެންދެންވެސް ގެޔަށްނުވަދެ ފިލައިގެންނެވެ.\nޒައިކް ފާޚާނާއަށް ވަދެފައި އައިސް އޭނާގެ ގޮދަޑީގައި އޮށޯތުމަށްފަހު، އެނދުގައި ފުރަގަސްދީގެން އޮތް ޒީޝާންއަށް ނަޒަރެއް ހިންގާލިއެވެ. އެވަގުތު އޭނާގެ ހިތުގައި ޝަކުވާގެ އޮވެވަރެއް ހިނގާލިއެވެ. އޭނާގެ ހަލާލު އަނބިމީހާގެ މަޤާމުގައިހުރެ ޒީޝާން އޭނާއަށް އެދެނީ ކިހާބޮޑު އަނިޔާއެއް ހެއްޔެވެ؟ އޭނާ ޒީޝާންގެ ފަރާތުން އަޅާލުމާއި ލޯތްބަށް އެދޭވަރު ޒީޝާން އިހުސާސްވެސް ނުކުރެވެނީ ހެއްޔެވެ؟ އޭނާއަކީވެސް އިންސާނެއްކަން ޒީޝާންއަށް ނޭނގެނީ ހެއްޔެވެ؟ ކުޑަމިނުން އޭނާގެ ކުށަކީ ކޮބައިކަންވެސް ޒީޝާން ބުނެ ނުދިނެވެ. ޒީޝާން އޭނާއަށް ނަފްރަތުކުރަން ޖެހޭ ސަބަބަކީ ފަހެ ކޮބާ ހެއްޔެވެ؟\nކުއްލިއަކަށް އޭނާއަށް އައިޝާގެ މަތިން ހަނދާންވިއެވެ. އޭނާ ސުކޫލުން އަންނައިރު އައިޝާ ހުންނަނީ ފެންވަރައި ރީތިވެލައިގެން އޭނާ އިންތިޒާރުގައެވެ. އޭނާއާއެކުގައި ނޫނީ އައިޝާ ނުކައެވެ. ކިތަންމެ ދަންވަންދެން ސުކޫލުގައި އުޅެފައި އައިނަމަވެސް، އޭނާ އައުމުން ނޫނީ ނުވެސް ނިދާނެއެވެ. އެއީ ކިހާ ހެޔޮ އަނތްބެއް ހެއްޔެވެ؟ އައިޝާގެ ޚިޔާލުތައް ހިތަށްވެރިވުމުން ބޭއިޚްތިޔާރުގައި އޭނާގެ ލޮލުން ކަރުނަ ހިލުނެވެ. އެތައް ދުވަހެއްވާންދެން ހިތުގައި ކަފުންކޮށް ވަޅުލާފައިވާ ހަނދާންތައް އަނެއްކާވެސް އާވީއެވެ. އޭނާގެ އެކަނިވެރިކަން މިރޭ އަނެއްކާވެސް ވަރަށް ބޮޑަށް އިހުސާސް ވެއްޖެއެވެ. ވިސްނާ ފިކުރު ކުރުމުގައި އޮއްވައި އޭނާއަށް ނިދުނުއިރެއްވެސް ނޭނގެއެވެ.\nވަގުތުތައް ހަލުވިކަމާއެކު ހޭދަވެގެން ދާއިރު، ބައެއްގުޅުންތައް ބަދަހިވެ އަނެއްބައި ގުޅުންތައް ހީނަރުވަމުން ދިޔައެވެ. ޒީޝާންއާއި ޒަލަފް އެމީހުން ލޯބީގެ ގުލްޝަނުގައި ޚިޔާލީ މާތައް ފޮޅުވަމުން ދިޔައިރު، އެމީހުންގެ މުސްތަޤުބަލުގައި ކަންތައްވެދާނެ ގޮތާމެދު އެކަކުވެސް ނުވިސްނައެވެ. އަވާމެންދުރެއްފަދަ ވަގުތީ އާލަމެއްގެ ތެރެއަށް ދެމީހުންވެސް ބެހިގެންދަނީއެވެ.\nއިރާދަމުގެ ވަގުތެވެ. ލޯގަނޑު ކުރިމަތީގައިހުރެ ޒީޝާން ގޮތް ގޮތަށް ފަރިބަލަމުން ދިޔައެވެ. ފަހު ފަހަރަށް މޫނު ބަލާލުމަށްފަހު ގަޔަށް ދެތިންފަހަރު ސެންޓް ބުރުވާލަމުން އޭނާ ހިނިތުންވެލިއެވެ. އެވަގުތު ކޮޓަރިއަށް ވަތް ޒައިކްގެ ނަޒަރު ޒީޝާންއަށް ހުއްޓުނެވެ. މެރޫންކުލައިގެ ޓޮޕަކާއި އައިސްބްލޫ ޖީންސްއެއްލައި ކްރީމްކުލައިގެ ޝޯލްއެއް އަޅާފައިހުރިއިރު، އޭނާ ފެންނަލެއް ވަރަށްވެސް ފުރިހަމައެވެ. މެރޫން ކުލައިގެ ލިޕްސްޓިކަކުން ތުންފަތް ފަވާލާފައިވާއިރު، ދެލޮލުގައިވެސްވަނީ އަނދުން އަޅާފައެވެ. ޒީޝާންއަކީ އަބަދުވެސް މޭކަޕްކުރަން ލޯބިކުރާ ކުއްޖެއްނަމަވެސް މިހާ ފާޅުކަންބޮޑު މޭކަޕަކެއް އާއްމުކޮށް އޭނާ ނުކުރެއެވެ. އެހެންކަމުން ޒީޝާން ތައްޔާރުވަމުން އެދަނީ ވަރަށް ޚާއްސަކަމަކަށްކަން ޒައިކްއަށް އެނގުނެވެ.\n" މިރޭ މާ ޚާއްސަ ތާކަށްދަނީތަ؟…" އެންމެފަހުން ޒައިކް އެހިއެވެ.\n" ކުލާސްކުއްޖެއްގެ ދައްތަގެ ކައިވެނި ޕާރޓީއަކަށްދާންވެގެން…..ސޮރީ ކުރިން ނުބުނެވުނީމަ…." ޒީޝާން އަވަސް އަވަހަށް ބުނެލިއެވެ. އަދި އޭނާގެ ފޯނު ޖީބަށް ލައިގެން ކޮޓަރިން ނުކުތުމަށް ހިނގައިގަތެވެ.\n" އަހަރެން ގެންގޮސްދޭންތަ؟…" ފަހަތުން ނުކުންނަމުން ޒައިކް އެހިއެވެ.\n" އަހަރެން އެކަނި ގޮސްދާނަން…." ޒީޝާން އަވަސް އަވަހަށް ޖަވާބުދިނެވެ.\n" އެކަމު ސުކޫޓަރގަ މައްސަލައެއް އުޅެއޭ ޒީޝާންގެ ބައްޕަބުނި…." ޒައިކް ބުނެލިއެވެ.\n" އާނ…އަހަރެންދަނީ ކާރުގަ…" ޒީޝާންބެލީ އަވަހަށް ޒައިކްގެ ކިބައިން ސަލާމަތްވޭތޯއެވެ.\nޒީޝާން ކަންތައްކުރިގޮތުން ޒައިކް ވަރަށް ހިތްހަމަ ނުޖެހުނެވެ. ނަމަވެސް ބަހެއްނުބުނެ އޭނާ އެތެރެއަށް ވަނެވެ. ޒީޝާންގުޅި ކާރު އައުމުން އޭނާ ކާރަށް އެރިއެވެ. އަދި ފޯނުނަގައި އޭނާގެ އެކުވެރިޔާއަށް މެސެޖްކޮށްލިއެވެ. ކާރު އޭގެ މަންޒިލަށް މަޑުކޮށްލުމުން ޒީޝާން ފޭބިއެވެ. އޭރު އޭނާގެ ކުލާސްކުދިން އޭނާގެ އިންތިޒާރުގައި ތިއްބެވެ.\nހަފްލާ ފެށިގެން ކުރިޔަށް ދިޔައިރު، ކުލާސްހުރިހާ ކުދިންވެސް ތިބީ ހާޒިރުވެއެވެ. ނަމަވެސް ޒީޝާންގެ ލޯ ހޯދަމުން ދިޔައީ ޒަލަފްއެވެ. ޒަލަފްއަށްވެސް އެހަފްލާއަށްވަނީ ދައުވަތުދީފައެވެ. އޭނާ އަންނާނެކަންވެސް ޒީޝާންއަށް ޔަޤީނެވެ.\n" އަހަރެންތަ ތިހޯދަނީ؟…" ކުއްލިއަކަށް ދާދިގާތުން ޒަލަފްގެ އަޑުއިވިފައި އޭނާގެ މެޔަށް ފިނިވެގެން ދިޔައެވެ. ޒީޝާން އެނބުރި ޒަލަފްއާ ދިމާއަށް ހިނިތުންވުމެއް ހަދިޔާކޮށްލުމާއެކު ޒަލަފްގެ ހިތަށް ގޮތެއްވެގެން ދިޔައެވެ.\n" ވާއު…މިރޭ ހާދަރީއްޗޭ!….ތިހާ ރީތިވެގެން ތިއައީ މިތަނަށް އަންނަ ހުރިހާ ފިރިހެނުންގެ ހިތްތައް ކަތިލަންތަ؟….ހެޔޮނުވާނެ ތިހެންހަދާކަށް…މިހާރުވެސް ތިކުއްޖާއާހެދި ދީވާނާވެފަ ތިބިމީހުން މަދީތަ؟…" ވަރަށް ޝާއިރީގޮތަކަށް ޒަލަފް ބުނެލުމުން ޒީޝާންގެ ހިނިގަނޑު ފަޅައިގެން ދިޔައެވެ. އެވަގުތު ގާތުގައި ތިބި ދެތިންމީހަކުވެސް އެދިމާ ބަލާލިއެވެ. ޒީޝާން އަވަސް އަވަހަށް އޭނާގެ އަނގަމަތީގައި އަތްއަޅާލަމުން އެމީހުނާ ދުރަށް ޖެހިލިއެވެ.\n" ހިނގާބަލަ ތަންކޮޅެއް އެކޮޅަށް….މިތާ މާމީހުން ގިނައެއްނު…." މީހުންގެ ނަޒަރުތައް އެދިމާއަށް އަމާޒުވާން ފެށުމުން ޒަލަފް ބުނެލިއެވެ. ޒީޝާންވެސް ހެމުން ހެމުން ޒަލަފްގެ ފަހަތުން ދިޔައެވެ. ދެމީހުން ގޮސް، ތަންކޮޅެއް މީހުން މަދު ހިސާބެއްގައި ހުރި މޭޒެއްގެ ކައިރީގައި އިށީނެވެ. އެމީހުނާއި ދާދި ގާތުގައިހުރި މޭޒެއްގެ ދަށުގައި ހުސެންނާއި ޝިޔާވެސް ކެއުމަށް އިންސާފުކުރަން ތިއްބެވެ. މިރޭގެ ހަފްލާ އެދެމަފިރިއަކަށް ޚާއްސަކުރެވިގެން ދިޔަ، ދެމަފިރިންގެ ތެރެއިން ފިރިހެން ކުއްޖާއަކީ ހުސެންގެ ގާތްތިމާގެ ކުއްޖެކެވެ. ހުސެންގެ ފަރާތުން ޝިޔާއާއި އުފެދިފައިވާ ގާތްކަމެއްގެ ސަބަބުން ޝިޔާއަށްވެސް ދައުވަތު ލިބުނީއެވެ.\n" އޭތް…އެއިނީ ޒީތަ؟…ޒީއާ ވަރަށް ވައްތަރު ކުއްޖެއް އެއީ؟…" ކުއްލިއަކަށް ހުސެން ބުނެލުމުން ޝިޔާވެސް އެދިމާ ބަލާލިއެވެ. އޭރު ތަންކޮޅެއް ދުރުގައި ހުރި މޭޒެއްގެ ދޮށުގައި ދެމީހަކު ތިއްބެވެ. ތަނަށް ވެރިވެފައިވާ ރަތްކުލައިގެ ފަނޑުއަލީގެ ތެރެއިން އެއީ ކޮންބައެއްކަން ވަކިކުރާކަށް ފަސޭހައެއްނޫނެވެ.\n" ޒީތަ އެއީ؟…އަޅެ ގުޅާލާނަން…" އެއީ ޒީޝާންތޯ ޔަޤީންކޮށްލުމުގެ ގޮތުން ޝިޔާ ފޯނުނަގައި ގުޅާލިއެވެ. އެވަގުތު މޭޒްމަތީގައި އޮތް ޒީޝާންގެ ފޯނުގެ ސްކްރީން ސިއްލުނުތައް ފެނުނެވެ. އަދި ޒީޝާން ފޯނަށް ބަލާލާފައި ކޯލްކަނޑާލި މަންޒަރުވެސް ޝިޔާއަށް ފެނުނެވެ.\n" ޒީ ކީއްވެބާ ފޯނުކަނޑާލީ؟…އަހަރެން ދާނަށް ޒީގެ ގާތަށް ގޮސް އަންނަން…." އެހެން ބުނުމަށްފަހު ޝިޔާ ތެދުވިއެވެ.\n" ނޫނޭ މަޑުކުރޭ! އެމީހުންނަށް ޕްރައިވަސީ ދޭންވާނެއްނު….ޝިޔާ ދިޔައީމަ ކަމަކު ނުދާނެ…ދެން ޕާޓީ ނިމުނީމަ ދިމާވެލާނީ…" ޝިޔާގެ އަތުގައި ހިފައި ހުއްޓުވަމުން ހުސެން ބުނެލިއެވެ.\n" އެކަމު އެއީ ހަމަ ޒީތަ؟…މަށަކަށް ހިއެއްނުވޭ ޒީ ޒައިކްސަރއާ އެކީ އަތުވެދާނެހެނެއް….އަޅެ މެސެޖްކޮށްލާނަން…" ޒީޝާންއާ ވާހަކަ ނުދެއްކޭހައި ހިނދަކު ޝިޔާގެ ހިތަކަށް ހަމަޖެހުމެއް ނުލިބޭނެއެވެ. އެހެންކަމުން އޭނާ ޒީޝާންއަށް މެސެޖްކޮށްލިއެވެ. ޒީޝާން ފޯނުބަލާލުމަށްފަހު މިފަހަރުވެސް އަޅައެއްނުލިއެވެ.\n" ކީއްވެތަ ޒީ އަހަރެންގެ މެސެޖަށް ރިޕްލައި ނުކުރަނީ؟…" ޝަކުވާގެ ރާގެއްގައި ޝިޔާ ބުނެލިއެވެ.\n" ޝިޔާ….ދެން އެދެމަފިރިންނަށް އެކަނިވެލަން ވަގުތުކޮޅެއްދީބަލަ! ބެސްޓް ފްރެންޑްވިޔަސް ތިހެން އުޅޭކަށް ނުވާނެއްނު…" ހުސެން އަނެއްކާވެސް ޝިޔާއަށް ވިސްނައިދިނެވެ. ނަމަވެސް ޝިޔާގެ ހިތަށް އުނދަގޫވަނީއެވެ. އެއީ ޒީޝާން ނަމަ، އޭނާއާއެކުގައި އެއީ ޒައިކްކަމަކަށް ޝިޔާގެ ހިތެއް ގަބޫލެއްނުކުރެއެވެ. ޝިޔާ އިރުއިރުކޮޅުން ފަސްއެނބުރި ޒީޝާންމެންނަށް ބަލަމުން ދިޔައެވެ.\n" ޝިޔާ…ކިހިނެއްތަވީ؟…ޒީވެސް ފްރީވީމަ ގުޅާނެއްނު….ދެން އެކަމާ ނުވިސްނާ ކައިބަލަ!…" ޝިޔާ އުޅޭގޮތުން ހުސެން އަނެއްކާވެސް ބުނެލިއެވެ. އެހެންކަމުން ޝިޔާ އިތުރު އެއްޗެއް ނުބުނެ ކެއުމައިގެން ކުރިޔަށް ދިޔައެވެ. ނަމަވެސް އޭނާއަށް ވިސްނެމުން ދިޔައީ ޒީޝާންއާއެކުގައި އިން ފިރިހެންމީހާއަކީ ކާކުކަމާމެދުގައެވެ. އެއީ ޒައިކް ނޫންކަމުގައި އޭނާގެ ހިތްބުނެއެވެ.\n" އަނެއްކާ ޒަލަފްތަ؟…" ކުއްލިއަކަށް އޭނާގެ ހިތަށްއެރިއެވެ.\nނަމަވެސް އެހެންވާނީ ކިހިނެއް ހެއްޔެވެ؟ ޒަލަފް އެހަފްލާއަށް އަންނަން ޖެހޭ ސަބަބެއް ނޯންނާނެއެވެ. އެއީ ޒަލަފްއާ އެއްވެސް ގުޅުމެއް އޮތް ބައެއްނޫނެވެ. މިހެން ހިތަށްއެރުމުން ކޮންމެވެސް ވަރެއްގެ ހިތްހަމަޖެހުމެއް އޭނާއަށް ލިބުނެވެ.\n" އޭތް އަވަސްކޮށްގެން ހިނގާ މިތަނުންދާން….އަހަރެންނަށް ހީވަނީ ޝިޔާވެސް މިތާނގަ އެބައުޅޭހެން….ކޮންތާކުހޭ ކިޔާފަ މެސެޖްކޮށްފަވެސް އެބައޮތް….އޭނައަށް ފެނިއްޖެއްޔާ ކަމަކު ނުދާނެ…." ޒީޝާން ފޯނަށް ބަލާލުމަށްފަހު ކަންބޮޑުވެފައި ބުންޏެވެ.\n" އޯކޭ…ހިނގާ ބުރެއް ޖަހާލަންދާން….ޕާރޓީ ނިމޭހާއިރުކޮށްފަ ގެޔަށް ދެވިދާނެއްނު…." ޒަލަފް ބުނެލިއެވެ. ދެމީހުން އަވަސް އަވަސް ކޮށްލައިގެން ވަރަށް ސިއްރު ސިއްރުން އެތަނުން ނުކުތެވެ.\n" އެމީހުން ދިޔައީތަ؟…." ޝިޔާ ފަސްއެނބުރި ބަލާލިއިރު ޒީޝާންމެން ތިބި މޭޒު ހުސްކޮށް ހުއްޓައި ފެނުމުން އޭނާ އެހިއެވެ.\n" ހޫމް…ދިޔައީހެން ހީވަނީ…..ޝިޔާވެސް އެމީހުނާއެކު ދާންވީތަ؟.." ހީލަމުން ހުސެން އަހާލިއެވެ.\n" ނޫން…އެހެނެއްނޫން…އެމީހުން އެހާއަވަހަށް ދިޔައީމަ…" ހުސެން ބުނިގޮތުން ރަކިވެގެން ޝިޔާ އަވަސް އަވަހަށް ބުނެލިއެވެ.\nޒީޝާން ގޮވައިގެން ޒަލަފް މިސްރާބުޖެހީ ލިންކްރޯޑަށެވެ. އެމަގަކީ އާއްމުކޮށް ޒުވާނުން ލޯބިވެރިންނާއެކު ސައިކަލު ބުރުޖަހާލާ މަންޒިލެކެވެ. ނަމަވެސް މިއީ ޒީޝާންއަށް ވަރަށް އާކަމެކެވެ. އަމުދުން ކައިވެނިކުރިފަހުން ހިލޭ ފިރިހެނެއްގެ ސައިކަލު ފަހަތަށް އެރި މިއީ ފުރަތަމަ ފަހަރެވެ. އެހެންކަމުން ހިތުގައިވަނީ ބިރުވެރިކަމެއްވެސް އުފެދިފައެވެ. ދުވަސްތަކެއްފަހުން ޒަލަފްއާ މިހާގާތްވެވުމުން އޭނާގެ ހިތުގެ ތެޅުން ދެގުނައަށް އިތުރުވެގެން ދިޔައެވެ. ޒަލަފްގެ ގައިންދުވާ މީރުވަހުން ހިތްފުރިއަރާހައިވެއެވެ. ޒަލަފް ޒުވާން ހަށިގަނޑުގެ ހޫނުކަން އިހުސާސްކުރެވޭހައި ހިސާބުގައި އެގޮތަށް އުމުރަށްވެސް އިންނަން އޭނާ ބޭނުންވެއެވެ.\nޒީޝާން އެހާގާތުގައި އިނުމުން ޒަލަފްގެ ހިތްވެސް ނުހަނު ބާރަށް ތެޅުމުންދިޔައެވެ. ސައިކަލުގެ މުއްގަނޑުގައި ބާރަށް ހިފަހައްޓައިގެން އިންއިރުވެސް، ހުންގާނު މިސްރާބުން ގެއްލިދާނެހެންވެސް ބައެއްފަހަރު ހީވަމުން ދިޔައެވެ. އެހަށިގަނޑުގެ މަޑުކަން އިހުސާސްކޮށްލުމަށްޓަކައި ކެތްމަދުވަމުން ދިޔައެވެ. މިއީ ރަނގަޅުކަމެއްނޫންކަން ޔަޤީންވާއިރުވެސް އޭނާގެ ހިތުގެ މައްޗަށް ބާރެއް ނުފޯރުވެއެވެ. މީގެކުރިން މީހުންގެ އަނބިންދެކެ ލޯބިވެގެން އުޅޭ ފިރިންނަށް އޭނާ ކިހާ ނަފްރަތެއް ކުރި ހެއްޔެވެ؟ ނަމަވެސް ޚުދު މިއަދު އޭނާއަކީ އެފަދަ މީހެކެވެ. ހަމައެކަނި ތަފާތަކީ ޒީޝާންދެކެ އޭނާލޯބިވީ މީހެއްގެ އަނތްބަކަށް ވުމުގެކުރިން ކަމެވެ.\n" ޒަލް ދަންނަ މީހުން މިރަށުގަ އުޅޭނެތަ؟…" ވިސްނަން އިނދެފައި ޒީޝާން އެހިއެވެ.\n" އުޅޭނެ ފުދޭވަރަކަށް…..އެކަމު އަހަރެން ޖެހިލުންވަނީ ޒީ ދަންނަމީހުން ގިނަވާނެތީ…." ޒީޝާން ބުނި އެއްޗެއް މާނަ ވިސްނިގެން ޒަލަފް ބުނެލިއެވެ.\n" އަހަރެން ދަންނަމީހުން އެހާގިނައެއްނުވާނެ…..އަހަރެންނަކީ އެހާގިނައިން ބޭރުގަ އުޅޭމީހެއްނޫން….އެހެންވީމަ މީހުންނަށް ވަރަށް ނޭނގޭނެ…" ޒީޝާން އޮޅުން ފިލުވައިދިނެވެ.\n" އެކަމު ޒީގެ ފިރިމީހާ ދަންނަމީހުން އުޅޭނެއްނު…..އެމީހުނަށް ޒީވެސް އެނގޭނެއްނު…."ވިސްނާލަމުން ޒަލަފް ބުނެލިއެވެ.\n" ހޫމް ރަށުގެ ވަރަށްގިނަމީހުންނަށް އޭނަ އެނގޭނެ….އެކަމު އޭނަގެ ހުރިހާ ރައްޓެހިންނަށްވެސް އަހަރެންނެއް ނޭނގޭނެ….ކައިވެނިކުރިކަންވެސް މާގިނަ މީހުންނަކަށް ނޭނގޭނެ….ހަމައެކަނި އާއިލާއާ ދެން ވަރަށް ގާތްމީހުންނަށް އެނގޭނީ…." ޒީޝާން ވަރަށް ތަފްސީލުކޮށް ކިޔައިދިނެވެ.\n" ފަހަރެއްގަ އަހަރެން ދަންނަމީހަކަށްވެސް ވެދާނެ ޒީގެ ހަޒްބަންޑަކީ….ޒައިކް ކިޔާމީހެއް އަހަރެން ދަންނަހެންވެސް ހީވޭ….ކާކުތައެއީ؟…" ޝައުޤުވެރިކަމާއެކު ޒަލަފް އެހިއެވެ.\n" ދެން އޭނަގެ ވާހަކަ ނުދައްކަބަލަ!….އެވާހަކަ ދައްކަންތަ އަހަރެން ގޮވައިގެން ތިއައީ…." ފޫހިވެފައި ޒީޝާން ޖަވާބުދިނެވެ.\n" އޯހ ސޮރީ….ދެން ނުދައްކާނަން…." ހީލަމުން ޒަލަފް ބުނެލިއެވެ.\nބާރުދުވެލީގައި ސައިކަލު ދުއްވަމުން ދިޔައިރު ހިތަށް ލިބެމުން ދިޔަ ފިނިކަމާ އެއްވަރަށް ދެހިތުގެ ބިރުވެރިކަންވެސް އިތުރުވަމުން ދިޔައެވެ. އެހެންކަމުން ޒަލަފް ގަސްތުކުރީ ޒީޝާންގެ ވިސްނުން އަނބުރާލާނެ މޮޅު ވާހަކައެއް ދެއްކުމަށެވެ. އޭނާ ތަފާތު ވައްތަރުގެ ޖޯކްތަކާއި އޭނާއަށް ދިމާވެފައިހުރި މަޖާ ކަންކަމުގެ ވާހަކަތައް ކިޔައިދީގެން ޒީޝާންގެ ހިތުގައި އުފެދިފައިވާ ނުތަނަވަސްކަން ނެތިކޮށްލިއެވެ. ޒަލަފްގެ ހިތްގައިމު އަޑުން ކޮންމެ ވާހަކައެއް އަޑުއަހަންވެސް ޒީޝާންގެ ކަންފަތްހުންނަނީ ކެތްމަދުވެފައެވެ. އެހެންކަމުން ޒަލަފްއާއެކު ހޭދަކުރެވެމުން ދިޔަ ކޮންމެ މިނެޓަކީ ޒީޝާންގެ ހިތަށް އުފާވެރިކަން ގެނެސްދޭ މަޖާ ވަގުތަކަށް ވެގެން ދިޔައެވެ. ބަންދު ކޮއްޓެއްގައި ގައިދުވެފައި އިން ރީތި ދޫންޏެއް ފަޒާގެ ތެރެއަށް ދޫކޮށްލުމުން މިނިވަންކަމާއެކު އުދުހިއުޅޭއިރު ކުރެވޭނޭފަދަ އުފާވެރި އިހްސާސެއް ޒީޝާންއަށްވެސް ކުރެވެމުން ދިޔައެވެ.\nވަގުތުތައް ފާއިތުވަމުން ގޮސް ރޭގަނޑުން ދަމެއް ފާއިތުވެދިޔަފަހުން ޒީޝާންއަށް ރޭކާލީ އޭނާގެ ފޯނު ވައިބްރޭޓްވާން ފެށުމުންނެވެ. އަވަސް އަވަހަށް ފޯނުނަގައި ބަލާލިއިރު، ގުޅަނީ ޝިޔާއެވެ.\n" އަނެއްކަ ޝިޔާ އެބަގުޅާ….ހިނގާ ގެޔަށްދާން…." ކަންބޮޑުވެފައި ޒީޝާން ބުނެލިއެވެ.\n" އޯކޭ…ހިނގާދަމާ…" ޒަލަފްވެސް ޒީޝާންގެ ގެޔަށް ދިއުމަށްޓަކައި ސައިކަލުގެ މިސްރާބު ބަދަލުކޮށްލިއެވެ.\n" ގެޔާ ތަންކޮޅެއްދުރަށް ކަންމައްޗަށް މަޑުކުރައްޗޭ!….ފަހަރެއްގަ މީހަކު ހުރެދާނެ ބޭރުގަ…." އަވަށަށް އާދެވުމުން ޒީޝާން ބުނެލިއެވެ. ޒީޝާން ބުނި ހިސާބަށް ޒަލަފް ސައިކަލު މަޑުކޮށްލުމުން ޒީޝާން ސައިކަލުން ފައިބައިގެން ސިއްރު ސިއްރުން ގެޔާދިމާއަށް މިސްރާބުޖެހިއެވެ. ޒީޝާން މަޑުމަޑުން ދޮރޯށި ހުޅުވާލުމަށްފަހު އެތެރެއަށް ވަދެ ގެޔަށްވަނުމަށް ދިމާކޮށްލި ވަގުތު މީހެއްގެ ހިލަންވިހެން ހީވެގެން ސިހިފައި ހުއްޓެވުނެވެ.


Vaarutha vamunna anna dhiulhieh nuvaa usooluthakuge sababun hurihaa dhuththuraa eh rayyithunnah\nވާރުތަ ވަމުންއަންނަ ދިއުޅިއެއްނުވާ އުސޫލުތަކުގެ ސަބަބުން ހުރިހާ ދުއްތުރާއެއް ރައްޔިތުންނަށް\nދައުލަތުން އެކި ކަންކަމުގައި ޢަމަލުކުރާ އުސޫލުތަކުގެ ސަބަބާމެދު ސުވާލުކޮށްލަންވެސް ނުކެރުނު ދުވަސްތަކެއް ވެއަތުވެއްޖެއެވެ. ދިއުޅި އެއްނުވާ ލައްކަ އުސޫލުތަކެއް ދައުލަތުގެ އެތެރޭގައި އަށަގެންފައި އެބަހުއްޓެވެ. އޭރު ޢަމަލުކުރަމުންދިޔަ ބައެއް އުސޫލުތައް މި ސަރުކާރަށްވެސް ވަނީ ވާރުތަވެފައެވެ. ހަމަ ފެނިވަޑައިގަތީމާ ޢަމަލުކުރާ އުސޫލުތަކެކެވެ. އެކަން އެހެން އޮންނަ، ނުވަތަ އޮންނަންޖެހޭ ސަބަބެއް ބުނެދެވޭ އެކަކުވެސް އެއިން އިދާރާއަކު ނުހުރެއެވެ.\nއެންމެ ތިލަކޮށްވެސް ލިބޭ ޖަވާބަކީ ‘އެއީ އަޅުގަނޑުމެންނަށް އަންގާފައި އޮންނަ ގޮތް’ ކަމެވެ. އެކަހަލަ އުސޫލުތަކުގެ ސަބަބުން އުނދަގުލާ ތުރާ ތަހައްމަލުކުރާ އާންމުންގެ ހިތްހަމަނުޖެހުމާ ކުރިމަތިލާން ކުރިއަށް ނެރެފައި ހުންނަނީ ތަނުގައި މަސައްކަތްކުރާ އިދާރީ މުވައްޒަފެކެވެ. އެ ފަކީރަށް އެފަދަ ޝަކުވާތަކާ ގުޅިގެން ކޮށްދެވޭނޭ ކަމެއް އަމުދުން ނުވެސް އޮވެއެވެ. އެ ސިކުނޑިތަކަށް ވިސްނިފައި އޮންނަނީވެސް އެކަހަލަ ކަންކަން ހުންނަންޖެހޭނީ އެގޮތަށް ކަމުގައެވެ. އެގޮތަށް ތަމްރީނު ދެމުންގޮސް ވިސްނުން ހަނިވެ، ކުޑަކޮށްފައި އޮންނަނީ ބައި ތޯލާ ފުޅިއަކަށް ލެވޭވަރަށެވެ.\n| މަސްދަރު : މަހްފޫޒް ބްލޮގް


އެމްސީއެސްގެ ވިސްލްބްލޯވަރ ޕްރޮޓެކްޝަން ކޮމިޓީއިން ވިސްލްބްލޯ ކުރުމާބެހޭގޮތުން އަހުލުވެރިކުރުމުގެ ސެޝަންތަކެއް ހިންގަނީ\n09 ސެޕްޓެމްބަރ 2020\nވިސްލްބްލޯކުރުމާބެހޭ ޤާނޫނުގެ ދަށުން މޯލްޑިވްސް ކަރެކްޝަނަލް ސަރވިސްއިން އެކުލަވާލާފައިވާ ވިސްލްބްލޯވަރ ޕްރޮޓެކްޝަން ކޮމިޓީ އާއި ލީގަލް ޑިޕަރޓްމަންޓުން އިންތިޒާމްކޮށްގެން އޮފިސަރުންނަށާއި މުވައްޒަފުންނަށް އެ ޤާނޫނާބެހޭގޮތުން ހޭލުންތެރިކުރުމުގެ ސެޝަންތަކެއް ހިންގަން ފަށައިފިއެވެ.\nމި ސެޝަންތަކުގެ މަގްސަދަކީ މި ޤާނޫނުގެ ދަށުން މަތިކުރާ މަސްއޫލިޔަތްތަކަށް އޮފިސަރުންނާއި މުވައްޒަފުން ހޭލުންތެރިކުރުމެވެ. މިގޮތުން ހެޑް އޮފީހުގެ އަދި ހުޅުމާލޭ ޖަލުގެ އޮފިސަރުންނަށާއި މުވައްޒަފުންނަށް ސެޝަންތައް ނިންމާފައިވާއިރު، މާފުށީ ޖަލުގައި އޮންލައިންކޮށް ހަތަރު (4) ސެޝަން ވަނީ ހިންގާފައިވެއެވެ. މިހާތަނަށް 150 އަށް ވުރެ ގިނަ އޮފިސަރުންނާއި މުވައްޒަފުން މި ސެޝަންތަކުގައި ވަނީ ބައިވެރިވެފައިއެވެ. ކުރިއަށް އޮތްތާނގައި އައްސޭރި ޖަލާއި މާލެ ޖަލުގައި ވެސް މި ޤާނޫނަށް ހޭލުންތެރިކުރުމުގެ ސެޝަންތަކެއް ހިންގާނެއެވެ.\nމި ސެޝަންތަކުގައި ވިސްލް ބްލޯވާ ޕްރޮޓެކްޝަން ކޮމިޓީއަށް ހުށަހެޅޭނެ މައްސަލަތަކުގެ ބާވަތާއި މައްސަލައެއް ހުށަހެޅުމުން އެ މައްސަލަ ކުރިއަށް ދާނެ ގޮތް ވަނީ ބައިވެރިންނަށް ކިޔާދީފައެވެ. ވިސްލްބްލޯވަރުން ހިމާޔަތްކުރުމުގެ ގޮތުން އެއްވެސް ހާލަތެއްގައި އެ ފަރާތްތަކުގެ ޒާތީ އަދި އެހެނިހެން މަޢުލޫމާތު ހާމަ ނުކުރެވޭނެކަން ވަނީ ވަކިން ފާހަގަކޮށްފައެވެ. އަދި މައްސަލަ ހުށަހެޅޭނެ ގޮތްތައް އޮފިސަރުންނަށާއި މުވައްޒަފުންނަށް ވަނީ ކިޔާދީފައެވެ.\nއިންޓަރ-އޮފީސް ކޮމްޕެނީ ވޮލީބޯލް ޓޯނަމެންޓް 2017\nއޭ.އެސް.އާރ ޓްރެއިނިންގ ޕްރޮގްރާމް\nއަޙްމަދު ޝިހާންއަށް ކޮމިޝަނަރ އޮފް ޕްރިޒަންސް ގެ މަޤާމު ހަވާލުކުރުން


ވެކްސިނުން ކުރާ އަސަރު ދެކުނު އެފްރިކާގެ ވޭރިއަންޓުގައި ކުޑަ: ފައިޒަރ\nވެކްސިނުން ކުރާ އަސަރު\nކުންފުނިތަކުން އަންނަނީ މިހާރު އުފައްދާފައިވާ ވެކްސިން އިތުރަށް ތަރައްޤީކޮށް އިތުރު ޝޮޓްތައް އުފެއްދުމަށް އިންވެސްޓްމަންޓްތައް ކުރަމުން\n18 ފެބްރުއަރީ 2021 | ބުރާސްފަތި 23:36\nފައިޒަރ ވެކްސިންގެ ސާމްޕަލެއް\nފައިޒަރއާއި ޖަރުމަނުވިލާތުގެ ބަޔޯއެންޓެކުން އުފައްދާފައިވާ ފައިޒަރ ވެކްސިން، ދެކުނު އެފްރިކާއިން ފެނިފައިވާ ކޮވިޑް ވޭރިއަންޓާ ދެކޮޅަށް މަސައްކަތްކުރާ ގޮތް ބެލުމަށް ލެބޯޓްރީގައި ކުރިޔަށް ގެންދިޔަ ދިރާސާއަކުން، އެވެކްސިނުން ވައިރަސް އާ ދެކޮޅަށް އުފައްދައިދޭ އެންޓިބޮޑީސް މަދުކޮށްދޭކަމަށް އެކުންފުނިތަކުން ބުނެފިއެވެ.\nފައިޒަރއިން ބުނީ ދެކުނު އެފްރިކާގެ ވޭރިއަންޓުގައި ވެކްސިނުން ވައިރަހާ ދެކޮޅަށް އެންޓިބޮޑީސް އުފައްދައިދޭ މިންވަރު ތިންބައިކުޅަ ދެ ބައި ކުޑަކޮށްދޭކަމަށެވެ. އަދި ފައިޒަރ ވެކްސިންގެ ޝޮޓުން ވައިރަސްގެ މިޔުޓޭޝަންތަކާއި ދެކޮޅަށް މަސައްކަތްކުރާ މިންވަރު އަދި ސާފުނުވާކަމަށް ފައިޒަރ އިން ބުނެއެވެ.\nއެހެންނަމަވެސް މިދިރާސާއިން ދައްކާގޮތުގައި ވެކްސިނުން، ވައިރަހުން އިންސާނާގެ ހަށިގަނޑަށް ދޭ ގެއްލުންތަކުން ސަލާމަތްކޮށްދެއެވެ. ލެބޯޓްރީގައި ކުރިޔަށް ގެންދިޔަ ދިރާސާއަކުން މި ނަތީޖާތައް ދެއްކިނަމަވެސް އަދި މިހާތަނަށް އައިއިރު ކުރިޔަށް ގެންދިޔަ ހިޔުމަން ޓްރެއަލްއަކުން ވެކްސިނުން ކުރާ އަސަރު ކުޑަކޮށްދޭކަން ހޯދިފައިނުވާކަމަށް އެކުންފުނިތަކުން ބުނެއެވެ.\nއެހެންނަމަވެސް މިކުންފުނިތަކުން އަންނަނީ މިހާރު އުފައްދާފައިވާ ވެކްސިން އިތުރަށް ތަރައްޤީކޮށް އިތުރު ޝޮޓްތައް އުފެއްދުމަށް އިންވެސްޓްމަންޓްތައް ކުރަމުންނެވެ.\nމިދިރާސާކުރިޔަށް ގެންދިޔުމަށްޓަކައި މިކުންފުނިތަކުގެ ސައިންސްވެރިންނާއި ޔުނިވަރސިޓީ އޮފް ޓެކްސަސް މެޑިކަލް ބްރާންޗުން ވަނީ ދެކުނު އެފްރިކާގެ ވޭރިއަންޓްގައި ހުރި ސްޕައިކް ލެބޯޓްރީއެއްގައި އުފައްދާފައެވެ.\nއެއަށްފަހު މިވައިރަސް ވެކްސިން ދީފައިވާ އެކި މީހުންގެ ހަށިގަނޑުން ނަގާފައިވާ ލޭގެ ސާމްޕަލާ އެއްކުރިއެވެ. އެއަށްފަހު ބެލިބެލުމުން އެނގުނީ ވައިރަހުން ކުރާ އަސަރު ކުޑަކުރުމުގެ ނިސްބަތް ތިންބައިކުޅަ ދެބައި އާންމު ކޮވިޑް ވައިރަހާ އަޅާކިޔާއިރު ދަށްކަމެވެ.\nލެބޯޓްރީގައި ކުރިޔަށް ގެންދެވުނު މިދިރާސާއިން އަދި ދެކުނު އެފްރިކާގެ ވޭރިއަންޓާ ދެކޮޅަށް ވެކްސިން މަސައްކަތްކުރާ މިންވަރު ސީދާ ދެނެގަނެފައިނުވާކަމަށް ސައިންސްވެރިން ބުނެއެވެ. އެހެންކަމުން އަދި އިތުރު ދިރާސާތަކެއް ކޮށްގެން އެންޓިބޮޑީސް އުފައްދައިދޭ މިންވަރާއި އެދަށްކުރާ މިންވަރު ބަލާނެކަމަށް ސައިންސްވެރިން ބުނެއެވެ.\nފައިޒަރއާއި ބަޔޯއެންޓެކުން ބުނެފައިވަނީ ހަމަމިފަދަ ދިރާސާއެއް ބްރެޒިލްއިން އެންމެ ފުރަތަމަ ފެނުނު ވޭރިއަންޓްގެވެސް ކުރަމުން އަންނަކަމަށެވެ. އެދިރާސާވެސް ކުރަމުން އަންނަނީ ލެބޯޓްރީގައެވެ.


STO in KONE brand ge lift vihkan fashaifi\nއެސްޓީއޯއިން "ކޯނޭ" ބްރޭންޑްގެ ލިފްޓް ވިއްކަން ފަށައިފި\nދުނިޔޭގެ އެންމެ އުސް އިމާރާތްތަކުގައި ލިފްޓް ހަރުކުރަން މަޝްހޫރު "ކޯނޭ" ކުންފުނިން އެސްޓީއޯއާ ގުޅި، ރާއްޖޭގައި އެ ކުންފުނީގެ އުފެއްދުންތައް ވިއްކަން އެއްބަސްވެއްޖެ އެވެ.\n"ހޮޓެލް ޖެންގައި" މިއަދު ބޭއްވި ރަސްމިއްޔާތެއްގައި ކޯނޭ ބްރޭންޑުގެ އެލަވޭޓަރު ރާއްޖޭގައި ވިއްކަން ފެށުން ރަސްމީކޮށް ފައްޓަވައި ދެއްވީ ޓޫރިޒަމް މިނިސްޓަރު މޫސާ ޒަމީރު އެވެ.\nދުނިޔޭގެ މަޝްހޫރު އިމާރާތްތައް ކަމަށްވާ މައްކާގެ ޖިއްދާ ޓަވަރާއި މައްކާގެ ރޯޔަލް ކްލޮކް ޓަވަރުގައި ވެސް ލިފްޓް ހަރުކޮށްފައިވާ ކޯނޭ ކުންފުނީގެ މެނޭޖިން ޑިރެކްޓަރު ޑަގްލަސް ޕޭ ވިދާޅުވީ އެސްޓީއޯއާއެކު މަސައްކަތް ފެށުމަކީ އެ ކުންފުނީގެ ވިޔަފާރީގައި ހުޅުވުނު އާ ބާބެއް ކަމަށެވެ.\n"އެސްޓީއޯއިން މީގެ ކުރިންވެސް ވާނީ މުހިންމުކަން ބޮޑު ގިނަ ހިދުމަތްތަކެއް ގެނެސްދީފަ. ލަފާޖު ސިމެންތިއާއި ޓިނު ހިމެނޭ. މީގެ ފަހުން ގެނެވިފައިވަނީ ޕަވާމިކްސް ސިމެންތި. މީގެ ޑިމާންޑުވެސް ބޮޑު،" ޝަހީރު ވިދާޅުވި އެވެ.\nސަތޭކަ އަހަރުވެފައިވާ ކުންފުނީގެ އެމްޑީ ޑަގްލަސް ވިދާޅުވީ އެ ކުންފުނީގެ އެލަވޭޓަރުތަކަކީ ދުނިޔޭގެ 140 ގައުމެއްގައި ބޭނުންކުރާ މީހުންގެ އިތުބާރު ލިބިފައިވާ އެއްޗެއް ކަމަށެވެ.\n"އެލަވޭޓާ ހިދުމަތަށް ބަލާއިރު ކޮންމެ ދުވަހަކު ވެސް ދުނިޔޭގެ އެކި ހިސާބުތަކުގައި 470 އަށްވުރެ ގިނަ ތަންތަނުގައި ހަރުކުރެވޭ،" ޑަގްލަސް ވިދާޅުވި އެވެ.\nމި ރަސްމިއްޔާތުގައި އެސްޓީއޯގެ މެނޭޖިން ޑިރެކްޓަރު އަހުމަދު ޝަހީރު ވިދާޅުވީ އެ ކުންފުނިން މަސައްކަތް ކުރަނީ ދިވެހިންނަށް ފެންވަރު ރަނގަޅު، ހިދުމަތްތަކާއި އުފެއްދުންތައް ގެނެސް ދިނުމަށް ކަމަށެވެ. މިގޮތުން ކޯނޭގެ މި އުފެއްދުމުގެ ސަބަބުން ރާއްޖޭގެ އިމާރާތް ކުރުމުގެ ދާއިރާއަށް އިތުރު އެހީއަކަށްވާނެ ކަމަށް ގަބޫލު ކުރައްވާ ކަމަށެވެ.\nއެސްޓީއޯއެކު ގުޅިގެން މަސައްކަތް ކުރަން އެއްބަސްވި ފިންލެންޑުގެ ކޯނޭ ކުންފުންޏަށް އަހަރުގެ އާމްދަނީ އަށް ބިލިއަން ޑޮލަރަށްވުރެ އިތުރެ އެވެ. އަދި މި ކުންފުނިން ލިފްޓް ބަހައްޓާފައިވާ މަޝްހޫރު ތަންތަނުގެ ތެރޭގައި ސިންގަޕޫރުގެ މެރީނާބޭ އާއި އަލް ހަރަމް އަދި ޗައިނާގެ ޝެންޒެން ރެއިލްވޭ ސްޓޭޝަން ހިމެނެ އެވެ.\nއެސްޓީއޯ އިން ޑީސަލް ލިޓަރަކުން 10ލ. ބޮޑުކޮށްފި


5 Kuda Kudhin Vegen Haa'ssa Ehee Ah Beynun Vaa Meehaku Rape Kollaifi - Vaguthu\n5 ކުޑަކުދިން ވެގެން ހާއްސަ އެހީއަށް ބޭނުންވާ މީހަކު ރޭޕް ކޮށްލައިފި\nވެސްޓް ޖާމަނީގެ އަވަށެއްގައި5ކުޑަކުދިން ވެގެން ހާއްސަ އެހީއަށް ބޭނުންވާ އަންހެނަކު ރޭޕް ކޮށްލައިފިއެވެ.\nއުމުރުން 12-14 އަހަރުގެ ކުދިން ހިމެނޭ މި ގޭންގުން ރޭޕް ކޮށްލާފައި ވަނީ ސިކުނޑި ހަމަ ނުޖެހޭ، އުމުރުން 18 އަހަރުގެ އަންހެނެކެވެ. މިކަން ކުރުމަށްޓަކައި އެތަނުން3ކުއްޖަކު ވަނީ އެ އަންހެން ކުއްޖާ ކައިރީ ޕާކަށް ދާން ކަމަށް ބުނެ ހައްލުވައިގެން އެތަނަށް ގެސްގޮސްފައެވެ. އެހިސާބުން ބާކީ ތިބި2ކުދިން އެއްފަހަރާ އެ އަންހެން މީހާއަށް ހަމަލާ ދީ، ގަސްތަކެއްގެ ތެރެއަށް ވައްދައި ވަނީ ރޭޕް ކޮށްލާފައެވެ.\nރޭޕް ކުރި މަންޒަރު އެކުދިންގެ ފޯނުން ވީޑިއޯ ވެސް ކޮށްފައިވާއިރު، އެ ހިސާބުގައި އުޅޭ ކުއްތާތައް އެގަޑީގައި އާދަޔާ ހިލާފަށް ގޮވަން ފެށުމުން، މުސްކުޅި ފިރިހެނަކު ވަނީ އޭނާގެ ކުއްތާ ގޮވައިގެން ބޭރަށް ނިކުމެ، އެ ދިމާއަށް ގޮސްފައެވެ.\nއެ މީހާ ފެނުމާއި އެކު އެކަން ކުރަން ތިބި2ކުދިން ވަގުތުން ފިލި ނަމަވެސް، ފުލުހުން ވަނީ އެ5ކުދިން ވެސް އެމީހުންގެ ބެލުމުގެ ދަށަށް ގެނެސްފައެވެ. އެކަމަކު ޖަރުމަނުގެ ގާނުނު އޮންނަ ގޮތުން 12 އަހަރުން ދަށުގެ ކުދިން ހައްޔަރުކޮށް، ދައުވާއެއް ނުކުރެވޭނެއެވެ. އެހެން ކަމުން އެ ގައުމުގެ ފުލުހުން ބުނެފައި ވަނީ މި ކޭސް ހައްލު ކުރެވޭނެހެން ހީނުވާކަމަށެވެ.\nއަންހެނަކު ރޭޕްކުރި ޑޮކްޓަރަކު ހަތަރު އަހަރު ފަހުން ހައްޔަރު ކޮއްފި\nޖުލައި 23, 2019 14:19\nކީއްކުރާނީ ދޯ މިހިރަ ކަންތައްތައް ޢާންމު ވަމުން މި ދަނީ ކަމެއް ނުވެ ނޫން ދޯ


ތައުޙީދުގެ އަހުލުވެރިޔާ އެއްވެސް ޙިސާބަކާއި އަދި ޢަޛާބަކާ ނުލައި ސުވަރުގެ ވަންނަހުއްޓެވެ | ޙެޔޮބަސް\nHome އަޤީދާ ތައުޙީދުގެ އަހުލުވެރިޔާ އެއްވެސް ޙިސާބަކާއި އަދި ޢަޛާބަކާ ނުލައި ސުވަރުގެ ވަންނަހުއްޓެވެ\nޝައިހް އަބޫބަކުރު އިބްރާހިމް(ހިންނަވަރީ)\nތައުޙީދުގެ އަހުލު ވެރިންނަކީ ﷲ ސުބްޙާނަހޫ ވަތަޢާލާ އެންމެ ލޯބިވެ ވޮޑިގެންވާ މީހުންނެވެ. ތައުޙީދު ބަރާބަރުކޮށް ތައުޙީދުގައިވާ ގޮތުގެމަތީން ޢަމަލުކުރާ މީހާ އެއްވެސް ހިސާބަކާއި، އަޛާބަކާއި ނުލައި ސުވަރުގެ ވަނާނެއެވެ.\nإِنَّ إِبْرَاهِيمَ كَانَ أُمَّةً قَانِتاً لِلّهِ حَنِيفاً وَلَمْ يَكُ مِنَ الْمُشْرِكِينَ -النحل : 120-\nމާނައީ: “ހަމަ ކަށަވަރުން އިބްރާހީމް(ޢަލައިހިއްސަލާމް) ވެވަޑައިގެންނެވީ ﷲ ފިޔަވައި އަޅުކަން ކުރެވޭ ހުރިހައި ތަކެތިން ދުރުވެ ވަޑައިގެން ހަމައެކަނި ﷲއަށް ކިޔަމަން ތެރިވެ ވަޑައިގެންވާ (ތައުޙީދުގެ) ނަމޫނާއެއް ކަމުގައެވެ. އަދި އެކަލޭގެފާނު މުޝްރިކުންގެ ތެރެއިން ވެވަޑައިނުގަންނަވައެވެ.”\nއަދި ﷲ ސުބްޙާނަހޫ ވަތަޢާލާ އިބްރާހީމްގެފާނަށް ތަޢުރީފް ވަޙީ ކުރައްވައި އިބްރާހީމްގެފާނީ އާޚިރަތް ދުވަހުން ވެސް ޞާލިޙް މާތް މީހުންގެ ތެރެއިންވާ ބޭކަލަކު ކަމުގައި އެންގެވިއެވެ. ފަހެ އިބްރާހީމްގެފާނަށް މިމަތިވެރި ދަރަޖަ ލިބިވަޑައިގަތީ އިބްރާހީމްގެފާނު ތައުޙީދުގެ ފުރިހަމަ ދީން މަތީ ޘާބިތުވެ ވަޑައިގެން ހުންނެވި ކަމުންނެވެ. އާދެ ﷲ ފިޔަވައި ބާތިލް ގޮތުގައި އަޅުކަން ކުރެވޭ ހުރިހައި އެއްޗިއްސަކުން ދުރުވެ ވަޑައިގެން ހުންނެވި ކަމުންނެވެ.\nﷲ ސުބްޙާނަހޫ ވަތަޢާލާ މުއުމިނުންނަށް މަދަޙަ ވަޙީ ކުރައްވައި އަންގަވައެވެ.\n(وَالَّذِينَ هُمْ بِرَبِّهِمْ لَا يُشْرِكُونَ) -المؤمنون: 59-\nމާނައީ: “އެމީހުންނަކީ (ފުރިހަމަ މުއުމިނުންނަކީ) އެމީހުން ހައްދަވައި ބޮޑުކުރެއްވި ރަސްކަލާނގެ ރަސްކަންފުޅާއި ހަމަ އެކައްޗަކާއިވެސް ޝަރީކަ ނުކުރާ މީހުންނެވެ.”\nރަސޫލުﷲ ޞައްލަﷲ ޢަލައިހި ވަސައްލަމަ ގެ މިއުންމަތުން ހަތްދިހަހާސް މީހުން އެއްވެސް ހިސާބަކާއި އަޛާބަކާއި ނުލައި ސުވަރުގެ ވަންނާނޭ ކަމުގައި ރަސޫލުﷲ ޞައްލަﷲ ޢަލައިހި ވަސައްލަމަ މިޢުރާޖުއަރާވަޑައިގެންނެވި ރޭގައި އެންގެވުނެވެ. އަދި އެމީހުންނަކީ ތައުޙީދާ ޚިލާފް ވާގޮތުގެމަތިން ފަންޑިތަ ހަދާ އަދި މިނޫން ވެސް އެބާވަތުގެ ޝިރުކުގެ އަސަރުވެސް ހުރި ކަންކަމުން ދުރުވެ ހަމަ އެކަނި އެމީހުން ހައްދަވައި ބޮޑުކުރެއްވި އިލާހުގެ ހަޟުރަތައް ވަކީލް ކުރާ މީހުން ކަމުގައި ހަދީޘް ކުރެއްވިއެވެ. (ބުޚާރީ އަދި މުސްލިމް)\n(1) އެއްވެސް ހިސާބަކާއި އަޛާބަކާއި ނުލައި ސަވަރުގެ ވަންނާނެ މީހުންނަކީ ކޮން ބައެއް ހެއްޔެވެ؟\n(2) އިބްރާހީމްގެފާނުންގެ މާތްކަން ބަޔާންކުރާ އާޔަތެއް ބަޔާންކުރޭ؟\n(3) މުއުމިންނަށް މަދަޙަ ވަޙީ ކުރެއްވުމުގެ ސިފައެއް ބަޔާން ކުރޭ!\nއައްޝައިޚް އަބޫބަކްރު އިބްރާހިމް ޢަލީ ލިޔުއްވާފައިވާ “ރިސާލަތުއް ތައުޙީދި” ފޮތުން ނަގާފައި\nPrevious articleޝައުބާން މަހުގެ ހެޔޮކަން ލިބިގަންނަން އަވަސް ވެގަންނަމާ\nNext articleއަދިވެސް ސިޙުރު ބާޠިލެއް ނުވެއެވެ !\nއަޤީދާ Jul 3, 2012


Roolhaali aailaathakuge hahgugai mulhi America gai aduufulanfashaifi\nވެރިރަށް ވޮޝިންގްޓަނަށް 30،000 މީހުން މިހާތަނަށް އެއްވެފައިވާއިރު، ބާކީ 50 ސްޓޭޓްގައި ވެސް ސަރުކާރުގެ ސިޔާސަތާއި ދެކޮޅަށް 700 އަށް ވުރެ ގިނަ ހަރަކާތްތައް ވަނީ ރޭވިފަ. -- ފޮޓޯ | ރޮއިޓާސް\nވޮޝިންގްޓަން (ޖޫން 30) - ގަވައިދާ ހިލާފަށް އެމެރިކާއަށް އެތެރެވާ މީހުންނާމެދު ރައީސް ޑޮނަލްޑް ޓްރަމްޕްގެ ސަރުކާރުން އަމަލު ކުރަމުންދާ ހަރުކަށި ސިޔާސަތާއި ދެކޮޅަށް އަޑުއުފުލަން ފަށައިފި އެވެ.\nވެރިރަށް ވޮޝިންގްޓަނަށް 30،000 މީހުން މިހާތަނަށް އެއްވެފައިވާއިރު، ބާކީ 50 ސްޓޭޓުގައި ވެސް ސަރުކާރުގެ ސިޔާސަތާއި ދެކޮޅަށް 700 އަށް ވުރެ ގިނަ ހަރަކާތްތައް ވަނީ ރޭވިފަ އެވެ.\nފާޑުކިޔުންތައް އިތުރުވެ ސަރުކާރަށް ޕްރެޝާ ބޮޑުވެގެން ޓްރަމްޕް ވަނީ ހާއްސަ ގަރާރަކުން އާއިލާތައް ވަކި ކުރުން ނިމުމަށް ގެނެސްފަ އެވެ.\nގަވައިދާ ހިލާފަށް އެމެރިކާއަށް އެތެރެވާ މީހުންނާއި ދެކޮޅަށް ހަރުކަށި ފިޔަވަޅުތައް އެޅުމަށް ޓްރަމްޕްގެ ސަރުކާރުން ނިންމާފައިވަނީ މިދިޔަ އޭޕްރީލް މަހު އެވެ. އެ ގޮތުން، ބޮޑެތި މީހުންނާއެކު ކުޑަކުދިން ހައްޔަރުކޮށްފައި ނުބޭތިއްބޭތީ، އެތަކެއް ކުޑަކުދިންނެއް އެ ކުދިންގެ އާއިލާތަކާއި ވަނީ ވަކިކޮށްފަ އެވެ. ކުޑަ ކުދިންގެ ހައްގުތަކާބެހޭ ޖަމިއްޔާތަކުން ބުނާގޮތުގައި، ޑިޕޯޓްކުރެވޭ އެތަކެއް މައިންބަފައިންނަށް އެމީހުންގެ ދަރިންނަށް ވީގޮތެއް ނޭނގި ގިނަ ތަކުލީފުތަކާއި ކުރިމަތިލާންޖެހެ އެވެ.\nރަސްމީ ތަފާސް ހިސާބުތައް ދައްކާ ގޮތުން، މިދިޔަ މެއި މަހާއި ހަމައަށް 2،300 ކުޑަކުދިން ވަނީ މައިންބަފައިންނާއި ވަކިކޮށްފަ އެވެ. ނަމަވެސް، ސަރުކާރުގެ ސިޔާސަތައް ދާދި ފަހުން ގެނެވުނު ބަދަލާއިއެކު، މިހާރު އާއިލާތަކާއި ވަކިކޮށްފައިވާ ކުދިންނާމެދު އަމަލު ކުރާނެ ގޮތެއް ހިމަނާފައެއް ނުވެއެވެ.\nއާއިލާތަކާއި ވަކި ކުރާ ކުޑަކުދިން ބައިތިއްބާ ސެންޓަރެއްގައި، ކުޑަކުދިން ދަނގަޑު ގޮޅި ގޮޅީގައި، މައިންބަފައިންނަށް އެދި ރޮމުންދާ މަންޒަރު ފެންނަ ވީޑިއޯ ލީކުވުމާއި ގުޅިގެން، ޓްރަމްޕްގެ "ލާއިންސާނީ" ސަރުކާރަށް ފަޑުކިޔުންތައްވަނީ އެތައް ގުނައެއް އިތުރުވެފަ އެވެ.\nއަންގާރަ ދުވަހު އެމެރިކާގެ ފެޑަރަލް ކޯޓަކުން ވަނީ މިހާރު ރޫޅާލެވިފައިވާ އާއިލާތައް އެއް މަސް ދުވަހުގެ ތެރޭގައި އަލުން ގުޅުވުމަށް ސަރުކާރުގެ މައްޗަށް އަމުރުކޮށްފަ އެވެ. ފަސް އަހަރުން ދަށުގެ ކުޑަކުދިން، އެ ކުދިންގެ އާއިލާ އާއި އަނބުރާ ހަވާލުކުރުމަށް ދެ ހަފްތާގެ މުއްދަތެއް ކޯޓުން ވަނީ ދީފަ އެވެ.\nއެމެރިކާ ރެފިއުޖީން ޑޮނަލްޑް ޓްރަމްޕް


BREAKING: Kulhudhuffushi Hospital Ge NICU Gai Oiy Thuhthu Kujjaku Binmahchah Vettijje - Vaguthu\nހދ. ކުޅުދުއްފުށި ސިޓީ ރީޖަނަލް ހޮސްޕިޓަލްގެ އެންއައިސީޔޫގައި އޮތް ތުއްތު ކުއްޖަކު ބިންމައްޗަށް ވެއްޓިއްޖެ އެވެ.\nއެ ކުއްޖާއަކީ މީގެ ފަސް ދުވަސް ކުރިން ވިހެއި ކުއްޖެކެވެ.\nއެ ކުއްޖާ ބިންމައްޗަށް ވެއްޓިފައި ވަނީ މިއަދު ހެނދުނު 10:30 އެހާކަންހާއިރުއެވެ.\nކުއްޖާއަށް އަނިޔާއެއް ލިބިފައިވޭތޯ ބެލުމަށް އިތުރަށް ޓެސްޓުތައް ދަނީ ހަދަމުންނެވެ.\nއެ ކުއްޖާ ވެއްޓިފައިވަނީ އެންއައިސީޔޫގެ ކުދިން ބާއްވާ ކޮއްޓެއްގެ ތެރެއިން ކަމަށް މައުލޫމާތު ލިބެއެވެ.\nThuhthu Kujjaa Vettunukan Engee3Gadi Iru Fahun - Aailaahttps://t.co/7kwWUcYYWn\nއަދި ބޭރު ފުށުން ކުއްޖާއަށް އަނިޔާއެއް ލިބިފައިވާ ކަމުގެ ނިޝާނެއް ފެންނާކަށް ނެތް ކަމަށްވެސް މައުލޫމާތު ލިބެއެވެ.\nއޭޕްރީލް 17, 2021 16:22\nމި ސަރުކާރު އައިފަހުން ބޭބީ ކުދިންނަށްވެސް ކުރަނީ އަނިޔާ.. ގެރި ސަރުކާރު އިސްތިއުފާ\nއޭޕްރީލް 17, 2021 17:59\nބަލަ ސަރުކާރުން ކުރި ކަމެއްތަ އެއީ 😂\nއޭޕްރީލް 17, 2021 19:10\nޥަގު ސަރުކާރު ކުދިން ހާދަ އަސަރެއްކުރޭ ވައްކަންނުކުރެވޭތީ.\nއޭޕްރީލް 17, 2021 16:31\nމި ސަރުކާރުގެ އަނިޔާވެރިކަން މުސްކުޅިން ފެށިގެން ނިއުބޯރން ބޭބީ ކުދިންނާ ހަމައަށް.. މި ސަރުކާރަކީ ޖެހިފައޮތް ބަލާވެރިކަމެއް\nއޭޕްރީލް 17, 2021 19:13\nގަރަ ހިތަ އަކީ ވަރަށް ހަނދާން ބަލިއެއްޗެއް.\nމިހާރު ހަމަ ކޭއާރުއެޗު ގެ ހާލަތުތި، ބޭބެ ފައި އޮޕަރޭސަން ކޮއްލަންވީމަ ވި ނިކަމެއްޗެއްވިއްޔާ މާލެޔަށް ކޮންމެކަމަކުވެސް\nއޭޕްރީލް 17, 2021 16:32\nމިއީވާ ސިކު ސަރުކާރެއް\nއޭޕްރީލް 17, 2021 16:34\nދެން ބުނޭ މިވެސް ރައީސް ޔާމީން ކުރި ކަމެކޭ.\nއޭޕްރީލް 17, 2021 17:03\nކިތަންމެ ރުޅި އަޔަސް ޔާމީނު ހަމަ ފަޅުރަށްތައް ވިއްކީ\nއޭޕްރީލް 17, 2021 19:33\nސަރުކާރު ރައީސް ޔާމީން ކޮންމެ ދޭތެރެއަކަށް ނުކޮއްޕަ ބަލަ\nއޭޕްރީލް 17, 2021 16:39\nއަނެއްކާ ފިރުކޭ ކުއްޖެއްތަ ހާދައަވަހޭ ފަސްދުވަހޭވިޔަ ތިބުނީ\nއަނެއްކާ އެން އައިސީޔޫގަ ސަމާސަ ކުރަންފެށީތަ\nއޭޕްރީލް 17, 2021 16:54\nމިކަމަކީ ސިޔާސީ ކަމެއްނޫން. އެހެން ނޫނަސް އެ ހޮސްޕިޓަލްގައި ގިނައީ ޕީޕީއެމް އަށް ތާއިދު ކުރާ މީހުން.\nކަލޭނޭ ދެންކީކޭތަ އަހަރެމެން ކިޔަންވީ މިވަރަކަށްތާ ދެން އޯގާތެރިވެވޭނީ ސުއްބުނާ ސޯލިބޭގެ އިބުރާހިމާ ތުއްތު ކުއްޖާ އޭ ތިވައްޓާލީ އެއަށްވުރެ މިވެރިކަން ވަޢްޓާލިނަމަދޯ ...\nއޭޕްރީލް 17, 2021 17:10\nކުއްޖާ ވެއްޓުނުކަންވެސް ފުރަތަމަ ވަނީ ސިއްރުކޮށްފަ. ކުއްޖާއަށް ބުއްދޭން ވެގެން ދިޔައިރު އެއްވެސް ހަރަކާތެއްވެސް ނެތް. ބުއް ޖެއްސީމަ ދަމައެއްވެސް ނުލާ. އެތައް ވަރަކުން އުޅެގެން އެންމެ ފަހުން އެނގުނީ ކުއްޖާ ވެއްޓުނީކަން.\nއޭޕްރީލް 17, 2021 22:49\nއާއިލާގެ އަޅާލުން ކުޑަ ވީމަ ވީގޮތެއްތީ. ގާމު އަހުރެންގެ ދަރިންވެސް ވިހެއި ހަމަ ތި ހޮސްޕިޓަލުން. ތިކަހަލަ ކަމެއް ނުވޭ.\nއޭޕްރީލް 17, 2021 17:11\nއޭޕްރީލް 17, 2021 17:18\nމިތާ ކޮމެންޓް ކުރާގިނަމީހުން ނަފްސާނީ ގޮތުން އެހީ ހޯދުން މުހިންމު....\nއޭޕްރީލް 17, 2021 17:25\nދެން އަވަހަށް އެންމެން ނިކުމެ ހޮސްޕިޓަލް ތަޅާ ބިމާ ހަމަކޮއްލާ އޭރުންދެން އެކަހަލަ ކަމެއް ނުވާންނުން.....ކަމަކީ ދެރަ ކަމެއް އެހެން ނަމަވެސް އެކަހަލަ ކަންތަށްވެސް ވާނެދޯ....ހުރިހާ ކަމަކުންވެސް ހަމަނުޖެހުމާއި ބްލޭމް ކުރުން ދޫކޮއްލަ ބަލަ....\nއަހަރެމެންގޯތި އަހުމަދު މެން މިހާރު ހޮސްޕިޓާ ވަރަށް ހިންގާލައިފި، ތިވަރު ކުޑަކުއްޖާވެސް އެއުޅުނީ ދެދުވެގެން ހިގަންވެގެން\nއޭޕްރީލް 17, 2021 17:52\nކޮންމެ ކަމެއް ސިޔާސީ ނުކޮށް ބަލަ ތީ ސަރުކާރުގެ އިހްމާލެއް ނޫން. ތީ އެކުއްޖާ އަށް ހިދުމަތް ދޭން ތިބި ތި ހޮސްޕިޓަލްގެ މުވައްޒަފުން ގެ އިހުމާލެއް... ރަގަޅު ތހުގީގެއް ކުރަންފެނޭ....\nއޭޕްރީލް 17, 2021 22:00\nކޮންމެ ކަމެއްގެ ތެރެއަށް ސަރުކާރު ނުކޮށްޕަ ބަލަ.. ސަރުކާރުތަ އެ އަދަނަށް ވަދެ ކުއްޖާ ވައްޓާލީ.. ބޯ ގޯސް ގޮލާ މެން\nއޭޕްރީލް 17, 2021 17:54\nކޮބާތަ ވިހާތަނުންދޭން ބުނި ހަދިޔާ\nގެނޭ އަހަރުން ގައުމަށް\nއޭޕްރީލް 17, 2021 19:23\nހުސައިން ރަޝީދު ހދނޮޅިވަރަމް ނެޝަނަލް\nއޭޕްރީލް 17, 2021 20:08\nއެއީ ކޮންމެ ވެސްބައެއްގެ (މީހެއްގެ) އިހްމާލުން ވީކަނެއް އެބަޔަކު ނުވަތަ މީހަކު ވަގުތުން ވަޒީފާއިން ވަކި ކުރެވެން ޖެހޭނެ 😢😢😢😢😢\nއޭޕްރީލް 17, 2021 20:11\nއެއީ ކޮންމެ ވެސްބައެއްގެ (މީހެއްގެ) އިހްމާލުން ވީކަމެއް އެބަޔަކު ނުވަތަ މީހަކު ވަގުތުން ވަޒީފާއިން ވަކި ކުރެވެން ޖެހޭނެ 😢😢😢😢😢\nއޭޕްރީލް 17, 2021 20:51\nކުރީ ސަރުކާރުގައި މިކަހަލަކަމެއް ހިނގިޔަސް ހަޖަމްނުވާ ރީނދޫކުދިން ބުނާނެ ސަރުކާރޭ\nއޭޕްރީލް 17, 2021 21:24\nތިތަނުގަ ތިބޭމީހުން ނުހުންނާނެ ބަލިމީހުންނަކަށް އެއްވެސް އަޅާލުމެއް އަބަދު ތިބޭނީ ރުޅިއައިސް ފުއްޕާފަ މި ހަގީގަތް\nއޭޕްރީލް 17, 2021 21:31\nހަމައެކަނި ބުނާނީކީވެސް ނޫން މަގުމައްޗައް ނުކުމެ މަގުތައްވެސް ހަލަބޮލި ކުރާނެ ތިއެމްޑީޕީ\nއޭޕްރީލް 17, 2021 21:41\nވިހޭތަނުން ދޭންބުނި ހަދިޔާ ފޮށި މިލިބުނީ އަދިއެއްމެ ކުއްޖަކައްތާ.\nއޭޕްރީލް 17, 2021 21:56\ne beybee ah avas sifaaakah edhen\nއޭޕްރީލް 17, 2021 22:24\nމިވެސް ސަރުކާރު ކުރިކަމެއްނުން. އިބޫގޮސް ކުއްޖާ ވައްޓާލީ!!\nހުރިހާކަމެއް ސިޔސީ ނުކޮއްބަލަ. ހަމަ ކަމެއްވާއިރައް މަސްލަހަތު ގޯސްކުރަންވީ. ބައެއްމީހުން އުޅޭ ފާޑެއްދޯ!\nއޭޕްރީލް 17, 2021 23:19\nޙަހަ އިބޫ ސޯލިހް ބުނެގެންތާ ތިކަން ތިކުރީ ކޮމެންޓް ލިޔަނީ ކޮންމެހެން ރަގަޅު ނިޔަތެއްގަ ނޫން ދޯ؟ ހަމަ ސަރުކާރާ ބެހިލާ ހިތުން\nއޭޕްރީލް 17, 2021 23:31\nކޮންމެ ކަމަކާ ސަރުކާރާ، ވެރިކަމާ، ދީނާ ނާޅުވާ...\nއޭޕްރީލް 18, 2021 01:08\n4 ގަޑި އިރު މަސައްކަތްކޮށްފަ 22 ހާސް ރުފިޔާ ގެޔަށް ގެންދަން ލިބޭބަޔަކު މިއަށްވުރެ ފަރުވާތެރިވާ ޖެހޭ.\nއޭޕްރީލް 18, 2021 02:01\nސަރުކާރާ މިކަމާ އޮތީ ކޮންގުޅުމެއްބާ. މަ ވެސްމީ ސަރުކާރަށް ތާއީދު ކުރާ މީހެއްނޫން އެކަމުވެސް ސަރުކާރުން ކުރިކަމެއްތަ މީ ހޮސްޕިޓަލްގަ ވަޒީފާ އަދާކުރާ މީހުންގެ އިހުމާލުން ވީކަމެއްނޫންތަމީ؟ ހަމަ އަޖައިބު ވާވަރުވޭ މި ކޮމެންޓްތައް ކިޔާލީމާ. ދެބޯބުރާންތިންތަ އުޅެނީި މިގައުމުގަ ކޮންމެކަމެއް ސަރުކާރާ އަޅުވާ ދަމަނީ.\nއޭޕްރީލް 18, 2021 04:52\nއަދި އެމީހުންބުނިކަމަށް ވަނީ އަހަރެމެނަށް މިކަން ސިއްރުވެސް ކުރެވުނީހޯ، އެކަމް މީވެސް ހުވައެއް ކޮށްގެން ތިބޭބައެއް\nއޭޕްރީލް 21, 2021 16:21\nކުޅުދުއްފުށި ހޮސްޕިޓަލްގަ އުޅޭ ނަރުހުންނަކީ ވަރަށް ނުލަފާ ބޮޑާ ބައެއް ބަލިވެގެން ދާ މިީހާއަށް ހިތުގެ އޯގާތެރި ކަމާ ކުލުނު ވަކިނުވާ ބައެއް ތިކަހަލަ ކިތަށްމެ ކަމެއް ހިނގާނެ.


ކޮރޯނާވައިރަސް އިން އަރައިގަތުމަށް6ހަފްތާ އާއި 10 ހަފްތާގެ...\nކޮރޯނާވައިރަސް އިން އަރައިގަތުމަށް6ހަފްތާ އާއި 10 ހަފްތާގެ މުއްދަތެއް ނަގާފާނެ: ބިލް ގޭޓްސް\nބިލް އެންޑް މިލިންޑާ ގޭޓްސް ފައުންޑޭޝަނުން ވަނީ ކޮވިޑް-19 އާ ދެކޮޅަށް ކުރެވޭ ހަނގުރާމަ އަށް އެހީތެރިވުމުގެ ގޮތުން 100 މިލިއަން ޑޮލަރު ހަދިޔާ ކޮށްފަ\n20 މާރޗް 2020 | ހުކުރު 15:22\nކޮރޯނާވައިރަސް ނުވަތަ ކޮވިޑް-19 ގެ ނުރައްކަލުން ސަލާމަތްވެ ގައުމުތައް އަލުން ހުޅުވާލުމަށް6ހަފްތާ އާއި 10 ހަފްތާ އާ ދެމެދުގެ މުއްދަތެއް ނަގާފާނެ ކަމަށް ދެކެވަޑައިގަންނަވާ ކަމަށް މައިކްރޯސޮފްޓްގެ ބާނީ ބިލް ގޭޓްސް ވިދާޅުވެއްޖެއެވެ.\nގައިންގަޔަށް އަރާ ބަލިތަކާ ދެކޮޅަށް ގިނަ މަސައްކަތްތަކެއް ކުރައްވާ ބިލް ގޭޓްސްއަށް ރެޑިޓްގައި އާއްމު ފަރާތަކުން ކުރި ސުވާލަކަށް ޖަވާބު ދެއްވަމުން މި ދިޔަ ބުދަ ދުވަހު އޭނާ ވިދާޅުވީ، ބަލި ދެނެގަތުމަށް ޓެސްޓް ކުރުން ރަނގަޅަށް ކުރިއަށް ގެންދެވިއްޖެ ނަމަ، ކުރު މުއްދަތެއްގައިވެސް ލޮކް ޑައުން އިން އަރައިގަނެވިދާނެ ކަމަށް ގަބޫލު ކުރައްވާ ކަމަށެވެ.\nކޮރޯނާ ވައިރަސްގެ ކަންތައް ކިހާ ދުވަހަކަށް ދިގު ދެމިގެން ހިނގައިދާނެތޯ މީހަކު ކުރި ސުވާލަށް ބިލް ގޭޓްސް ލިޔުއްވި ޖަވާބުގައި ވިދާޅުވީ، އެކި ގައުމު މި ކަމުގައި ތަފާތު ވެދާނެ ކަމަށެވެ. ބިލް ގޭޓްސް ވިދާޅުވީ، ޗައިނާ އިން މިހާރު ބަލީގެ މީހުން ފެންނަލެއް މަދުވީ، ޓެސްޓް ކުރުން ވަރުގަދަ ވެފައި، ޝަޓްޑައުން ގެ ނަތީޖާ ރަނގަޅު ވުމުން ކަމަށް ގަބޫލު ކުރައްވާ ކަމުގައެވެ. އެހެން ކަމުން ބައްޔަށް ޓެސްޓް ކުރުން ވަރުގަދަކޮށް ޝަޓްޑައުން ރަނގަޅަށް ގެންދެވިއްޖެ ނަމަ6ހަފްތާ އާއި 10 ހަފްތާ އާ ދެމެދުގެ މުއްދަތެއްގައި އެ ގައުމަކަށް މި ބަލިން އަރައިގަނެވި، އާއްމު ހާލަތަކަށް ގެނެވިދާނެ ކަމަށް ގޭޓްސް ވިދާޅުވިއެވެ.\nކޮރޯނާ ވައިރަސް އާ ބެހޭ ގޮތުން ތަފާތު ސުވާލުތަކަށް ޖަވާބު ދެއްވަމުން ގޭޓްސް ވިދާޅުވީ، ބަލީގެ އިގްތިސާދީ ގެއްލުން ވަރަށް ބޮޑުވާނެ ކަމަށެވެ. ނަމަވެސް ރަނގަޅަށް ކަންކަން ގެންދެވިއްޖެ ނަމަ އިގްތިސާދު ހަމަޔަކަށް އެޅޭނެ ކަމަށްވެސް ގޭޓްސް ވިދާޅުވިއެވެ.\nގޭޓްސް ވިދާޅުވީ، އެމެރިކާ އިން ވެސް އާޚިރުގައި ލޮކްޑައުން އަކަށް ދާނެ ޖެހޭނެ ކަމަށާއި، ނަމަވެސް އެ ފިޔަވަޅު އެޅުން ބޮޑުތަނުން ލަސްވެއްޖެ ކަމަށް ދެކެވަޑައިގަންނަވާ ކަމަށެވެ. ގޭޓްސް ވިދާޅުވީ، ލޮކްޑައުން އަކަށް ދިއުން އަވަސް ކުރުމަކީ އަވަހަށް ބަލި ކޮންޓްރޯލް ކުރުމަށް އެޅޭ މުހިންމު ފިޔަވަޅެކެވެ.\nގޭޓްސް ވަނީ އެމެރިކާގައި ކޮރޯނާ ވައިރަސް އަށް ޓެސްޓް ކުރުމުގެ އިންތިޒާމްތައް ހުރިލެއް ދޯހަޅި ކަމާމެދު ވެސް ޚިޔާލު ފާޅު ކުރައްވާފައެވެ. ގޭޓްސް ވިދާޅުވީ، މިކަމުގައި އަދި އެއްވެސް އިންތިޒާމެއް އޮތް ކަމަށް ދެކެވަޑައި ނުގަންނަވާ ކަމަށާއި ކުރިއަށް އޮތް ދެތިން ހަފްތާގައި ބައްޔަށް ޓެސްޓް ކުރުމުގެ އިންތިޒާމް އެމެރިކާގައި ހަރުދަނާ ވެގެން ދާނޭ ކަމަށް އުއްމީދު ކުރައްވާ ކަމަށެވެ.\nބިލް އެންޑް މިލިންޑާ ގޭޓްސް ފައުންޑޭޝަނުން ވަނީ ކޮވިޑް-19 އާ ދެކޮޅަށް ކުރެވޭ ހަނގުރާމަ އަށް އެހީތެރިވުމުގެ ގޮތުން ސަތޭކަ މިލިއަން ޑޮލަރު ހަދިޔާ ކޮށްފައެވެ.\nބުރާސްފަތި ދުވަހުގެ ހެނދުނުގެ ނިޔަލަށް ދުނިޔޭގައި ކޮވިޑް-19 ޖެހިފައިވާ ދެލައްކަ ބާވީސް ހާހަށް ވުރެ ގިނަ މީހުން ތިބި ކަމަށް ރެކޯޑްތަކުން ދައްކައެވެ. އެމެރިކާގައި އެކަނިވެސް ނުވަހާސް ހަތަރު ސަތޭކަ މީހުންނަށް މި ބަލި ވަނީ ޖެހިފައެވެ.


Nazim aai Riyaz vakivee sirrun kuran ulhunu kanthah thah nukurevumun: Ilhaam - One Online\n05 މާޗް 2020، "ދީނާއި ގައުމުގެ ދިފާއުގައި ޖޭޕީ" ޖަލްސާގެ މައުލޫމާތު ހިއްސާކުރުމުގެ ތެރެއިން މަޖިލީހުގެ ދަނގެތީ ދާއިރާގެ ކުރީގެ މެންބަރު، ޖޭޕީގެ ލީޑަރުގެ އެޑްވައިޒަރު އިލްހާމް އަހުމަދު ވާހަކަދައްކަވަނީ --- ވަން ފޮޓޯ: މުހައްމަދު އައުޒަމް\nނާޒިމާއި ރިޔާޒު ވަކިވީ ސިއްރުން ކުރަން އުޅުނު ކަންތައްތައް ނުކުރެވުމުން: އިލްހާމް\nދަނގެތި ދާއިރާގެ މެމްބަރު މުހައްމަދު ނާޒިމާއި ކިނބިދޫ ދާއިރާގެ މެންބަރު އަބްދުﷲ ރިޔާޒު، ޖުމްހޫރީ ޕާޓީ ދޫކުރެއްވީ އެ ޕާޓީ ތެރޭގައި ސިއްރުން ކުރައްވަން އުޅުއްވި ކަންތައްތައް ނުކުރެވުމުން ކަމަށް ގާސިމް އިބްރާހިމްގެ ޕޮލިޓިކަލް އެޑްވައިޒަރަކަށް ހުންނެވި ދަނގެތީ ދާއިރާގެ ކުރީގެ މެމްބަރު އިލްހާމް އަހުމަދު ވިދާޅުވެއްޖެއެވެ.\nޖުމްހޫރީ ޕާޓީން ވަކިވުމަށްފަހު ނާޒިމާއި ރިޔާޒް އިސްވެ ހުންނަވާ ބައެއް އެހެން މަޖިލިސް މެންބަރުންނާ ގުޅިގެން ވަނީ މޯލްޑިވްސް ނޭޝަނަލް ޕާޓީ (އެމްއެންޕީ)ގެ ނަމުގައި ސިޔާސީ ޕާޓީއެއް އުފެއްދުމުގެ މަސައްކަތް ފައްޓަވައިފައެވެ.\nއޮންލައިން ނޫހަކަށް އިއްޔެ ދިން އިންޓަވިއުއެއްގައި ނާޒިމް ވަނީ މިދިޔަ ދެ އަހަރު ޖުމްހޫރީ ޕާޓީ އޮތީ ސިޔާސީ އެއްވެސް މަސައްކަތެއް ނެތި "ނިދާފައި" ކަމަށް ވިދާޅުވެ، އެ ޕާޓީއަކީ ސިޔާސީ މަސައްކަތް ކުރުމުގެ ފުރުސަތު ކުޑަ ޕާޓީއެއްކަމަށް ވިދާޅުވެފައިއެވެ.\nނާޒިމްގެ އެ ވާހަކަތަކަށް ރައްދުދެއްވައި، އިލްހާމް މިއަދު ކުރެއްވި ޓުވީޓެއްގައި ވިދާޅުވީ، ޕާޓީގެ ހަރަކާތްތައް މަޑުޖެހިފައި އޮތީ ކޮވިޑްގެ ބަލިމަޑުކަމުގެ ސަބަބުން ކަމަށެވެ. އެކަން ޕާޓީގެ މެންބަރުންނާއި ހިއްސާކޮށްފައިވާނެކަމަށްވެސް ވިދާޅުވިއެވެ.\n"ސިއްރުން ކުރައްވަން އުޅުއްވި ކަންތަކަށް ޖޭޕީ ތެރެއިން ނުކުރެވުނީ ނޫންތޯ. ރޭވި ރޭވުންތައް ފަޅާ އެރީ ނޫންތޯ،" ނާޒިމާއި ރިޔާޒަށް ރައްދުދެއްވައި އިލްހާމް ކުރައްވާފައިވާ ޓްވީޓްގައިވެއެވެ.\nނަމަވެސް އެ ދެ ބޭފުޅުން ސިއްރުން ކުރައްވަން އުޅުއްވީ ކޮން ކަންތައްތަކެއް ކަމެއް އިލްހާމް ހާމައެއް ނުކުރައްވައެވެ.\nއެމްއެމްޕީ އުފެއްދުމުގެ މަސައްކަތްތައް ނާޒިމާއި ރިޔާޒު ފެއްޓެވީ ޖޭޕީގައި ތިއްބަވައިގެން ކަމަށް ޖޭޕީން ތުހުމަތުކުރެއެވެ. ނަމަވެސް ނާޒިމް ވަނީ އެ ތުހުމަތުތައް ދޮގުކުރައްވައިފައެވެ.\nގުޅޭ ޓެގު ޖުމްހޫރީ ޕާޓީ މެންބަރު އަބްދުﷲ ރިޔާޒް އިލްހާމް އަހްމަދު ކާނަލް މުހައްމަދު ނާޒިމް


Covid-19 ge vaccine aai kakungnegge noo ley! | Mihaaru\nހޯސްޝޫ ކްރެބުން ލޭ ނަގަނީ. މި ނޫ ލޭ ބޭނުންކުރަނީ ބޭސްވެރިކަމުގައި\n10 ޖުލައި 2020 - 08:26 14 comments\nދުނިޔޭގައި އުޅޭތާ މިހާރު 300 މިލިއަން އަހަރު ވެފައިވާ މީގެ ކަކުންޏެއްގައި 10 ލޯ ހުރެ އެވެ. މީގެ އެންމެ ހާއްސަ ކަމަކަކީ އަހަރެމެން އިންސާނުން ބަލިތަކުން ރައްކާތެރިވެ ތިބުމަށް މީގެ "ނޫ ލޭ" ބޭނުންކުރުމެވެ. މިއީ "ހޯސްޝޫ ކްރެބް" އެވެ.\nމީގެ އެތައް އަހަރެއް ކުރިން ފެށިގެން، އިންސާނުންގެ ސަލާމަތަށްޓަކައި، މި ބޮޑު ކަކުނީގޭ ލޭ ބޭސްވެރިކަމަށް އަންނަނީ ބޭނުންކުރަމުންނެވެ.\nމިހާރު މީގެ ވާހަކަ އަލުން މި ދެކެވެނީ މުޅި ދުނިޔެ ނުރައްކަލަށް ވައްޓާލި ކޮރޯނާވައިރަހާ ދެކޮޅަށް ބޭނުންކުރާނެ ވެކްސިނެއް ހެދުމަށް ވެސް މި ބޭނުންކުރާނެތީ އެވެ. މީގެ ކަކުނީގެ އާބާދީ އަކީ ކިހާ ވަރެއްކަން އަދި މި ކަކުނިން ލޭ ނަގައި ޕްރޮސެސްކުރަނީ ކިހނެއްކަން އޮޅުންފިލުވުމުގެ ޝައުގުވެރިކަން ވަނީ ބޮޑުވެފަ އެވެ.\nމީގެ ބޭނުމަކީ ކޮބާ؟\nމި ކަކުނީގެ ލޭ ބޭނުންކުރަނީ އަލަށް ހަދާ ބޭސްތަކުގައި ނުރައްކާތެރި ބެކްޓީރިއާ ނުހުންނާނެކަން ކަށަވަރުކުރުމުގެ ގޮތުންނެވެ. ކުޑަ މިންވަރަކުން ވެސް އިންސާނުންގެ ފުރާނަ ގެއްލޭ ފަދަ ބެކްޓީރިއާ އިން ސަލާމަތްކުރުމަށެވެ.\nމި ކަކުނީގެ ލޭގެ ސެލްތަކުން ނަގާ މާއްދާއެއް ކެމިކަލް ޕްރޮސެސްއެއްގައި ބޭނުންކުރުމުން، ނުރައްކާތެރި މާއްދާތައް ނައްތާލައި، އެ ބޭހަކީ ރައްކާތެރި އެއްޗަކަށް ހަދައިދެ އެވެ. ހާއްސަ ކަމަކީ މިކަން ކުރުމަށް އިންސާނުންނަށް މި ކަކުނީގެ ލޭ ނޫން އެއްޗެއް މިހާތަނަށް ފެނިފައި ނުވާކަމެވެ.\nކޮންމެ އަހަރަކު މީގެ އެތައް ސަތޭކަ ކަކުންޏެއް ހިފައި އެމެރިކާގެ ލެބްތަކަށް ގެންގޮސް އެސޮރުމެންގެ ހިތުގެ ކައިރީގައި އިންނަ ލޭ ހޮޅިއަކުން ލޭ ނެގުމަށް ފަހު އަލުން ގެންގޮސް ކަނޑަށް ދޫކޮށްލަ އެވެ.\nދެން ވަނީ ކިހިނެއް؟\nތަޖުރިބާކާރުން މީގެ ކުރިން ގަބޫލުކޮށްގެން ތިބީ މިގޮތަށް ލޭ ނެގުމަށް ފަހު ދޫކޮށްލާ ހުރިހާ ކަކުންޏެއްހެން ސަލާމަތްވާ ކަމަށެވެ. އެކަމަކު މިހާރު ބެލެވޭ ގޮތުން މި ކަކުނިތަކުގެ 30 ޕަސެންޓް، ލޭ ނެގުމަށް ފަހު މަރުވެ އެވެ.\nބައެއް ދިރާސާތަކުގައި ބުނެފައިވާ ގޮތުގައި މިގޮތަށް ލޭ ނަގާ އަންހެން ކަކުނި އަލުން ދަރިމައިނުވުމުގެ ފުރުސަތު ވަރަށް ބޮޑެވެ. އެހެންވެ މިއީ ކަންބޮޑުވުން އޮތް މައްސަލައެއްގެ ގޮތުގައި، ދިރޭތަކެތީގެ ހިމާޔަތަށް މަސައްކަތްކުރާ މީހުން ފާހަގަކުރެ އެވެ.\n"މިހާރު [ކޮންމެ އަހަރަކު] ބައި މިލިއަނެއްހާ ކަކުނީގެ ލޭ އެބަ ނަގާ،" އެމެރިކާގައި އެންމެ ގިނައިން ހޯސްޝޫ ކްރެބް ހިފާ ނިއު ޖާޒީގައި ދިރޭތަކެތީގެ ހިމާޔަތަށް މަސައްކަތްކުރާ ގްރޫޕަކުން ބީބީސީއާ ވާހަކަ ދެއްކެވި ޑރ. ބާބްރާ ބްރަމާ ވިދާޅުވި އެވެ.\nއޭނާ ވިދާޅުވީ ކަކުނިން މިގޮތަށް ލޭ ނެގުމުން ދެން ދިމާވާ ކަންކަން އެއްވެސް މީހަކަށް ރަނގަޅަށް ނޭނގޭ ކަމަށެވެ.\nމި ވައްތަރުގެ ކަކުނި ނެތި ދިއުމާ ކައިރިވެފައިވާ ކަމަށް، މި ތަކެތީގެ ހިމާޔަތަށް މަސައްކަތްކުރާ މީހުން ބުނާއިރު ވެކްސިން ހަދާ ބައެއް ކުންފުނިތަކުން ބުނަނީ މީގެ އާބާދީ ކުރިން ހުރި ވަރާ އަޅާބަލާއިރު މާބޮޑު ބަދަލެއް ނާންނަ ކަމަށެވެ.\nމި ނޫން އެއްޗެއް ބޭނުންކުރެވިދާނެތަ؟\nކަކުނީގެ ލޭގެ ބަދަލުގައި ބޭނުންކުރެވިދާނެ މާއްދާއެއް އުފެއްދުމަށް މަސައްކަތްކުރަމުން އައިސް 2016 ވަނަ އަހަރު ވަނީ ބަދަލުގައި ބޭނުންކުރެވިދާނެ އެއްޗެއް އުފެއްދިފަ އެވެ. މި މަސައްކަތުގައި އެމެރިކާގެ ބައެއް ކުންފުނިތަކުން ވެސް ބައިވެރިވި އެވެ.\nއެކަމަކު އެމެރިކާގައި ބޭހުގެ ރައްކާތެރިކަން ކަށަވަރުކުރުމުގެ މަސައްކަތާ ހަވާލުވެފައިވާ އިދާރާ އިން މިހާރު ބުނެފައިވަނީ ކަކުނީގެ ލޭގެ ބަދަލުގައި ބޭނުންކުރުމަށް އުފެއްދި މާއްދާ ބޭނުންކޮށްގެން ރައްކާތެރިކަން ކަށަވަރުކުރެވޭނެ ކަމުގެ ޔަގީންކަން ނެތް ކަމަށެވެ.\nއެހެންވެ އެމެރިކާގައި އެއްވެސް ބޭހެއް ނުވަތަ ވެކްސިނެއް ވިއްކަން އެދޭ ނަމަ ޖެހޭނީ މި ކަކުނީގެ ލޭ ބޭނުންކޮށްގެން، ބޭހުގެ ރައްކާތެރިކަން ކަށަވަރުކުރާށެވެ.\nކަކުންޏާ މެދު އަލުން ކަންބޮޑުވުންތައް އައިސްގެން އުޅެނީ އެހެންވެ އެވެ.\nއިތުރު ލިޔުންތައް ވެކްސިން ދިނުން


Harudhanaa zuvaanun aamdhanee libeyne misraabeh khiyaaru kurun\nއިބްރާހިމް މުޙައްމަދު / ލިޔާގެ ބ. ތުޅާދޫ | 18 މާރޗު 2020\nހަރުދަނާ ޒުވާނުންގެ ތެރޭގައި އަތުންފައިން އާމްދަނީ ލިބޭނެ މަސައްކަތެއްނުކޮށް ތިބޭ ޒުވާނުން ތިބޭނެތޯއެވެ. އެބަތިއްބެވެ. އެޒުވާނުންބޭނުންވަނީ ރަށުން ވަޒީފާގެ ފުރުޞަތެވެ. ނުނީ ކައިރި ރިސޯޓަކުން އެފަދަ ފުރުޞަތުތަކަކަށެވެ.\nއެޒުވާނުން ވިސްނާގޮތުގައި ސިޔާސީ ބޭފުޅުންނަށް އެޒުވާނުން ފެންނަނީ ކެމްޕޭނެއް ކުރިމަތިވީމައެވެ. އެހެންނުނީ މިއީ ތިބޭބައެއްހެންވެސް ހީނުވެއޭ ބުނާ ޒުވާނުން މިއަދު ތުޅާދޫގައި މަދޭ ދަންނަވަން ވަރަށް އުދަގުލެވެ. ބައެއްޒުވާނުން އަމިއްލައަށް މިހެންބުނާތީ އަޑުއިވެއެވެ. މިއީ ޤަބޫލުކުރަންޖެހޭނެޙަޤީޤަތެކެވެ. އަޅުގަޑުމެންގެ ޒުވާނުން މިއަދު އަމިއްލަ ދިރިއުޅުން ކޮޅަށްޖަހަން މަސައްކަތްނުކުރާނަމަ ، މާދަމާ އެވެރިންނަށް ޑަބަލްމަސައްކަތްކުރަންޖެހޭނެކަމީ މިއަދު އެކުދިންޤަބޫލުކުރާ ޙަޤީޤަތެއްނަމަ އެއަށްވުރެ ވަކިއުފާވެރިކަމެއް މި ބ.އަތޮޅު ދެކޭނެތޯއެވެ.\nސިޔާސީ ބޭފުޅުން ޒުވާނުން މެދުވެރިކޮށް ކެމްޕޭނު ޗިޕްޖައްސަވަންބޭނުންނަމަ ، ވަޒީފާގެ ފުރުޞަތު ހޯދާދެއްވި ބަޔަކަށް އޭގެން ފައިދާ ކުރާނެކަމަށް ޒުވާނުން ބުނަމުންދާތީ މިއަދު އުފާކުރަންއެބަޖެހެއެވެ. ޙަޤީޤަތުގައި ޒުވާނުން ހަރުދަނާ ބަޔަކަށް ވާންބޭނުންވިޔަސް ، އެކަމަށް މުޖްތަމަޢްގެ އިސްފަރުދުން ނުވިސްނާނަމަ ޒުވާނުން ދާނީ އޮޔާދެއްތޯއެވެ.\nއަޅުގަޑު އެދެނީ މިފަދަ ޒުވާނުންނަށް އަދަށްވުރެ ފަހި މާދަމާއެކެވެ. މިއީ އޭ އެހެނދުނާ ހަވީރަކީ އޭ ބުނަން ފައިދާ ހުރި ގޮތުގައި ޒުވާން ޢުމުރު ހޭދަކުރާ ޖީލެއް މިބ.އަތޮޅަށް މިންވަރުކުރެއްވުމެވެ.\nޔެހީ ހެވޯ ސާންޖް އޮރް ސަވޭރާ\nޖިސްކެ ލިއޭ ތަޅްޕޭ ހަމް ސާރާޖިވަން ބަރް


Kan'dah Alhaali kuni Gengoss Behetty Reception Mathygai ކަނޑަށް އަޅާލި ކުނި ގެންގޮސް ބެހެއްޓީ ރިސެޕްޝަން މަތީގައި – Huvadhoo News Kan'dah Alhaali kuni Gengoss Behetty Reception Mathygai Huvadhoo News\nކަނޑަށް އަޅާލި ކުނި ގެންގޮސް ބެހެއްޓީ ރިސެޕްޝަން މަތީގައި\nރިސެޕްޝަންމަތީގައި ކުނިތައް ބަހައްޓާފައި / ފޮޓޯ: އިޤްބާލް ބިލާލް\nރާއްޖޭގެ ރިސޯޓެއް ކަމަށްވާ އެމަރެލްޑް މޯލްޑިވްސް ރިސޯޓް އެންޑް ސްޕާއިން ކޮންމެ ދުވަހަކު ޕްލާސްޓިކް ކޮތަޅު ތަކެއްގައި ކުނި ގެންގޮސް ކަނޑަށް އަޅާ މަންޒަރު ފެނުނު މުވައްޒަފަކު އެހުރިހާ ކުނިތައް ނަގައިގެން ގެންގޮސް ރިސޯޓުގެ ރިސެޕްޝަނު މަތީގައި ބަހައްޓައިފިއެވެ.\nއެރިސޯޓުގައި ޑައިވަރެއްގެ މަޤާމުގައި ވަޒީފާ އަދާކުރާ އިޤްބާލް ބިލާލް ފޭސްބުކްގައި ޖެހާފައިވާ ޕޯސްޓެއްގައި ބުނެފައިވަނީ އެރިސޯޓުގެ ބަދިގެއިންނާއި ރިސޯޓުގައި ހުންނަ ހުރިހާ ކުންޏެއް ޕްލާސްޓިކް ކޮތަޅަށް އަޅާފައި ކޮންމެ ދުވަހަކުވެސް ކަނޑަށް އުކާލާ މަންޒަރު އޭނައަށް ފެންނަ ކަމަށާއި ރިސޯޓުގެ މެނޭޖްމެންޓާއި ވާހަކަ ދެއްކުމުންވެސް މިކަމަށް ހައްލެއް ލިބިފައި ނުވާ ކަމަށެވެ. އެހެންކަމުން އެގޮތަށް އެމީހުން އިއްޔެ އުކާލި ކުނި ކޮތަޅުތައް ނަގައިގެން ގެންގޮސް އޭނާ ވަނީ ރިސޯޓުގެ ރިސެޕްޝަން މަތީގައި ބަހައްޓާފައި ކަމަށެވެ.\nއިޤްބާލާއި އޭނައާ އެކީ މަސައްކަތްކުރާ ކުދިންކޮޅަކާއެކީ އެ ކުނިތައް ނަގާފައި ވަނީ 20 މީޓަރާއި 25 މީޓަރު އަޑިން ކަމަށް އިޤްބާލް ވަނީ ބުނެފައެވެ. އެކުނިތައް ހުރީ ރ. އަތޮޅުގެ މަޝްހޫރު ޑައިވް ޕޮއިންޓެއް ކަމަށްވާ “މާފަރު ކޭވް” ނަމަކަށް ކިޔާ ޕޮއިންޓެއްގައެވެ.\nއެސަރަހައްދަކީ އެމަރަލްޑް ރިސޯޓުން ފުރައިގެން 10 މިނެޓާއި 15 މިނެޓުން އާދެވޭ ސަރަހައްދެއް ކަމަށާއި ކުނި އެޅުމުގެ ސަބަބުން އެސަރަހައްދުގެ ފަރުތަކުގައި ޕްލާސްޓިކް ކުނި ތާށިވެ ފަރުތަކަށް ގެއްލުން ލިބެމުންދާކަމަށް އިޤްބާލް ބުނެފައިވެއެވެ.\nއިޤްބާލް މިގޮތަށް ކަންތައް ކުރުމުން ރިސޯޓުގެ މެނޭޖްމެންޓުންވަނީ އޭނާ ވަޒީފާއިން ވަކިކޮށްފައެވެ.\nއިގުބާލު ވަނީ ޑައިވިން ދާއިރާގައި މަސައްކަތް ކުރާ ހުރިހާ ފަރާތްތަކުން ވެސް ރިސޯޓުތަކުން ކަނޑަށް ކުނި އެޅުވުން ހުއްޓުވާ ރާއްޖޭގެ ކަނޑުތަކާއި އެ ކަނޑުތަކުގައިވާ ދިރުންތައް ސަލާމަތް ކުރުމަށް އިލްތިމާސް ކޮށްފައެވެ.\nރިސޯޓްތަކުގައި ކާބޯތަކެތިން އުފެދޭ ކުނި ކަނޑަށް އަޅަނީ ޓޫރިޒަމް ދާއިރާއަށް، ހާއްސަކޮށް އެންވަޔަރްމެންޓް މިނިސްޓްރީން ހަދާފައިވާ ގަވާއިދަކުންނެވެ. އެ މައްސަލާގައި މީގެކުރިން ރައްޔިތުންގެ މަޖިލީހުގެ އެންވަޔަރްމެންޓް ކޮމިޓީން ވަނީ މޯލްޑިވްސް އެސޯސިއޭޝަން އޮފް ޓޫރިޒަމް އިންޑަސްޓްރީ (މަޓީ)އާ ބައްދަލުކޮށްފައެވެ.\nމަޓީގެ ސެކްރެޓަރީ ޖެނެރަލް އަހުމަދު ނަޒީރު އޭރު ވިދާޅުވީ އެކަން ކުއްލިއަކަށް ހުއްޓާލަން ޖެހިއްޖެ ނަމަ ވަރަށް އުނދަގޫ ވާނެ ކަމަށެވެ. ނަމަވެސް މަޓީން ބުނީ އެކަން ހުއްޓޭނީ ކުނި މެނޭޖްކުރާ ފެސިލިޓީތަކެއް ރާއްޖޭގެ އެކި ސަރަހައްދުގައި ގާއިމްކޮށްގެން ކަމަށެވެ.\nއޭނާގެ ވަޒީފާ އަނބުރާ ދީ. ރިސޯޓުން ކުނި އެޅީމަ އޯކޭ. ބަލަ ފަރުތަކާ ކަނޑުގެ ދިރުންތަކަށް މުއްސަނދި ރިސޯޓަކުން މޫދަށް އަޅާ ޕުލާސްޓިކެކޭ މާލޭ ފަޅުތެރޭ އަޅާފަ އޮންނަ މަމެން ބީރައްޓެހިންގެ އޮޑިއަކުން އަޅާ ކުންޏެކޭ ވާނީ އެއްވަރު. އެވެސް މިވެސް ކުނި. އެންވައިރަމެންޓް މިނިސްޓްރީ ހޭބުއްދި ފިލާފަ.


ކުންފުނީގެ އަހަރީ ފީ\n1. ކުންފުނީގެ އަހަރީ ފީ ދައްކަން ޖެހެނީ ކޮން ފަރާތްތަކެއް؟\nކުންފުނީގެ އަހަރީ ފީ އަކީ، ޤާނޫނު ނަންބަރު 96/10 (ދިވެހިރާއްޖޭގެ ކުންފުންޏާބެހޭ ޤާނޫނު) ގެ ދަށުން ޕްރައިވެޓް ކުންފުނިތަކުންނާއި ޕަބްލިކް ކުންފުނި ތަކުން އަހަރަކު އެއްފަހަރު ދައްކަންޖެހޭ ފީ އެކެވެ.\n2. ކުންފުނީގެ އަހަރީ ފީގެ ގޮތުގައި ދައްކަންޖެހެނީ ކިހާވަރެއް؟\nރާއްޖޭގައި ރަޖިސްޓަރީކޮށްފައިވާ ޕްރައިވެޓް ކުންފުނިތަކުން އަހަރީ ފީގެ ގޮތުގައި ކޮންމެ އަހަރެއްގެ މާރިޗު މަހުގެ ނިޔަލަށް ދައްކަންޖެހެނީ -/2,000 ( ދެހާސް ) ރުފިޔާ އެވެ. އަދި ޕަބްލިކް ކުންފުނިތަކުން އަހަރީ ފީގެ ގޮތުގައި ދައްކަންޖެހެނީ -/10,000 (ދިހަހާސް) ރުފިޔާ އެވެ.\nކުންފުނި ރަޖިސްޓަރީ ކުރާ އަހަރުގެ އަހަރީ ފީ ދައްކާނީ ކުންފުނި ރަޖިސްޓަރީ ކުރާއިރު މިނިސްޓްރީ އޮފް އިކޮނޮމިކް ޑިވޮލޮޕްމަންޓަށެވެ. އެއަށްފަހު އަހަރީ ފީ ދައްކާނީ މީރާއަށެވެ.\n4. ކުންފުނިތަކުގެ އަހަރީ ފީ ދެއްކުމުގެ ސުންގަޑިއަކީ ކޮބާ؟\nކޮންމެ އަހަރެއްގެ އަހަރީ ފީވެސް އެ އަހަރުގެ މާރިޗު މަސް ނިމުމުގެ ކުރިން ދައްކަން ޖެހޭނެއެވެ.\n5. ކުންފުނިތަކުގެ އަހަރީ ފީ، ސުންގަޑިއަށް ނުދެއްކިއްޖެނަމަ، ޖޫރިމަނާ ވާނެތޯ އަދި ޖޫރިމަނާ ވާނީ ކިހިނެއް؟\nކޮންމެ އަހަރަކުވެސް އެ އަހަރެއްގެ އަހަރީ ފީ އެ އަހަރެއްގެ މާރިޗު މަސް ނިމުމުގެ ކުރިން ދައްކަން ވާނެ އެވެ. މާރިޗު މަހުގެ ނިޔަލަށް އަހަރީ ފީ ނުދެއްކިއްޖެނަމަ، ޖޫރިމަނާ ވާ އުސޫލަކީ :\nމާރިޗު މަސް ނިމި އެޕްރީލް މަހުގެ ނިޔަލަށް: -/1,000 ( އެއްހާސް ) ރުފިޔާ\nއެޕްރީލް މަހުގެ ފަހުން: -/2,500 ( ދެހާސް ފަސްސަތޭކަ ) ރުފިޔާ\n6. ކުންފުނިތަކުގެ އަހަރީ ފީ ފާއިތުވި އަހަރަށް ނުދައްކައި، ހިނގަމުންދާ އަހަރުގެ އަހަރީ ފީ ދެއްކޭނެތަ؟\nހިނގަމުންދާ އަހަރުގެ އަހަރީ ފީ ބަލައިގަންނާނީ، ފާއިތުވި އަހަރުތަކުގެ އަހަރީ ފީ މީރާއަށް ދައްކާފައިވާނަމައެވެ.\n7. އުވާލަން ހުށަހަޅާފައިވާ ކުންފުނި ތަކުންވެސް ހިނގާ އަހަރުގެ އަހަރީ ފީ ދެއްކުމަށް ލާޒިމުވޭތަ؟\n31 މާރިޗުގެ ކުރިން ކުންފުނި އުވާލުމަށް ހުށަހަޅާފައިވާ ކުންފުނިތަކުން އެ އަހަރުގެ އަހަރީ ފީ ދެއްކުން ލާޒިމެއް ނުވާނެއެވެ. ނަމަވެސް އުވާލަން ހުށަހަޅާފައިވަނީ އެ އަހަރުގެ 31 މާރިޗުގެ ފަހުންކަމުގައިވާނަމަ އެ އަހަރަށް އެ ކުންފުންޏަކުން އަހަރީ ފީ ދައްކަންޖެހޭނެއެވެ.\nރާއްޖެއިން ބޭރުން ގެންނަ މުދަލުގެ ކޮންސައިނީ ބަދަލުކުރުން\n1. ރާއްޖެއިން ބޭރުން ގެންނަ މުދަލުގެ ކޮންސައިނީ ބަދަލުކުރުމުގައި ބަލާ މިންގަނޑަކީ ކޮބާ؟\nރާއްޖެއަށް އެތެރެކުރާ މުދަލުގެ ކޮންސައިނީ ބަދަލުކޮށްދެވޭނީ، ކޮންސައިނީ ބަދަލުކުރާ ފަރާތާއި އަދި ބަދަލު ކުރެވޭ ފަރާތުންވެސް މީރާއަށް ނުވަތަ ދައުލަތުގެ އެހެން މުއައްސަސާއަކަށްވެސް އެ ހިނދަށް ދައްކަންޖެހި ނުދައްކައި ހުރި އެއްވެސް ފައިސާއެއް ވާނަމަ، އެ ފައިސާ ދައްކައި ޚަލާޞް ކުރުމުންނެވެ.\n2. މޯލްޑިވްސް އިންލަންޑް ރެވެނިއު އޮތޯރިޓީއަށް ދައްކަންޖެހި ނުދައްކައި ހުރި އެއްވެސް ފައިސާއެއް ވޭތޯ ބަލާނީ ކިހިނެތް؟\n"މީރާ 902" ފޯމު ފުރުމަށްފަހު މި އޮތޯރިޓީއަށް ހުށަހެޅުމުން، އެ މައުލޫމާތު ފޯރުވައިދެވޭނެއެވެ.\nޖީ.އެސް.ޓީ ހިމަނައިގެން، މުދަލުގެ އަގާއި ޚިދުމަތުގެ އަގު ޖެހުން\n1. ޖީ.އެސް.ޓީ އަށް ރަޖިސްޓަރީކުރައްވައިފައިވާ ފަރާތްތަކުން މުދަލާއި ޚިދުމަތުގެ އަގު ޖަހަނީ ކިހިނެތް؟\nމުދަލާއި ޚިދުމަތުގައި އަގު ޖަހާއިރު އަގު ޖަހަންޖެހޭނީ ޖީ.އެސް.ޓީ ހިމަނައިގެންނެވެ. އަދި މި ބަދަލު އެންމެ ލަސްވެގެން 1 އޮގަސްޓް 2013 ގެ ކުރިން ގެނެސް ނިންމަންޖެހޭނެއެވެ.\n2. ވިޔަފާރީގެ ހަރަކާތް ހިންގާ ތަނުގައި ވިއްކާ މުދަލާއި ޚިދުމަތުގެ އަގު ޖެހިފައިވާ އުސޫލު ފެންނަން ހުރުން ލާޒިމުތަ؟\nމުދަލާއި ޚިދުމަތުގައި އަގު ޖެހިފައިވާ ގޮތް ކަސްޓަމަރުންނަށް ފެންނާނެހެން ޓެކްސްނެގޭ ޙަރަކާތް ހިންގާ ތަނުގައި ހާމަކޮށްފައި ހުންނަންޖެހޭނެއެވެ.\n3. މި ބަދަލާ ގުޅިގެން ޓެކްސް އިންވޮއިސް/ރަސީދު ތައްޔާރު ކުރުމުގައި އެއްވެސް ބަދަލެއް ގެންނަން ޖެހޭތަ؟\nމުދަލުގައި އަގު ޖަހާފައިވާގޮތަށް ގެނެވޭ މި ބަދަލާ ގުޅިގެން، މިހާރުވެސް ދޫކުރެވެމުންދާ ޓެކްސް އިންވޮއިސް އަދި ރަސީދުގެ ފޯމެޓަށް ބަދަލެއް ނާންނާނެއެވެ.\n4. ސަރވިސް ޗާރޖް ނަގައިގެން ދެވޭ ވިޔަފާރި ތަކުގައި އަގު ޖަހަންޖެހޭނީ ކިހިނެތް؟\nސަރވިސް ޗާރޖް ނަގައިގެން ދެވޭ ވިޔަފާރީގެ ޚިދުމަތްތަކުގައި އަގު ޖަހަންޖެހޭނީ، އެ ޚިދުމަތުގެ އަގާއި، ސަރވިސް ޗާރޖަށް ދައްކަންޖެހޭ މިންވަރާއި، ޖީ.އެސް.ޓީ އަށް ދައްކަންޖެހޭ މިންވަރު ހިމަނައިގެން ޖުމުލަ އަގު ހިސާބުކުރެވޭގޮތަށެވެ.\nމި ލިޔުމުގައި ހިމެނިފައިވާ މަޢުލޫމާތަކީ، މި މަޢުލޫމާތު ޝާއިޢުކުރެވުނު ވަގުތުގައި ޞައްޙަ މަޢުލޫމާތެކެވެ. އަދި މި މަޢުލޫމާތަކީ ދިވެހިރާއްޖޭގެ ޓެކުހާ ގުޅޭ ތަފުސީލު ރިސާރޗަކާ އެއްފަދަ ނުވަތަ ދިވެހިރާއްޖޭގެ ޓެކުހާ ބެހޭގޮތުން ދެވޭ ފަންނީ ލަފަޔަކާ އެއްފަދަ މަޢުލޫމާތެއް ނޫނެވެ.\nހޮޓްލައިން: 1415، ފެކްސް: 6577 331\n20 މޭ 2013\nޕަބްލިޝްކުރި ތާރީޚު: 21 މޭ 2013


Robot Beynun Kohgen GehLunu Kudheen Hoadhumuge Masahkah Koffi\nރޮބަޓެއް ބޭނުންކޮށްގެން ގެއްލުނު ކުދީން ހޯދުމުގެ ...\nއައްޑޫ ސިޓީ ހިތަދޫގައި މިދިޔަ ހޮނިހިރުދުވަހު މޫދަށް އެރި އުޅެނިކޮށް ގެއްލިގެން ހޯދަމުންދާ ދެ ކުދިން ހޯދުމަށް ޑައިވިން ރޮބަޓެއް ބޭނުންކޮށްފި އެވެ.\nއެމްއެންޑީއެފްގެ ތަރުޖަމާނު އިބްރާޙިމް އާޒިމް ވިދާޅުވީ ޑައިވިން ރޮބަޓް ބޭނުންކޮށްގެން އެ ކުދިން ގެއްލުނު ސަރަހައްދުގެ ކަނޑު އަޑި ބަލާފައިވާ ކަމަށެވެ. އަދި ވައިގެ މަގުން ހެލިކޮޕްޓަރު ބޭނުންކޮށްގެން އޮއިހުރި ގޮތަށް ބަލައި، ކޯސްޓްގާޑުގެ ޑައިވަރުން މޫދުގެ އަޑި ބަލައިފައިވާ ކަމަށް ވެސް އާޒިމް ވިދާޅުވި އެވެ.\nއެމްއެންޑީއެފުން ބުނީ އެ ދެ ކުދިން ހޯދުމަށް ސިފައިންގެ ހުރިހާ ވަސީލަތެއް ބޭނުން ކުރާނެ ކަމަށާއި އޮޕަރޭޝަން ހުއްޓުމެއް ނެތި ކުރިއަށް ގެންދާނެ ކަމަށެވެ.\nމިހާދިސާގައި ގެއްލިގެން ހޯދަމުން ދަނީ އަލީ ފަހުމީ އާއި މަޔާމީން އަލީ އެވެ. އޭގެ ތެރެއިން ފަހުމީގެ ސޯޓު ވަނީ ފުއްޓަރު ފަރާތަށް ލައްގާފައި އޮއްވަ ފުލުހުންނަށް ފެނިފައި އެވެ. އަދި އެއީ ފަހުމީގެ ސޯޓުކަން އާއިލާއިން ވަނީ ކަށަވަރުކޮށްދީފަ އެވެ.\nމި ހާދިސާގައި ގެއްލުނު ދެ ކުދިންނާ އެކު މޫދަށް އެރި އުޅުނު އަލީ ރާއިފް ވަނީ ސަލާމަތް ކުރެވިފަ އެވެ. އެ ތިން ކުދިން މޫދަށް އެރުނީ އައްޑޫ ސިޓީ ހިތަދޫ ރީޖަނަލް ހޮސްޕިޓަލާ ދިމާއަށެވެ.


Anhenunge Dhuvahaai Gulhigen Minister Aisha Majileehugai Vaahaka Dhakkanee - Vaguthu\nބައިނަލައަގްވާމީ އަންހެނުންގެ ދުވަހާއި ގުޅިގެން ޖެންޑަރ، މިނިސްޓަރ އައިޝަތު މުޙައްމަދުދީދީ މާދަމާ މަޖިލީހަށް ހާޒިރުވެ ވާާހަކަދައްވާ ގޮތަށް ހަމަޖެހިއްޖެ އެވެ.\nއެކަން އެޖެންޑާކޮށްފައިވަނީ މަޖިލީހުގެ ރައީސްގެ މޭޒުން ހުށަހަޅާ ކަމެއްގެ ގޮތުގައެވެ.\nބައިނަލް އަގްވާމީ އަންހެނުންގެ ދުވަަހަކީ މާރިޗް އަށް ވަނަ ދުވަހެވެ.\nމާދަމާ މަޖިލީސް އެޖެންޑާގައި އޮތް އިތުރު ކަންތައްތަކަށް ބަލާއިރު،ފަރެސްމާތޮޑާ ދާއިރާ ގެ މެންބަރު ޙުސައިން މުޙައްމަދު ލަޠީފް ހުށަހަޅުއްވާފައިވާ، ކޮވިޑް-19އާއި ގުޅިގެން ރިޒޯޓުތަކުގައި މަސައްކަތްކުރާ މުވައްޒަފުންނަށް އައިލާ ގާތަށް ނުދެވި އެތައް މަހެއް ވެފައިވާތީ އާއި އެފަރާތްތަކަށް ކުރިމަތިވެފައިވާ ދަތިތައް ޙައްލުކޮށްދިނުމަށް ގޮވާލާ މައްސަލަ ހުށަހެޅުން ހިމެނެއެވެ.\nއަދި މަޑުއްވަރި ދާއިރާގެ މެންބަރު އާދަމް ޝަރީފް ހުށަހަޅުއްވާ ފައިވާނުކުޅެދުންތެރިކަން ހުންނަ މީހުންނާއި ކުދިންގެ ޙައްޤުތައް ރައްކާތެރިކުރުން ހަރުދަނާ ކުރުމަށްޓަކައި ހުށަހަޅި ޤަރާރުގެ ބަހުސްކުރިއަށް ގެންދިއުމަށްވެސް އެޖެންޑާ ކޮށްފައި ވެއެވެ.\nމެމްބަރުން ދާއިރާއަށް ކުރާ ދަތުރުތަކަކީ ރަސްމީ ދަތުރުތައް ކަމަށް ކަނޑައަޅަނީ\nމާޗް 7, 2021 19:11\nމެމްބަރުން މަޖިލިސް ބޭނުން ކުރަނީ ޕާޓީ ހަރުގެ ބޭނުން ކުރާގޮތަށް ޤަރާރު ހުށަހަޅާ ފާސްކުރަންތޯ ތިޔަ ޤަރާރުން ނިކުތީ ކޮންނަތީޖާއެއްތޯ ރައްޔިތުން ބޯކާލަން ކުރާކަމެއް!\nމާޗް 7, 2021 19:38\nލޮލް މީވެސް މިނިސްޓަެރެއްބާ ؟؟\nމާޗް 7, 2021 20:51\nކޮން ވާހަކަ އެއްތަ މީނަ ދައްކަން އޮންނާނީ ؟ ރައީސް އޮފީހުން މީނާ އަކީ ކޮން ޕާޓީ އެއްގެ މީހެއްތޯ އިހަށް ބުނެދީ ބަލަ. ރާއްޖޭ ގައި މިއަދު އޮތީ އިބޫ ހިތަށް އަރާ މީހަކަށް ވަޒީރު ކަން ދެވޭ އުސޫލެއް ނޫން. މިއީ ހުރިހާ ޕާޓީ އެއްގެ ވެރިކަމެއް. މިއީ އިބޫ ގެ ކްލާސްޓީޗަރު ވީމަ ވަޒީފާ ދީފަ ހުރި މީހެއް. ޖާބިރު މި ވާހަކަތައް ގޮވާލުން އެދެން.\nމާޗް 8, 2021 01:38\nޕޮލިތިކަލް ސްޓަންޓް އެއް.ކޮންމެހެން މަޖިލީހުގައި ތަގުރީރު ނުދިނަސް ތިޔަ ތަގުރީރެއް ދެވިދާނެ ރާއްޖެޓޒިވީން ލައިވްކުރާގޮތައް.\nމާޗް 8, 2021 08:31\nއާން އެބުނާހެން އިބޫ ސުކޫލް ނިންމައިލި ގްރޭޑް7ގައި ފެންފިހިލަން އުޅުނުއިރު ގްރޭޑް7ގެ ކުލާސްޓީޗަރޯ މިއީ!


Nuruhey kameh viyas, America ge emmen mask alhan Trump govaa lavvaifi - vNews.mv\nވައިޓްހައުސްގައި ބޭއްވި ޕްރެސް ކޮންފަރެންސްގައި ޓްރަމްޕް އޭނާގެ މާސްކް ނޫސްވެރިންނަށް ދައްކާލަނީ:\nގަބޫލަސް ނުގަބޫލަސް އެމެރިކާގެ އެންމެން މާސްކްއަޅަން ޓްރަމްޕް ގޮވާލައްވައިފި\nސައިފް އަޒްހަރު 22 July 2020, 15:31\nގަބޫލަސް ނުގަބޫލަސް އެމެރިކާ ރައްޔިތުން މާސްކް އަޅަންޖެހޭ ކަމަށް، އެމެރިކާގެ ރައީސް ޑޮނަލްޑް ޓްރަމްޕް ވިދާޅުވެއްޖެއެވެ.\nއެމެރިކާގެ ރައީސް މީގެކުރިން ގެންދެވީ، ކޮވިޑް-19 ބަލި ފެތުރުން ހުއްޓުވަން ނުވަތަ މަދުކުރަން ފޭސް މާސްކް އެޅުމާ ވަރަށް ބޮޑަށް ދެކޮޅު ހައްދަވަމުންނެވެ.\nއެހެންކަމުން، މިއީ އާންމުންވެސް މާސްކް އެޅުމަށް ތާއީދުކުރައްވައި ޓްރަމްޕް ވާހަކަފުޅު ދެއްކެވި ފުރަތަމަ ފަހަރެވެ.\nޚުދު ޓްރަމްޕްވެސް މީހުންގެ ތެރެއަށް މިހާރު ނުކުމެވަޑައި ގަންނަވަނީ މާސްކް އަޅުއްވައިގެންނެވެ.\nމާސްކް އެޅުމުގެ މައްސަލައަކީ އެމެރިކާގައި ވަރަށް ބޮޑަށް ޚިޔާލު ތަފާތުވުންތައް އުފެދިފައިވާ މައްސަލައެކެވެ.\nމައި ސަރުކާރާއި، ސްޓޭޓް ސަރުކާރުތަކުގެ ސިޔާސަތުތަކާހެދި އެމެރިކާގެ އެއްވެސް ސްޓޭޓެއްގައި މާސްކް އެޅުން މަޖުބޫރުކޮށްފައެއް ނުވެއެވެ.\nއެހެންނަމަވެސް، ބަލީގެ ހާލަތު ވަރަށް ބޮޑަށް ގޯސްވެފައިވާތީ، އެމެރިކާގެ ބައެއް ސްޓޭޓްތަކުގައި ފިހާރަތަކަށް ވަނުމާއި، އާންމުން އެއްވެއުޅޭ ތަންތަނަށް ދިއުމުގައި މާސްކްއަޅަންޖެހެއެވެ. ނަމަވެސް، އެކަމަށްވެސް ގިނަމީހުން ކިޔަމަނެއް ނުވެއެވެ.\nމާސްކްގެ މައްސަލާގައި އެމެރިކާގައި ހަމަނުޖެހުންތައްވެސް ހިނގަމުންދެއެވެ.\nއެތައް ހަފްތާއެއްފަހުން އެމެރިކާގެ ރައީސް ޑޮނަލްޑް ޓްރަމްޕް ވައިޓްހައުސްގައި ބޭއްވި ޕްރެސް ކޮންފަރެންސްގައި ވިދާޅުވީ، އެމެރިކާގައި ބަލީގެ ހާލަތު އަދިވެސް ގޯސްވެގެން ހިނގައިދާނެ ކަމަށެވެ.\nޓްރަމްޕް ވަނީ، އާންމުން ބޭރު ތެރެއަށް ނުކުމެ އުޅޭއިރު އިޖުތިމާއީ ގައިދުރުކަން ގާއިމް ނުކުރެވޭނަމަ ފޭސް މާސްކް އަޅައިގެން އުޅުމަށް ގޮވާލައްވާފައެވެ.\nޓްރަމްޕް ވިދާޅުވީ، މާސްކްގެ ވާހަކައަކީ އޭނާ ދައްކަން ބޭނުންފުޅުވާ ވާހަކައެއް ނޫން ކަމަށާއި، ނަމަވެސް މިހާރު އެވާހަކަ ނުދައްކަވައި ފަރުޖެއްސެން ނެތްކަމަށެވެ.\nޕްރެސް ކޮންފަރެންސްގައި ޓްރަމްޕް ހުންނެވީ މާސްކް އަޅުއްވައިގެނެއް ނޫނެވެ. ނަމަވެސް، ނޫސްވެރިންނަށް މާސްކް ދައްކާލެއްވިއެވެ.\n"އަޅުގަނޑުމެން މި އެދެނީ، އިޖުތިމާއީ ގައިދުރުކަން ގާއިމް ނުކުރެވޭނަމަ އެންމެންވެސް މާސްކް ހޯދައި މާސްކް އެޅުމަށް. ގަބޫލަސް ނުގަބޫލަސް މާސްކުން އަސަރުކުރޭ. ބަލި ފެތުރުން ހުއްޓުން ހޯދެންއޮތް ހުރިހާ އެއްޗެއް ހޯދަންއެބަޖެހޭ"\nޓްރަމްޕް ވިދާޅުވީ، އޭނާވެސް މާސްކް އަޅުއްވަން ފެށްޓެވުމުން އެކަމަށް ފަރިތަވެވަޑައިގެންފި ކަމަށާއި، ބޭރަށް ނުކުމެވަޑައިގަންނަވާ އިރުގައާއި، މީހުންނާ ބައްދަލު ކުރައްވާއިރު އަދި ލިފްޓަށް އަރާވަޑައިގަންނަވާއިރުވެސް މިހާރު މާސްކް އަޅުއްވާ ކަމަށެވެ.\nޓްރަމްޕްވަނީ، ބާރތަކާއި، އެނޫންވެސް އެފަދަ ތަންތަނަށް އެއްވެ ނޫޅުމަށް ޚާއްސަކޮށް އެމެރިކާގެ ޒުވާނުންނަށް އިލްތިމާސް ކުރައްވާފައެވެ.\nދުނިޔޭގައި އެންމެ ގިނަމީހުންނަށް ބަލިޖެހި އަދި ބަލީގައި މަރުވެފައި ވަނީވެސް އެމެރިކާއިންނެވެ.\nއެމެރިކާގައި އަދިވެސް ބަލީގެ ހާލަތު ގޯސްވަމުންދާއިރު، އެމެރިކާގެ ސިޔާސީ މައިދާނުގެ އެންމެ މުހިންމު ސްޓޭޓްތައް ކަމަށްވާ ފްލޮރިޑާ، ޓެކްސަސް، އެރިޒޯނާ ފަދަ ސްޓޭޓްތަކުގެ ހާލަތު ވަކީން ގޯހެވެ.\nއެހެންވެ، ކޮވިޑް-19 ބައްޔާމެދު ޓްރަމްޕް ކުރިން ދައްކަވަމުން ގެންދެވި ވާހަކަފުޅުތައް ބަދަލުކުރައްވައި އަދި ބަލި ފެތުރުން ހުއްޓުވަން މާސްކް އެޅުމާމެދު ޓްރަމްޕް ދެކެވަޑައިގަންނަވާ ގޮތްވެސް މިހާރުވަނީ ބަދަލު ކުރައްވާފައެވެ. މާސްކާމެދު ޓްރަމްޕްގެ ރާގު އެއްކޮށް ވަނީ ބަދަލު ކުރައްވާފައެވެ.\nޓްރަމްޕް މިހާރު ބޭނުންފުޅުވަނީ އެމެރިކާގައި ބަލި ފެތުރުން ކޮންޓްރޯލް ކުރެއްވުމަށެވެ.\nކޮރޯނާވައިރަސް ޑޮނަލްޑް ޓްރަމްޕް ދުނިޔެ


ވިންދު ލޯބިން ޖެހި ހިތެއްގައި (7) – Esfiya\nހިތާމަ ލޯބި September 5, 2017\nވިންދު ލޯބިން ޖެހި ހިތެއްގައި (7)\nއަތިރިމަތީގައި ޚިޔާލުތަކަށް ގެއްލިފައި އިން އަޝްފާން ސިހުނީ ކުއްލިއަކަށް ވާރޭ އޮއްސައިގަތުމުންނެވެ. އޭނާ އިންތަނުން ތެދުވެ އެކި ކޮޅުކޮޅަށް ނަޒަރު ހިންގާލިއެވެ. ވައިގަދަ ވުމުގެ ސަބަބުން ގަސްތަކުގެ ފަތްތައް އުދުހެމުން ދިޔައެވެ. ކަނޑުގެ ރާޅުތައް އައިސް ގޮނޑުދޮށަށް މުގުރަމުން ދިޔައެވެ. މުޅި އުޑުމަތި އޮތީ ކަޅުކޮށްލާފައެވެ. ކުއްލިއަކަށް މޫސުން އެހާ ގޯސްވެގެން ދިޔައިރު ވެސް އޭނާއަށް ރޭކާނުލިއެވެ. ޔުމްނާގެ ފޮތް ސްކޫލް ދަބަހަށް ލަމުން އޭނާ އެއްގަމަށް އަރަން އެނބުރެލީ ވާރޭ ބޯކުރުމުގެ ކުރިން ގެއަށް ދެވޭތޯއެވެ. ނަމަވެސް އެވަގުތު ކުރިމަތީގައި ހުއްޓިގެން ހުރި މީހެއްގެ ސަބަބުން އޭނާގެ ފިޔަވަޅުތަކަށް ހުއްޓުންއެރިއެވެ.\nކުރިމަތީގައި ބޮޑު ކުޑައެއް ހިފައިގެން ހުރީ އާސިމެވެ. އާސިމް ފެނުމުން އަޝްފާން ދެލޯ ހަނިކޮށްލިއެވެ. ކުލާހުގައި ޔުމްނާއަށް އެންމެ ޖެއްސުންކޮށް ހަދަނީ އާސިމްކަން އޭނާއަށް އެނގެއެވެ. އާސިމް މަޑުމަޑުން ހިނގާފައި އައިސް ތެމެމުން ދިޔަ އަޝްފާންއާ އޭނާއާ އެކު ބޮޑު ކުޑައިގައި ނިވާކޮށްލިއެވެ.\n“ތެމެނީނު ތިއޮއް!” އާސިމް އެހެން ބުނެލީ ރުޅިވެރި ގޮތަކަށެވެ. ނަމަވެސް އާސިމް އެތަނަށް އެއައީ އަޝްފާންއާ މެދު ކަންބޮޑުވެގެންކަން އަޝްފާންއަށް އެނގުނު ހިނދު އޭނާއަށް ކުޑަކޮށް ހެވޭގޮތްވިއެވެ. ބޭރު ފުށުން ރުޅިވެރި ގޮތް ދެއްކިޔަސް އާސިމްއަކީ ހަޤީޤަތުގައި އެހާ ގޯސް ކުއްޖެއް ނޫންކަމަށް އަޝްފާންގެ ހިތް ބުނަމުން ދިޔައެވެ.\n“އެހެންތަ ބުރޯ؟ ބުރޯ އަހަރެން ތެމިދާނެތީ ކަންބޮޑުވެގެންތަ ތިއައީ؟ އަނެއްކާ ބުރޯ އަހަންނާ ލައިކް ވަނީތަ؟” އަޝްފާން އާސިމްއަށް ޖެއްސުންކޮށްލުމުގެ ގޮތުން މަޖާ ރާގަކަށް އަހާލީ އާސިމްގެ ކޮނޑަށް އަތް ވައްޓާލަމުންނެވެ.\n“ޗީޑި!” އާސިމް ރުޅިވެރިކަމާއެކު އެހެން ބުނެލަމުން އަޝްފާންގެ އަތް ފޮޅުވާލިއެވެ. އަދި އަޝްފާން އެތަނުގައި ބަހައްޓާފައި ކުރިއަށް ހިނގައިގަތެވެ. އާސިމްއަށް ވީގޮތް ފެނި އަޝްފާން ގާތަށް އައީ އަމަށަކު ހިންޏެއް ނޫނެވެ. ނަމަވެސް ހިނިގަނޑު މަތަކޮށްލަމުން އޭނާ އާސިމްގެ ފަހަތުން ދުއްވައިގަތެވެ.\n“އޭ ބުރޯ މަޑުކޮށްބަލަ ދޯ! މަ ވައްދަބަލަ ކުޑަ ތެރެއަށް!” އަޝްފާން އެހެން ގޮވަމުން ގޮސް އާސިމްގެ ކުޑަ ދަށަށް ވަނެވެ. އާސިމް އެއްޗެކޭ ނުބުނިތާންގައި އަޝްފާން ދުރަށް ކޮއްޕާލާކަށްވެސް ނޫޅުނެވެ.\n“އާސިމް އަދި ގެއަށް ނުދަނީތަ؟” އަޝްފާން އެހެން އަހާލީ އާސިމްވެސް ސްކޫލު ޔުނީފޯމު ލައިގެން ހުރިތަން ފެނުނީމައެވެ.\n“އަ… އާނ.. ލައިބްރަރީގަ އިނީ މަސައްކަތެއް ނިންމަންވެގެން..” އާސިމް ނުވާކަމަށް ހަދާލަމުން ބުނެލިއެވެ. އެވަގުތު އަޝްފާން ދަތްދޮޅީގައި އޭނާގެ އަތް ހާކާލިއެވެ. އަދި ނިތަށް ދެތިން ރޫ އަރުވާލިއެވެ.\n“އެހެންވިއްޔާ… އާސިމްއަށް ކިހިނެއް އެނގުނީ އަހަރެން އިނީ އެދިމާ އަތިރިމަތީގަ ކަމެއް؟” އަޝްފާން އާސިމްއަށް ލޯއަޅާލަމުން އަހާލިއެވެ. އެވަގުތު އާސިމަށްވީ ވައްކަން ކުރަން އުޅެނިކޮށް ފަޅައެރީމާ ވަގަކަށް ވާ ގޮތެކެވެ.\n“އަނެއްކާ އާސިމް އަހަންނަށް ފާރަލަނީބާ….” ބާ އަށް ދަމާލަމުން އަޝްފާން ބުނެލީ މަޖާ ރާގަކަށެވެ. އާސިމް ޗުސްތަޅާލިއެވެ.\n“ބުރޯ އަސްލަށްވެސް މަ ދެކެ ލައިކް ވަނީ ކަންނޭނގެ.. ހަހަހަ..” އަޝްފާން އާސިމްގެ ކޮނޑަށް އަތް ވައްޓާލަމުން ބުނެލިއެވެ. ދެމީހުން މަގުމަތީގައި އެގޮތަށް ހިނގަމުން ދިޔައިރު އަޝްފާންގެ އަނގަ ނުހުއްޓެއެވެ. އޭނާ ދިޔައީ އެދަނޑިވަޅުގެ ބޭނުން އެންމެ ފުރިހަމަ ގޮތުގައި ހިފައި އާސިމްއާ ދިމާކުރަމުންނެވެ. ބައެއްފަހަރު އޭނާ މަގުމަތީގައި ހެދިފައި ހުރި ކުދި ފެންގަނޑުތަކަށް އާސިމް ކޮއްޕާލައެވެ.\nއަޝްފާންއަށް ނޭނގުނަސް އާސިމް ވެސް ޔުމްނާ ދިޔަ ލޯންޗު ފުރިއިރު ބަނދަރު ފެންނަ ހިސާބުގައި ހުއްޓެވެ. އަޝްފާން އަތިރިމައްޗާ ދިމާއަށް ދިއުމުން އޭނާވެސް އަޝްފާންގެ ފަހަތުން ދިޔައީއެވެ. އެހުރިހާ އިރަކު އޭނާ ދުރުގައި އަޝްފާނަށް ބަލަހައްޓައިގެން ހުއްޓެވެ.\nނިދާ ހެދުން ލުމަށްފަހު ޔުމްނާ ކިންގް ސައިޒް އެނދުގައި އޮށޯވެލިއެވެ. އޭރު ވަރުބަލިވުމުގެ އިތުރަށް އޭނާ ހުރީ ނިދިވެސް އައިސްފައެވެ. ނަމަވެސް އެތަނުގައި އޮންނަން އޭނާ ޖެހިލުންވިއެވެ. ފަރީދު އައިސްދާނެތީ އޭނާ އޮތީ ކަންބޮޑުވެފައެވެ. މެންދުރުގެ ކެއުމަށްފަހު އޭނާ ފަރީދުއެއް ނުދެކެއެވެ. ބާލީހުގައި ބައްދާލައިގެން ދެލޯ މަރައި ފިއްތައިގެން އޭނާ އޮތް ނަމަވެސް އޭނާއަށް ނިދޭ ގޮތެއް ނުވިއެވެ. މިހާރު އޭނާއަކީ މީހެއްގެ އަންބެއްކަން އޭނާ އަމިއްލަ ނަފްސަށް ހަނދާންކޮށްދެމުން ދިޔައެވެ. ފަރީދުގެ ބޭނުންތައް ފުއްދައިދިނުމަކީ އޭނާގެ ވާޖިބެއްކަން އޭނާއަށް ވިސްނެއެވެ. ނަމަވެސް ދެރައީ އޭނާއަށް ފަރީދުގެ ގޮތް ރަނގަޅަށް ނޭނގޭތީއެވެ. އަނެއްކާ ފަރީދު އޭނާއަށް އަނިޔާ ކޮށްފާނެހެއްޔެވެ؟ މިކަހަލަ ޚިޔާލުތަކެއްގައި އޮއްވައި މީހަކު އެ ކޮޓަރީގެ ދޮރު ހުޅުވާލި އަޑަށް އޭނާ ސިހުނުވަރުން ފުންމައިގެން ތެދުވެވުނެވެ. އޭރު ކޮޓަރީގެ ދޮރު ލައްޕާފައި އެތެރެއަށް ވަންނަން އައި ފަރީދު ފެނި އެ ހިތް ބާރުބާރަށް ތެޅެން ފެށިއެވެ.\nދޮރު ހުޅުވާލި ވަގުތު ޔުމްނާއަށް ވެގެން ދިޔަގޮތް ފަރީދުއަށް ރީއްޗަށް ވެސް ފެނުނެވެ. މަޑު ހިނގުމެއްގައި އޭނާ އައިސް ޔުމްނާ އިން އެނދުގައި އިށީނެވެ. އޭރު ޔުމްނާ އިސްޖަހައިގެން އިނދެ ދެއަތް ދެއަތާ މޮޑެމުން ގެންދިޔައެވެ.\n“ވަރުބަލިދޯ؟” ފަރީދު އެހެން އަހާލުމާއެކީ ޔުމްނާ އަވަސްއަވަހަށް ބޯ ޖަހާލިއެވެ.\n“މާދަމާ ވާނެ އިނގޭ އާލިމާއާއެކު ޝޮޕިންގް ކޮށްލަން ދާން.. ޔުމްނާ އަތުގަ ނެތެއްނު ދޯ މާ ބައިވަރު ހެދުމެއް ވެސް..؟” ފަރީދު މަޑުމައިތިރިކަމާއެކު ބުނެލިއެވެ. ޔުމްނާ ބޯ ޖަހާލިއެވެ.\n“އަހަރެން މި އައީ ޔުމްނާއަށް އެއްވެސް ކަމެއް ކުރާކަށް ނޫން.. ހާސްނުވޭ.. އަދި ބިރުނުގަނޭ…” ޔުމްނާ އިނީ ބިރުންކަން އެނގުމުން ފަރީދު ބުނެލިއެވެ. އެއާއެކު ޔުމްނާ ފަރީދުގެ މޫނަށް ބަލާލިއެވެ.\n“ޔުމްނާ ތައްޔާރުވާން އަހަރެން ދޭނަން ދުވަސްކޮޅެއް.. އަހަރެން ބޭނުމީ ކައިވެނީގެ ގުޅުން ޔުމްނާގެ ވެސް ރުހުމުގައި ހިންގަން.. ވެދާނެ އަހަރެން މީ ޔުމްނާއަށް ވުރެ އެތައް ތަނެއް ދޮށީ މީހަކަށްވެސް.. އެކަމަކު އަހަންނަށް އިތުބާރު ކުރޭ.. އަހަރެން ތި ކުއްޖާއަށް ދެރަގޮތެއް ނުހަދާނަން އިރާދަކުރެއްވިއްޔާ..” ފަރީދު އެހެން ބުނުމަށްފަހު އެ ކޮޓަރިން ނިކުންނަން ދިޔައެވެ.\n“ކޮޓަރި ދޮރު ތަޅުލައިގެން އޮންނައްޗޭ..” ފަރީދު އެހެން ބުނުމަށްފަހު ނިކުމެގެން ދިޔައެވެ. ޔުމްނާ ފަރީދު ދިޔަ ދިމާއަށް ބަލަން ހުރީ ހައިރާންވެފައެވެ. ކަންތައް ވެގެން އެދިޔައީ އޭނާ ހީކޮށްގެން ހުރި ގޮތަކަށް ނޫނެވެ. އޭނާ މިހާރު އެ ހުރީ ފަރީދުގެ ފުރިހަމަ ބާރުގެ ދަށުގައެވެ. ވުމާއެކު ފަރީދު އޭނާގެ ކިބައިން ފައިދާއެއް ނަގަން ނޫޅުނީ ކީއްވެގެން ހެއްޔެވެ؟ އޭނާ ހުރީ ފަރީދުއަށް އެ ހައްޤު ދޭށެވެ. ކޮންމެ ގޮތެއް ވިޔަސް މިޔަދު އޭނާ އަކީ ފަރީދުގެ އަންބެކެވެ.\nޔުމްނާ ކޮޓަރި ދޮރު ތަޅުލުމަށްފަހު އެނދުގައި އޮށޯވެ ދެލޯ މަރާލިއެވެ. އެ ވަގުތު އެ ހިތާއި ސިކުނޑީގައި ކުރެހިފައި ވަނީ އަޝްފާންގެ ސޫރައެވެ. އެ ހިތްގައިމު ހިނިތުންވުމެވެ. ދެން އޭނާއަށް ދުވަހަކުވެސް އަޝްފާން ނުފެންނާނެ ހެއްޔެވެ؟ ދެފަރާތަށް ފުރޮޅި ފުރޮޅި އެތައް އިރަކު އޭނާ އެހެން އޮއްވާ ނިދުނީ ކޮން އިރަކު ކަމެއްވެސް ނޭނގެއެވެ.\nޔުމްނާއަށް ހެނދުނު ހޭލެވުމާއެކު އެކި ކޮޅުކޮޅު ހޯދެން ފެށީ ހައިރާން ކަމާއެކުގައެވެ. އެއީ ފަރީދުގެ ގެކަން އެސިކުނޑިއަށް ނަގައިގަންނަން ހިނދުކޮޅެއް ނެގިއެވެ. ފުންނޭވައެއް އެތެރެކުރަމުން އޭނާ އެނދުގައި ދެފައި ވަށްކޮއްގެން އިށީނެވެ. ނިދާފައި އޮތް ވަގުތުކޮޅު އެ ސިކުނޑިއަށް ލިބުނީ ބަޔާންކުރަން ދަތި ލުއިކަމެކެވެ. އެވަގުތު އަބަދުވެސް ނިދާފައި އޮވެވޭނެ ނަމައޭ އެ ހިތަށް އެރިއެވެ.\nޔުމްނާ ބަދިގެއަށް ދިޔައިރު ހެނދުނުގެ ނާސްތާ ތައްޔާރު ކުރުމަށްޓަކައި އާލިމާ އާއި އިތުރު މަސައްކަތު މީހަކު ހަރަކާތްތެރި ވަމުން ދިޔައެވެ. ގޭތެރެ ސާފުކުރުމުގައި މަސްއޫލުވެގެން އިތުރު ދެމީހަކު އުޅުނެވެ. ޔުމްނާ ގޮސް އާލިމާމެންނަށް އަތް ގާތްކޮށްދޭން ފެށިއެވެ. އޭނާގެ ހިތުގައި އާލިމާއާމެދު ޚާއްސަ ކުލުނެއް އުފެދިފައި ވިއެވެ. އާލިމާ ފެންނަ ކޮންމެ ފަހަރަކު އޭނާއަށް އާބިދާ މަތިން ހަނދާންވެއެވެ. އާބިދާގެ ހާލެއްވެސް ނޭނގޭތީ ޔުމްނާ ހުންނަނީ ކަންބޮޑުވެފައެވެ.\nޔުމްނާ ހެނދުނުގެ ނާސްތާކުރީ މަސައްކަތު މީހުންތަކާ އެކީގައެވެ. އެގޭ އެހެން މީހުން ހޭލާނީ ލަހުންކަމަށް އާލިމާ ބުނުމުން ޔުމްނާގެ ހިތަށް ކުޑަ ހަމަޖެހުމެއް ލިބިފައި ވިއެވެ. ސައިބޮއިގެން ޔުމްނާ އެ ބޮޑުގޯތިތެރެއަށް ނިކުމެލިއެވެ. ކާޕެޓް ވިނަތައް މަތީގައި ހިނގާލާފައި އޭނާ ގޮސް ހުއްޓެލީ އެއްފަރާތުގައި ހައްދާފައިވާ މާ ގަސްތައް ދޮށުގައެވެ. އޭރު ގަސްތަކުގައިވާ ހިކި ފަތްތައް ނައްޓައި ހެދުމުގެ މަސައްކަތުގައި ކޮންމެވެސް މީހަކު އުޅުނެވެ. ޔުމްނާ ފެންނައިރަށް އޭނާ އަދަބުވެރި ކަމާއެކު ބޯ ތިރިކޮށްލިއެވެ. ޔުމްނާ އެމީހާއަށް ހިނިތުންވުމެއް ދިނުމަށްފަހު ގޮސް އެތަނުގައި ހުރި ފެންއަރުވާ ވަޑާން ވަށައިގެންވާ ފާރުކޮޅުގެ މަތީގައި އިށީނެވެ. ހެނދުނު ފެންވެރި ވަގުތު ޝޭންޕޫ އެޅުމުގެ ސަބަބުން ތެތްވެފައިވާ ޔުމްނާގެ އިސްތަށިގަނޑު ދޫކޮށްލެވިފައިވިއެވެ. ހިތްގައިމު ވައިރޯޅިތައް އައިސް އޭނާގެ އިސްތަށިގަނޑުގައި ފިރުމާލައެވެ.\n“ކާން ދުރުވާންވީ ނޫންތޯ؟” މަސައްކަތު މީހަކު އައިސް އެހެން ބުނެލުމާއެކު ޔުމްނާ ދިޔައީ ސިހިގެންނެވެ. މެންދުރުވީ ހެއްޔެވެ؟ ޚިޔާލީ ކަނޑަށް ގެނބިފައި އޭނާއަށް މިތަނުގައި ހާދަހާ ގިނައިރަކު އިނދެވިއްޖެއެވެ. ނުވިސްނަން އުޅުނަސް އޭނާއަށް ވިސްނެނީއެވެ. މަންމައާ މެދުގައެވެ. އަޝްފާންއާ މެދުގައެވެ. އޭނާގެ ދިރިއުޅުމަށް މިއައި ބޮޑު ބަދަލާ މެދުގައެވެ.\n“ބޭބް!” ކުއްލިއަކަށް އެހެން ގޮވަމުން ގޭތެރެއިން ނިކުތް މިޝްކާއަށް ޔުމްނާގެ ނަޒަރު ހުއްޓުނެވެ. މިޝްކާ ދުވެލާފައި ގޮސް އެ ގޭގެ ގޭޓުން ވަދެގެން އައި މުނީރުގެ އަތުގެ މުލައްދަނޑީގައި ހިފާލިއެވެ.\n“މިޝޫ.. މަގޭ އަތްފައި ހަމަ ފިނިވަނީ.. އަލަށް ވިއްޔަ އަދި މިގޮތަށް މިޝޫގެ ބައްޕައާ ބައްދަލުކުރަން މިއުޅެނީ..” މުނީރު ބުނެލިއެވެ. ހަޤީޤަތުގައި ވެސް އޭނާގެ ހިތް ވަނީ ނުތަނަވަސް ވެފައެވެ. ފަރީދު ހުންނަ ގޮތުންވެސް އޭނާ ބިރުގަނެއެވެ. ނަމަވެސް މިޝްކާ ދެކެވާ ލޯތްބައްޓަކާ އޭނާ ފަރީދުއާ ބައްދަލުކުރަން އައީއެވެ.\n“ދެން މުނީރޫ.. ތިހެން އަންހެނެއްހެން ބިރުން އުޅެންޏާ އަހަރެމެންގެ ކައިވެނި ނުކުރެވިދާނެ.. ދެން ހިނގާބަ.. ބައްޕައާއި މަންމަ އެބައިން ކާމޭޒު ދޮށުގައި އަހަރެމެންގެ އިންތިޒާރުގައި…” މިޝްކާ މުނީރުގެ އަތަށް ދަމާލަމުން ބުނެލީ ތުއި ގޮތަކަށެވެ. މުނީރު ހެމުން ހެމުން މިޝްކާއާއެކު ގޭތެރެއަށް ވަންނަން ހިނގައިގަތް ނަމަވެސް އޭނާގެ ފިޔަވަޅުތަކަށް ހުއްޓުން އެރީ ފެންއަރުވާ ވަޑާން ކައިރީގައި ހުރި ޔުމްނާ ފެނިފައެވެ. އިރުކޮޅެއް ވަންދެން އޭނާއަށް އެދިމާ ބަލަހައްޓައިގެން ހުރެވުނެވެ. އެއީ ހަމަ އެކުއްޖާއެވެ. އޭނާއަށް ޖެޓީ ދޮށުން ފެނުނު އަންހެން ކުއްޖާއެވެ. ހަމަ އެދިގު އިސްތަށިގަނޑެވެ. އެ ދޮން ވަށް މޫނާއި ބޮޑު ދެލޮލެވެ. ނަމަވެސް އެ ކުއްޖާ މިގޭގައި ކީއްކުރަނީބާއޭ އޭނާގެ ހިތަށް އެރިއެވެ.\n“މިޝޫ.. އެއީ ކާކުތަ؟” ޔުމްނާ ދައްކާލަމުން މުނީރު މިޝްކާ ގާތު އަހާލިއެވެ. މިޝްކާއަށް ޔުމްނާ އެތަނުގައި އިންކަން ވެސް އެނގުނީ އެވަގުތެވެ. ވަގުތުން އޭނާ މޫނު ކުނިކޮށްލިއެވެ.\n“އެއީ ބައްޕަ އިން ކުއްޖާ.. ދެން ހިނގާބަލަ އަހަރެންގެ މޫޑު ޚަރާބުވެދާނޭ…” ތުން އަނބުރަމުން މިޝްކާ ބުނެލިއެވެ. މުނީރުވެސް އިތުރު ވާހަކައެއް ނުދައްކާ މިޝްކާއާއެކު އެތެރެއަށް ވަދެގެން ދިޔައެވެ.\nކާމޭޒު ދޮށުގައި އެންމެން ތިބިއިރު ތަނަށް ވަނީ ހަމަހިމޭންކަން ވެރިވެފައެވެ. މިޝްކާއާ ޖެހިގެން އިން ގޮނޑީގައި މުނީރު އިނެވެ. ފަރީދުއާ ޖެހިގެން އިން ގޮނޑީގައި ނަސްރީން އިންއިރު އޭނާ ދިޔައީ އުލަކުން ތަށީގައިވާ އެއްޗެހި ހާވަމުންނެވެ. އެންމެންވެސް އިންތިޒާރު ކުރަމުން ދިޔައީ ފަރީދު ވާހަކަދައްކަން ފަށާނެ އިރަކަށެވެ.\n“ކޮބާތަ ޔުމްނާ؟” އިރުކޮޅެއް ފަހުން އެ ހަމަހިމޭންކަން ފޫދުއްވާލަމުން ފަރީދު ވާހަކަދެއްކިއެވެ. އެއާއެކު ނަސްރީންއަށް ދެލޯ ހަނިކޮށްލެވުނެވެ. ފަރީދު ޔުމްނާއާހެދި އެހުރީ ހާދަހާ ވަރެއް ވެފައެވެ. މިޝްކާވެސް ފަރީދުއަށް ބަލާލީ ޝަކުވާގެ ނަޒަރަކުންނެވެ.\n“އާލިމާ.. ޔުމްނާ ގޮވައިގެން އަންނަން ދޭބަލަ..” ފަރީދު އެހެން ބުނުމުން އާލިމާ އަވަސް އަވަހަށް ގޮސް ޔުމްނާ ގޮވައިގެން އައެވެ. ޔުމްނާ ކާމޭޒުދޮށުގައި ތިބި އެންމެންނަށް ބަލާލީ ޖެހިލުންވެ ހުރެއެވެ. ފަރީދު އިޝާރާތްކޮށްލުމުން އޭނާ ގޮސް ފަރީދުއާ ޖެހިގެން އަނެއްފަރާތުގައިވާ ގޮނޑީގައި އިށީނެވެ.\n“ބައްޕާ.. އާއިލާއިން ބޭރު މީހަކު ކީއްކުރަންތަ މިތަނަށް ތި ގެނައީ؟” ހިތްހަމަ ނުޖެހިގެން އެއްޗެކޭ ނުބުނެލައެއް މިޝްކާއަކަށް ނުހުރެވުނެވެ. އެވަގުތު ފަރީދު އޭނާއަށް ބަލާލި ގޮތުން އޭނާ ވަގުތުން ހިމޭންވިއެވެ.\n“ޔުމްނާ އަކީ މިހާރު މިގޭ މީހެއް.. މިޝްކާ ވެސް ޔުމްނާއާ މެދު ކަންތައް ކުރަންވާނީ އަމިއްލަ މަންމައަށް ކަންތައް ކޮށްދޭ ފަދައިން..” މިޝްކާއަށް ބަލާލަމުން ފަރީދު ބުނެލިއެވެ. “ނަސްރީންވެސް މިހާރު ގަބޫލުކުރަންވާނެ ޔުމްނާއަކީ އަހަރެންގެ ދެވަނަ އަނބިކަން. އެކަން ދަނެގެން އުޅެންވާނީ..” ފަރީދު ނަސްރީންއަށް ބުނެލިއެވެ. ޔުމްނާ އިސްޖަހައިގެން އިނެވެ. އޭނާއަށް ޢާއިލާއެއްގެ ހަމަޖެހުން ނަގާލެވިއްޖެ ކަމުގެ އިހުސާސް ކުރެވެމުން ދިޔައެވެ. މުނީރު ޔުމްނާގެ މޫނަށް ބަލާލިއެވެ. އެ މޫނުމަތިން އޭނާއަށް ފެނުނީ މައުސޫމްކަމެވެ. އެހާ ޅައުމުރެއްގައި ފަރީދުފަދަ މީހަކާ އެކުއްޖާ އިންނަން ޖެހުނީ ކީއްވެބާއޭ އެހިތަށް އަރަމުން ދިޔައެވެ.\nދެން އެންމެންގެ މެދުގައި ދެކެވުނީ މިޝްކާއާ މުނީރުގެ ކައިވެނީގެ ވާހަކައެވެ. ނަސްރީން އާއި ފަރީދުގެ ލަފާގެ މަތިން ކައިވެނި ކުރުމަށް ހަމަޖެހުނީ ދެހަފްތާ ފަހުންނެވެ. ކައިވެނީގެ ފަހުން މިޝްކާއާ މުނީރު އުޅެންވާނީ އެގޭގައި ކަމަށް ނިންމުނެވެ. ސަބަބަކީ މުނީރަކީވެސް ރާއްޖެތެރޭގެ މީހަކަށްވެފައި އޭނާ އުޅެނީ މާލޭއިން ކޮޓަރިއެއް ކުއްޔަށް ހިފައިގެން ކަމުގައި ވާތީއެވެ. އެ ހުރިހާ ވާހަކައެއް ދެކެވުނުއިރު ޔުމްނާ އިސްއުފުލާ އެއިން އެކަކާ ދިމާ ބަލާވެސް ނުލައެވެ. މިޝްކާއާ ނަސްރީން އޭނާއަށް ކުރާ ނަފްރަތު އޭނާއަށް ވަނީ ފެނިފައެވެ.\nހަވީރުގެ ހިތްގައިމު ވަގުތެވެ. އުޑުމަތި އޮތީ ކުޑަކޮށް ބަނަކޮށެވެ. ވާރޭ ނުވެހުނު ނަމަވެސް ޖެހެމުންދާ މަޑު ފިނި ވައިރޯޅިތަކުގެ ސަބަބުން ހީކަރުވާހާވެއެވެ. އާޓިފިޝަލް ބީޗު ސަރަހައްދުގައި އެކި ޢުމުރުގެ މީހުން ހަރަކާތްތެރިވަމުން ދިޔައެވެ. ކުޑަކުދިންނާ މުސްކުޅިން އެ މާހައުލުގައި ހަރަކާތްތެރިވަމުން ދިޔައީ ހިތްހަމަޖައްސާލުމަށްކަން ޔަޤީނެވެ. މުނީރުއާއި އާރިކްވެސް އެތަނުގެ ބެންޗެއްގައި އިނެވެ. މުނީރު ފުލުސް ޔުނީފޯމުގައި ހުރިއިރު އޭނާ އެއައީ ދެންމެ ޑިއުޓީ ނިންމާފައިކަން ހާމަވެއެވެ.\n“ހާދަ ހީކަރުވައޭ އެބަ..” މުނީރު ބުނެލިއެވެ.\n“މިޝްކާ ގާތު ބުނަންވީނު ހީފިލުވަދޭށޭ..” އާރިކް ލާނެތް ގޮތަކަށް އެހެން ބުނެލުމުން މުނީރު އޭނާގެ ކޮނޑުގައި ބާރަކަށް ޖަހާލިއެވެ.\n“މިޔަދު ދިޔައީމޭ މިޝްކާގެ ބައްޕައާ ބައްދަލުކުރަން. މަ ހުރީ ބިރުން ވިރިވިރި.. އަސްލު ފަރީދަކީ އެހާ ގޯސް މީހެއް ނޫންކަންނޭނގެ.. ވަރަށް ހިތްހެޔޮކޮށް ވާހަކަދެއްކީ.. އެކަމަކު މަ ބިރުގަންނަނީ އޭނަ ބަލާލާ ގޮތުން..” މުނީރު ވާހަކަދެއްކި ގޮތުން އާރިކް ގާތަށް ހިނިއައެވެ.\n“ބަފައިބެ ދެކެ ތިހާ ބިރުން އުޅޭ މީހެއް އަދި ނުދެކެން..” އާރިކް މުނީރުއާ ދިމާކޮށްލުމުގެ ގޮތުން ބުނެލިއެވެ.\n“އޭ އެއްކަލަ ކުއްޖާ މަތިން ހަނދާން އެބަހުރިތަ؟” ކުއްލިއަކަށް ކަމެއް ހަނދާންވާ ފަދައިން މުނީރު އަހާލިއެވެ.\n“ކޮން؟” ސުވާލުމާކެއްގެ ތެރޭގައި ހުރެ އާރިކް އަހާލިއެވެ.\n“އެއްކަލަ ދުވަހު.. ކަލޭ މާލެ އައި ދުވަހު ކަލޭ ދެއްކީމެއްނު ކުއްޖެއް؟” މުނީރު އަނެއްކާވެސް އަހާލިއެވެ.\n“ނޭނގެ.. ހަނދާނެއް ނެތް..” ފަރުވާކުޑަގޮތަކަށް އާރިކް ބުނެލިއެވެ.\n“އެއްކަލަ ކުއްޖާއޭ.. އެއްކަލަ އިސްތަށިގަނޑު ދިގު ރެޕަންޒަލް!” މުނީރު ބާރަކަށް ބުނެލިއެވެ. އެއާއެކު އާރިކް ހީލަމުން ހަނދާން އެބަހުއްޓޭ ބުނެލިއެވެ.\n“އެއީ ކާކުކަން އިނގޭތަ ކަލެއަށް؟ އެއީ މިޝޫގެ ދޮންމަންމަ!” މުނީރު އެހެން ބުނުމުން އެވާހަކަ ޤަބޫލުނުކުރެވޭ ފަދަ ގޮތަކަށް އާރިކް ބަލާލިއެވެ.\n“އަސްލުވެސްތަ؟ އެކުއްޖާގެ އިސްތަށިގަނޑުގެ ޖާދޫގަ ކަލޭގެ ބަފައިބެވެސް ޖެހުނީ ކަންނޭނގެ..” އާރިކް އެހެން ބުނުމުން މުނީރު ހޭން ފެށިއެވެ. ނަމަވެސް އޭރުވެސް އޭނާއަށް ވިސްނެމުން ދިޔައީ ޔުމްނާއާ މެދުގައެވެ. އެ މައުސޫމް ކުއްޖާއާމެދު އެ ހިތުގައި ހަމްދަރުދީ އުފެދިފައިވިއެވެ.\nއާރިކް ގެއަށް ގޮސް ދޮރު ހުޅުވާލިއެވެ. އޭރު ސިޓިންގްރޫމް ސޯފާގައި އޭނާގެ މަންމަ، ޖުވައިރިޔާ އިނެވެ. އާރިކް ފެންނައިރަށް ޖުވައިރިޔާ ކޮޅަށް ތެދުވެ އުނަގަނޑުގައި ދެއަތް ވިއްދާލިއެވެ.\n“އާރިކް!” ޖުވައިރިޔާ ގޮވާލި އަޑު އިވުނު ނަމަވެސް އާރިކް އަޑުއިވޭ ކަމަށްވެސް ނުހަދައި، ސިޑިން މައްޗަށް އަރައިގެން ދިޔައެވެ. ޖުވައިރިޔާއަށް ދެފަރާތަށް ބޯ ހޫރާލެވުނެވެ. އާރިކް އޭނާއަށް ކުރަމުންދާ ނަފްރަތު ހުއްޓާނީ ކޮންއިރަކުން ހެއްޔެވެ؟ އޭނާއަށް ކުރެވުނީ ކޮށްގެން ނުވާނެ ކަމެއް ނަމަވެސް އާރިކް އޭނާއާ މިގޮތަށް ކަންތައް ކުރަން ޖެހޭ ހެއްޔެވެ؟\nބާރުބާރަށް ސިޑިން އަރައިގެން އައި އާރިކްގެ ހަރަކާތްތަކަށް ހުއްޓުން އެރީ އޭނާގެ ކުރިމައްޗަށް ކުއްލިއަކަށް މީހަކު އެރުމުންނެވެ. މަޑުމަޑުން އިސްއުފުލައި އޭނާ ބަލާލި ވަގުތު އެމޫނުމަތީގައިވާ ރުޅިވެރިކަން މަޑުމަޑުން ފޭދިގެން ދިޔައެވެ.\n“އަރޫ..” އާރިކްއަށް މަޑުމަޑުން ކުރިމަތީގައި ހުރި އަންހެން ކުއްޖާއަށް ގޮވާލެވުނެވެ.\nMe firrrrrsssttttt. Yeyeyeye\nYaaay! Maii first.. hehe:)\nHey hurihaa kudhin! Mi part ves kamudhaane kamah ummeedhu kuran 🙂\nAnd Liaa ah next part upload koh dheveynee FRIDAY ga.. Keep waiting! 🙂\nMe 2nd dww ..?????\nMiadhu mi story kiyan mi feshy…\nAnd aslu story vrh bst?\nV reethi ??\nBeautiful story. Loving it. Waitin for the next part. Plx upload it soon\nMi part vx v reethi. .waiting for nxt. .love s liaa doonee??gd nyt..tc ?????\nAlhey i feel so sad about yumna. Ekam story hama awsome igey waitig upcoming episod\nMasha allah stry v v v rythi v v furihama whn nxt prt avaskollachchey gud nyt ly????❤❤???????\nmi part ves varah reethi MashaAllah. 🙂 🙂\nwaiting eagerly for an update!!! ❤❤❤❤\nAasim ee girl eh tha..varah salhi mi part es\nއިއުތިރާފް (ތިންވަނަ ބައި)\nހިތާމަ ލޯބި April 5, 2019\nހިނިތުން….2ވަނަ ބައި (ފަހު ބައި)\nލޯބި February 16, 2015\nހިތާމަ އެހެނިހެން ލޯބި June 3, 2018\nވާ ލޯބި އެނގޭނަމަ…\nމުބާރާތް ލޯބި October 25, 2014\nއިންތިޒާރުގައި ހުރިން (2)\nލޯބި February 16, 2017\nހަޤީޤީ ހިތާމަ August 8, 2015


SunOnline: Bayern ah huttumeh neih, mirey ves7goal\nޢަބްދުﷲ އައިމަން 18 Sep 2021, 21:54\nބަޔާންގެ ފޯވާޑް ރޮބާޓް ލެވަންޑޮސްކީ މިރޭ ބޯޙަމް ކޮޅަށް ގޯލު ޖެހުމަށްފަހު އުފާފާޅު ކުރަނީ --- ފޮޓޯ//އޭޕީ\nޖަރުމަނުގެ ބުންޑެސްލީގާގައި އަލަށް ކޮލިފައިވި ބޯޙަމްއާ ކޮޅަށް ބަޔާން މިއުނިކުން ހަތް ގޯލު ޖަހައިފިއެވެ.\nބަޔާންގެ އެލަޔަންޒް އެރީނާ ސްޓޭޑިއަމުގައި މިރޭ ކުޅުނު މެޗު ނިމުނީ 0-7 ގެ ތަފާތު ބޮޑު ނަތީޖާއަކުންނެވެ. މިރޭގެ މޮޅާ އެކު ބަޔާން މިވަގުތު ތާވަލުގެ އެއްވަނައިގައި އޮތީ ކުޅުނު ފަސް މެޗުން 13 ޕޮއިންޓް ހޯދައިގެންނެވެ. ދެވަނައިގައި އޮތް ވުލްފްސްބާގަށް ހަތަރު މެޗުން 12 ޕޮއިންޓް ލިބިފައިވާ އިރު، ތިންވަނައިގައި އޮތް މެއިންޒްއަށް ލިބިފައިވަނީ 10 ޕޮއިންޓްއެވެ.\nމާދަމާ ރޭ އެއިންޓްރެޗް ފްރެންކްފާޓާއި ދެކޮޅަށް ކުޅޭ މެޗުން މޮޅުވެގެން ވޮލްފްސްބާގަށް އެއްވަނައަށް އެރުމުގެ ފުރުސަތު އޮންނާނެއެވެ.\nމިރޭގެ މެޗު ފަށައިގެން ބޯޙަމްއަށް ޔޫރޮޕުގައި މިވަގުތު އޮތް އެންމެ ނުރައްކާތެރި ޓީމު ހިފަހައްޓާލެވުނީ އެންމެ 17 މިނެޓެވެ. ޗެމްޕިއަންސް ލީގުގައި ބާސެލޯނާގެ އަމިއްލަ ދަނޑުގައި އެ ޓީމު ބަލިކުރުމަށްފަހު އައިސް ބަޔާނުން ކުޅުނު މި މެޗުގައި އެ ޓީމުގެ ފުރަތަމަ ގޯލު ޖަހައިދިނީ ހިލޭ ޖެހުމަކުން ލެރޮއީ ސާނޭއެވެ. އޭގެ 10 މިނަޓު ފަހުން އެ ޓީމަށް ލީޑު ފުޅާކޮށްދިނީ ޖޮޝުއާ ކިމިޗްއެވެ.\nއަދި އޭގެ ފަސް މިނަޓު ފަހުން ސާޖް ގުނާބްރީ ބަޔާނަށް ތިންވަނަ ގޯލެއް ޖަހައިދިން އިރު، ފުރަތަމަ ހާފު ނިމުމުގެ ކުރިން އެ ޓީމަށް ހަތަރު ގޯލުގެ ލީޑެއް ލިބުނީ އަދިކޮޅު ޓީމުގެ ކުޅުންތެރިއެއްގެ އަތުން ބައިކޮޅަށް ވަން ގޯލުންނެވެ.\nދެވަނަ ހާފު ފަށައިގެން މާގިނައިރު ތަކެއް ނުވަނީ ރޮބާޓް ލެވަންޑޮސްކީ ބަޔާނުގެ ފަސްވަން ގޯލު ޖަހައިދިން އިރު، ހަވަނަ ގޯލަކީ މިޑްފީލްޑަރު ކިމިޗް ޖެހި ގޯލެކެވެ. ބަޔާން މިރޭގެ މެޗުގައި ޖެހި ފަހު ގޯލު އެ ޓީމަށް ޖަހައިދިނީ ތޯމަސް މުލާއެވެ.\nމިރޭގެ މެޗަކީ ބަޔާން މިއުނިކަށް ވިދިވިދިގެން މޮޅު ހޯދި ހަތްވަން މެޗެވެ. އަދި އެހެންމެ މިރޭގެ މެޗުގައި ޖެހި ގޯލާ އެކު ލެވަންޑޮސްކީ ވަނީ ބޮޑު ރެކޯޑަކާ ގާތް ކޮށްފައެވެ. ލީގުގައި ވިދިވިދިގެން 15 މެޗުގައި މިހާތަނަށް އޭނާ ގޯލު ޖަހާފައިވާ އިރު، އެއަށް ވުރެން އިތުރަށް (16) މެޗުގައި ގޯލު ޖެހީ މިފަހުން މަރުވި ޖަރުމަނުގެ ލެޖެންޑް ގާޑް މުލާ އެވެ.